
Dy Fjalë, si Hyrje

Filip Kristoforidhi, i biri i Kostandin Kristoforidhit,
i ka dhuruar në fotokopje, këtu e 5-6 vjet përpara, Bibliotekës
sonë Kombëtare veprën që po përkthejmë të Bardhit. Në faqen e parë
të saj dhuronjësi ka shënuar këto rrjeshta:


Për kujtim babajt tim, që më mësoi kangën e Skënderbeut,
kur isha i vogël, po i fal Bibliotekës Kombëtare në Tiranë këtë
libër të rrallë, (të) cilin (a) e nxora me fotografi nga
«Bibl. Nationale de Paris». Shtypshkresa e vërtetë ka 38 fletë
ose 76 faqe, po për me i dhanë kësaj kopje nji fytyrë të sakët e
të kthjellët, unë e mora faqe për faqe.




Filip K. Kristoforidhi, i larguem prej atdheut që në kohë, kur Shqipnia
ishte ndër thonjt të Turqisë.




Sandillon, Loiret (Francë) 25/6/1951.



Me qëllim i riprodhoj këto rrjeshta të dhuronjësit, së
pari, sepse gjesti bujar i tij meriton të dihet nga ne të gjithë,
dhe së dyti, sepse në to përmbahen disa nga karakteristikat
më të rëndësishme të vetë veprës së Bardhit.
Me të vërtetë, kjo vepër e Bardhit, e rrallë dhe e vyer
për gjithë letërsinë tonë, e shkruar në gjuhën latine, është
një «këngë» për Skënderbenë, por një këngë e thurur jo
në vargje, po në prozë, me stilin dhe pendën e një apologjeti
të flaktë, që e do thellësisht atdheun dhe kombin dhe
që mbron me gjithë fuqitë e shpirtit dhe të mëndjes së
tij të drejtat kombëtare. Pas «Fjalorit», «Apologjia» për
Skënderbeun është vepra e dytë e rëndësishme e Bardhit,
me karakter të theksuar patriotik. Bardhi mbron këtu një
çështje kombëtare me rëndësi kapitale: Nacionalitetin e
Skënderbeut, «Shqiptarësinë» e heroit tonë kombëtar,
kundër Jan Tomkut, që e pretendon për të tinë.

Jan Tomku, sllav nga kombësia, është një bashkëkohës i
Bardhit, që pretendon se zbret nga familja princore
dhe mbretërore e Margnavëvet apo Margnaviçëvet, njeri, siç
thotë vetë Bardhi, i shquar si askush tjetër në dituri. Ky,
në një libërth prej 55 faqesh, ka marrë përsipër të provojë,
dhe kujton se e ka provuar, që Skënderbeu nuk është
bir i Gjon Kastriotit, por i një të quajturi Juanis Margnaviç,
bir i mbretit të Sërbëvet Vukashin (1366-1371), i cili,
nga ana e tij, është bir i princit Marko Margnava dhe babë
i mbretthit legjendar Marko Kraljeviç etj. etj.

Ndërmarrja e tij «e kobëshme», që të flasim me gjuhën e Bardhit,
ka, pra, për qëllim, as më shumë e as më
pak, t’i rrëmbejë kombit tonë yllin më të ndritur të historisë
së tij, mishëronjësin, simbolin më ideal të vetiavet
mendore, shpirtërore dhe fizike të tij, — vetia këto që, në
një nga momentet më të vështira të jetës së popullit tonë
shpërthyen me gjithë fuqinë dhe dinamizmin e tyre të madhërishëm
dhe habitën tërë botën, — dhe t’ja mveshë tjarës1 së vet, gjoja,
prej Margnaviçi.

Por Tomku e gjeti ustanë. Bardhi, i cili ishte në nisje
e sipër nga Roma për të marrë në dorë skeptrin episkopal
në atdheun e tij Zadrimë, ngrihet kundër këtij «gënjeshtari
e përrallaxhiu» me tërë fuqinë e pendës së tij dhe e
bën copë e thërrime. Siç duket nga vetë fjalët e tia, Bardhi
e pat shoshitur mirë libërthin e Tomkut, të botuar tre
vjet më parë, dhe prandaj ai është plotësisht i pregatitur
për t’i dhënë kundërshtarit përgjigjen e merituar. Pregatitja
me kohë, që pat bërë Bardhi për kët përgjigje, shpjegon
edhe faktin se si mundi ai, brënda 15 ditëve para se
të nisej për në Zadrimë, të hartojë këtë vepërzë, në të cilën,
përveç të tjerave, citohet edhe një numër i madh burimesh.

Karakteristika e parë, që bie në sy në këtë vepër,
është ndjenja e krenarisë kombëtare që ka Bardhi në shpirtin
e tij, e ushqyer sidomos nga figura e heroit tonë kombëtar,
e Skënderbeut. Kjo e mbush atë me një indinjacion
të thellë kundër tentativës së kobëshme të Tomkut, të
shfaqur në format më të ndryshme të ironisë dhe të apostrofimit,
të ironisë së hollë, thumbuese, përbuzëse disa herë,
por gjithmonë të pamëshirshme, dhe të apostrofimit të
justifikuar e qortonjës. Bardhi rrëmbehet aqë fort në disa
çaste nga kjo ndjenjë e krenarisë kombëtare, nga dashuria
dhe adhurimi për heroin e tij, sa që i vjen mirë ta quajë, me
gojën e mbretit Ferdinand, si


«të dërguar nga Zoti e thuaj
të zbritur nga qielli, që bën kaq vepra të ndritura e gati
të pavdekëshme për çështjen e Krishterimit»



e të nxjerrë fjalët më të rënda kundër sakrilegut Tomko. Por kush vallë,
do të mund të bënte ndryshe në një rast analog? Dhe
pikërisht kjo është karakteristika themelore e veprës së
Bardhit, karakteri thellësisht patriotik i saj, që zbulon në
sytë e mëndjes dhe të zemrës sonë dashurinë e fuqishme të
tij për atdheun e vet.

Por fuqia e mëndjes dhe e pendës së Bardhit bëhet
edhe më e madhe nga që ai është plotësisht i bindur për
drejtësinë e çështjes që mbron. Ai thotë hapur se «këto ne
i kemi lënë mënjanë gjer tani, me qëllim që këtë çështje ta
shqyrtojmë me kujdesin dhe vëmëndjen më të madhe, pa
u shpërndarë në shumë drejtime, duke patur, sigurisht,
më tepër parasysh të vërtetën se sa atdheun». (shiko shënimin nr. 149).
Kjo tregon se Bardhi nuk do t’i shërbejë atdheut në baza të rreme,
t’i japë atij atë që s’i përket, por as që lejon t’i rrëmbejnë atë që i takon. Në këtë mënyrë ai
e mbron edhe më me forcë atdheun e tij, sepse e drejta është e pamposhtur,
ajo gjithmonë triumfon. Dhe figura e këtij shqiptari epishkop,
që me shkopin epishkopal në dorë
mbron të drejtat e kombit të vet me fuqinë e së vërtetës,
merr një shkëlqim e peshë morale të pakrahasuëshme, dashuria
e tij për atdheun fisnikërohet aqë sa është e lartë
dhe madhështore ideja dhe ndjenja e së vërtetës. Prandaj
Bardhi, për të cilin dashuria për atdheun, e ushqyer nga
ndjenja e së vërtetës, përbën esencën, thelbin e shpirtit, e
karakterit të tij, thotë:


Unë nuk do të kisha mundur kurrsesi
ta shtyp dëshirën për të shkrojtur, veçse po të donja
t’i tradhtoj me turp vehten time dhe atdheun tim.



Një nga idetë e tjera karakteristike, që peshon fort për
të njohur personalitetin e Bardhit, është edhe besimi i
madh që ai ka në popull. Ai e thotë fare qartë se:


Është aq e pabesueshme, sa edhe qesharake të pohosh se, sikurse gabojnë
fare lehtë pak njerëz në çështje shumë të vjetra të
lashtësisë, po ashtu gabon një popull i tërë i një krahine, që
të mos them i një mbretërie shumë të gjërë.



Dhe duke vazhduar të theksojë edhe një herë, në formë konkluzioni
e me ironinë e tij karakteristike, mungesën e bazavet në
argumentimin e kundërshtarit të tij, shton:


Nga të gjitha këto që kemi thënë, del patjetër ky konkluzion: nëse s’gabon
Tomku, kur thotë që Skënderbeu ka qënë sllav, atëherë gabojnë
kaqë shkrimtarë, princër dhe mbretër, kur pohojnë se Skënderbeu
ka qënë Epirotas apo Shqiptar. Por nëse gabojnë tërë këta
shkrimtarë shumë të rëndësishëm
e të dëgjuar, tërë këta princër të shkëlqyer dhe të shquar
e gjithë këta mbretër të ndritur e të fuqishëm, që kemi
përmendur, dhe mbi të gjitha, nëse gabon mendimi i përgjithshëm
i kombit tonë, apo Tomku që punon për qëllimin e vet, këtë
s’ka njeri që të mos e shohë.



Dhe Bardhi nuk lë pa përmëndur e theksuar në këtë drejtim
edhe «dashurinë e ushtarëvet dhe të fshatarëvet» për
Skënderbeun, «që e donin sa s’ka ku të vejë më», as
edhe adhurimin e popullit për kryetrimin e vet, që i ka
ngjitur emrin dhe e thërret kudo Kuçedra e Arbënit
dhe të cilit vajzat shqiptare i këndojnë trimëritë, si të
vjetrit nëpër gostitë heronjvet të tyre mitike, etj.
Të gjitha këto tregojnë besimin e math në popull dhe janë një
anë tjetër plot kuptim e dashurisë së Bardhit për popullin
dhe atdheun e tij. Sepse populli, më mirë se kushdo tjetër,
ruan në shpirt dhe në mëndje dhe shpreh me gojën e këngën
e tij dashurinë, admirimin dhe kujtimin adhuronjës të heroit,
që e ka lindur nga trupi dhe gjaku i vet,
që e ka pjellën më të denjë, më përfaqësuese të burrërisë
dhe të virtutevet të tjera të shquara të tij dhe që sakrilegu
Tomko guxon t’ja prekë!

Jo më pak kuptimplote në këtë drejtim është edhe
ideja e përbashkët e shkrimtarëvet tanë të parë, që u bë
objektivi dhe arma kryesore e rilindasvet në luftën e tyre
për të mbrojtur interesat kombëtare, se gjuha është shënja,
karakteristika dallonjëse e një kombi. Dhe këtë argument
Bardhi e përdor kundër kundërshtarit të tij në
mënyrë shumë të qëlluar. «Pastaj», thotë, «në rast se kombet
dallohen nga gjuha, siç e pretendon këtë edhe vetë
Tomku në një letër që ja drejton lexonjësit në krye të
një vepre të tij, atëherë unë nuk e di, sigurisht, se me ç’sy
e faqe e shkëput ai Shkodrën nga Shqipëria».

Por në këtë vepër zbulohen edhe anë të tjera gjithashtu
të rëndësishme për tërësimin e personalitetit të Bardhit.
Bardhi, siç u tha, e shkruan veprën brënda 15 ditëve
dhe me kondita jo të favorëshme, që i nevojiten përqëndrimit
në një punë mendore, në kohën d.m.th., kur ishte i zënë
me telashet e nisjes për në atdhe, si epishkop i
ardhëshëm i Zadrimës. Me gjithë këtë ai ia arrin plotësisht
qëllimit për hir të pregatitjes që ka, duke ja rrëzuar
poshtë pretendimet kundërshtarit me argumente të shumta
dhe të gjithanëshme. Bardhi mbështetet e citon këtu një
mori shkrimtarësh të ndryshëm, bizantinë, italianë, sllavë,
gjermanë, etj. historianë ose më mirë kronikanë, gjeografë,
akoma edhe poetë, që kanë kënduar trimëritë e Skënderbeut tonë.
Ai përdor e citon shpesh si burime të rëndësishme
Analet e Venetisë, të Raguzës dhe Analet turke,
të cilat ai i konsideron, dhe, siç dihet, janë materiale me
vlerë të madhe për shqyrtimin dhe kthjellimin e çështjevet
të historisë sonë kombëtare të kohës së mesme. Përveç
këtyre, Bardhi nuk lë pa e goditur kundërshtarin me argumenta
gjuhësore, duke shpjeguar drejt emra sllavë etj.
Të gjitha këto tregojnë një anë tjetër të personalitetit të
Bardhit, për të cilën ne nuk mund të mos e mburim, tregojnë
erudicionin e tij, dijenitë e tij të thella e të gjera që
zotëron, por edhe aftësinë që ka për t’i përdorur me lehtësi
e mjeshtëri të rrallë kundër armikut të pendës dhe të
kombit të tij. Gjuha e veprës, latinishtja, është e pastër
dhe e rrjedhëshme, e lidhur me rreptësinë klasike, stili i
mprehtë dhe thumbonjës e i pamëshirshëm, siç është vetë
zemra dhe mëndja e Bardhit në mprojtjen e heroit të tij
kombëtar, që aqë shumë e do dhe e adhuron.

Në këtë mënyrë Bardhi ka realizuar më së miri në
veprën e tij atë që thotë në fillim të saj, se «dy
gjëra, d.m.th. e vërteta dhe metoda, rekomandohen veçanërisht
në histori si dy parimet themelore të saj, (megjithëse ne
shkruajmë këtu më tepër apologji se sa histori … etj)».
Sa për të vërtetën, Bardhi s’ka lënë vënd pa e kërkuar,
siç e pamë dhe pa e respektuar me rreptësinë më të
madhe. Kjo i jep të drejtën veprës që të quhet gjer diku
historike. Bardhi prek këtu disa nga çështjet kryesore, që
s’mund të mungojnë në një histori të vërtetë të Skënderbeut,
siç është, p.sh., çështja e origjinës dhe e vetë emrit
të familjes së Kastriotëve, (Bardhi shpreh këtu mendimin
se Kastriotët rrjedhin nga Kastrati, katund në rrethin e
Shkodrës), kthimi i Skënderbeut në Shqipëri, aleanca e tij
me Huniadin, fushata në Itali etj., dhe mbi të gjitha burimet
historike, gjeografike etj. pa të cilat s’mund të bëhet
një vepër historike e vërtetë. Këto dhe fakte të tjera si
këto, pa dashur, na e shpien mëndjen te F. Noli, që i pari
pas Bardhit, 285 vjet më vonë, u muarr me historinë e
Skënderbeut, pa i shpëtuar edhe ky, në disa raste, tendencës
emotive në paraqitjen e figurës së kryetrimit tonë,
jashtë «gjakftohtësisë së rreptë historike, shkencore». Por
siç thotë vetë F. Noli, «fajin e ka vetë Skënderbeu, i
cili ua rrëmben mëndjen edhe historianëvet me gjakftohtë».
Në këtë mënyrë Bardhi mund të konsiderohet gjer
diku një paraardhës i F. Nolit. Por vepra e Bardhit s’ka për
qëllim të shkruajë historinë e Skënderbeut, po të mbrojë
shqiptarësinë e tij; prandaj ajo është një «Apologji» e
mbështetur në të dhëna historike. Nga kjo anë metoda e
Bardhit del plotësisht e goditur. Ai e ndjek këmba këmbës
kundërshtarin e tij pretencios, gjersa më në fund e shpie
dhe e fut në «birucat e Boshnjakëvet», ku e mbyll si ndonjë
mi të lagur! Dhe ky është fundi, kulmi i ironizimit të
pamëshirshëm dhe i suksesit triumfonjës mbi kundërshtarin
sakrileg. Bardhi është i pari apologjet, i pa shoq, i
Skënderbeut.

Në këtë mënyrë, pra, dashuria për atdheun, për të vërtetën,
për popullin, për historinë dhe heroin e tij, për gjuhën
dhe për traditat e tij të bukura, janë nga idetë më
kryesore, që spikasin me forcë në këtë vepër dhe që, mjaftojnë
për të formuar, në esencën e saj themelore, figurën e
personalitetit të Bardhit. Krahas këtyre, mendjemprehtësia,
erudicioni, horizonti i gjërë i diturivet, aftësia për
t’i përdorur me mjeshtëri, me një gjuhë të rrjedhëshme
dhe rreptësisht të lidhur e me një stil thumbonjës e tërheqës,
që të bën të ndjesh, të adhurosh, të enthusiazmohesh
për Skënderbeun, për popullin dhe atdheun, por edhe të
qeshësh e të tallesh me një kundërshtar pa këllqe,
por pretencios e mëndjefryrë, me një fjalë, të jetosh
e të kuptosh në thellësi e gjërësi mëndjen dhe shpirtin e
Bardhit tonë, janë gjithashtu karakteristika të kësaj vepre
dhe të vetë autorit.

* * *

Për ta kuptuar më me lehtësi veprën, duhet patur parasysh
se ajo ndahet në dy pjesë: në pjesën e parë shqyrtohet
çështja e lashtësisë së familjes princore të Margnaviçëvet.
«Kjo punë», thotë Bardhi, «shumë pak ka të bëjë me Epirotët apo Shqiptarët e mi»,
prandaj s’e quan të nevojshme për problemin që shqyrton. Në pjesën
e dytë shqyrton kryesisht origjinën e familjes së Kastriotëvet
dhe të vetë Skënderbeut.

Me të vërtetë, për të provuar shqiptarësinë e Skënderbeut,
nuk është e domosdoshme që të merresh me lashtësinë e
familjes së Margnaviçëvet. Bardhi e bën këtë duke plotësuar
sidomos kërkesën dhe dëshirën e miqvet të
tij. Por duke bërë këtë, ai e nxjerr nga ana tjetër qesharak
Tomkun dhe pretendimet e tij. Kështu të dy pjesët e veprës
nuk duhen shikuar si të shkëputura, sepse ato janë të
lidhura në një unitet të plotë me qëllimin që arrijnë,
d.m.th. me faktin se e dërrmojnë kundërshtarin mëndjefryrë,
duke lënë kështu të pacënuar shqiptarësinë e Skënderbeut.

Në përkthimin e veprës jemi drejtuar nga mendimi që
të respektohet auktori sa të jetë e mundur më tepër.
Prandaj jemi përpjekur që të ruajmë sa më tepër të paprekura konstruktin,
stilin dhe figurat, që përdor auktori, duke ndryshuar gjer
diku pikësimin. Kjo mënyrë veprimi ka
të metat e saj, por edhe të mirat e saj, po të nisesh nga
nevoja që në përkthim duhet të duket, të dalë e të njihet
vetë auktori dhe jo përkthenjësi. Ndoshta, në një botim
të dytë, mund të bëhet një përkthim më i lirë dhe më tërheqës
për lexonjësit.

Gjithashtu, për të ruajtur karakterin historik të veprës
dhe për ta bërë lexonjësin që ta ndjejë më fort se ka
përpara Bardhin e shekullit të XVII, (a) janë ruajtur të
paprekura, me disa përjashtime, termat e kohës lidhur me
emrat e qytetevet, të kombësisë etj., megjithëse kjo ja
zvogëlon veprës fuqinë tërheqëse dhe e ngadalëson lëximin.

Më në fund, vepra shoqërohet me shënime, të ndara
në dy pjesë. Në pjesën e parë hyjnë sidomos shënimet,
që kanë të bëjnë me ngjarje historike, me persona etj., që
përmenden në vepër. Këto janë, në disa raste, të zgjeruara,
duke menduar se mund t’u shërbejnë në radhë të parë studentëvet,
që studjojnë me hollësi letërsinë shqipe, por
edhe kuptimit më të plotë të veprës nga çdo lexonjës. Në
pjesën e dytë hyjnë shënimet, që lehtësojnë, në ndonjë
rast, aty për aty kuptimin e pjesës që lëxohet; prandaj
këto shënohen nën tekstin, në fund të çdo faqje. Me
shënjën e pikëpyetjes (?) shënohen rastet, kur s’ka qënë
e mundur të jepen sqarime.

Vepra nuk është e vështirë për t’u kuptuar, për lexonjësin
me kulturë të mjaftë historike. Por ajo bëhet e
vështirë vetëm për faktin se në të preken çështje e ngjarje
historike, sidomos të shekujvet XII-XV, për gjithë popujt,
që loznin atëherë rolin e tyre në skenën e historisë
së Europës, periudhë historike kjo tepër e koklavitur.
Prandaj leximi kërkon pak durim.

Duke lexuar këtë vepër të Bardhit, me gjithë të metat
që mund të ketë, natyrisht, përkthimi, rinia dhe populli
ynë do ta njohë edhe më mirë këtë patriot të flaktë,
që me aq guxim e dashuri mbron interesat e kombit të
tij nga lakmitë e huaja.

Dukes dhe Princit të ndritur, Francisk Ericit


DUKES DHE PRINCIT TË NDRITUR, FRANCISK ERICIT

si dhe senatit të madhërishëm Venecian (a),

FRANG BARDHI

Epishkop fatlumtur i Sapës dhe i Sardës.



Princ i ndritur dhe etër të madhërishëm!

Tek ju Gjergj Kastrioti, i quajtur zakonisht Skënderbe,
princ dhe zot i Shqipërisë, ka pasë gjetur, sa ishte gjallë,
ndihmë (7) në çastet më të vështira të principatës së tij.
Edhe tani, megjithëse po prehet në varr, — sepse jetën
ia kemi borxh natyrës, — e megjithëse gëzon një lloj
jete më fisnike, lavdinë dhe pavdekësinë, ai përsëri
vihet nën patronazhin tuaj dhe i bën thirrje autoritetit
tuaj. Me të vërtetë, nga dëshira e tij e fundit (8),
— që të lë mënjanë provat e tjera të panumurta dhe
të ndritura për këtë çështje, — mund të nxirret
qartë se sa shumë e çmonte përherë senatin tuaj dhe
çfarë stime kish për emrin tuaj ai princ i pathyeshëm. Sipas
kësaj dëshire, ai principatën e vet me gjithë të varurit
e tij, fëmijët, faltoret, vatrat e ç’kish e nuk kish tjetër,
i la nën pajtorinë tuaj. Me të drejtë, pra, shpreson ai
se edhe tani do t’i ketë mbrojtës të shquar po ata, të cilët i
ka pasë provuar gjithmonë si njerëzit më humanitarë dhe
autoritetin e të cilëvet e ka pasë çmuar për së tepërmi
ngahera. Prandaj edhe kjo vepërzë, me gjithëse e varfër
dhe e vogël, nuk do të mund t’i ofrohej ndonjë mbrojtësi tjetër
më të drejtë e më të ditur se sa Ju; sepse Ju me besnikëri
të përhershme e përkrahni lirinë e natyrshme të
njerëzve dhe diturinë e tyre me drejtësinë dhe liberalitetin
më të madh.

Nuk po flas tani për vehten time, me gjithëse të parët
e mi kanë qënë të shquar edhe në luftë edhe në paqe, duke
kryer pranë Jush detyra nga më të nderuarat dhe duke
u treguar gjithmonë shumë të zellshëm në punët shtetërore.
Unë do të mund të zinja këtu në gojë, përveç atyre,
që në kohë të kaluara i kanë sjellë shërbime të shquara Republikës
Suaj, shumë burra të përmëndur për trimërinë
e tyre luftarake nga familja e Bardhëvet (9), të cilët luftojnë
nën flamujt e Juaj, si Prengu, Pavli e shumë të tjerë,
prijës të njohur në ushtërinë Tuaj. Por këto që, si të
thuash, për asnjeri s’janë të fshehta dhe që qëndrojnë larg
qëllimit tim, do t’i kaloj me kënaqësi në heshtje. Gjithashtu
nuk kam ndërmënd të numëroj këtu një për një të
pesë kryevalltarët (10) e familjes sime, të shënuar për
mitrën e tyre episkopale dhe shumë të lidhur me senatin
Tuaj, veçanërisht Nikollë Bardhin, epishkop i Sapës dhe i
Sardanjës, dhe Gjergj Bardhin. Ky i fundit, pasi administroi
për një kohë të gjatë dhe në mënyrë të lavdërueshme
epishkopatën e Sapës dhe të Sardanjës, s’ka shumë kohë
që hypi në fronin arkiepiskopal të Kishës Antibareze (11).
Pranoni, pra, o etër të madhërishëm, këtë vepër time,
që ua detyroj për gjithë këto nderime (12), si shënjë të një
shpirti të devotshëm ndaj Republikës Suaj, dhe mos e
përbuzni këtë dhuratëze të vogël, sepse ajo do të bëhet e
madhe me emrin dhe përkrahjen tuaj.




Lexonjësvet studiozë

Të shkruash Apollogji ka qënë gjithmonë një punë
sa e vështirë dhe e lodhëshme, po aq fyëse dhe gati, do
të thoshja, e urryer nga çdo anë, që të mos zë në gojë
shumë gjëra të tjera të papëlqyera, të cilat lindin nga studime
e punë të bëra nën dritën e kandilit. Por kur na detyron
hapur nevoja, ky zegth i pamëshirshëm i vdekëtarëvet,
që t’u vërsulemi sa më rreptë, herët a vonë, armiqvet
me pendën në dorë, atëherë ne nuk do të ndalemi përpara
se t’ia arrijmë qëllimit të dëshiruar, duke patur parasysh
pikën e mbrritjes sonë dhe duke përbuzur çdo farë
pagjumësie dhe djerse, sipas fjalës së famshme të poetit:


Puna mposht çdo gjë etj.



Pastaj, kur shikonja se princi i pathyeshëm e trim mbi
trima i Epirotëvet apo Shqiptarëvet, Skënderbeu, i mohohej
kombit të tij Epirotas dhe se atij i mvishëshin gjëra
që s’i përkisnin, unë po ta lë ty, o lexonjës mirëdashës, ta
gjykosh se çfarë arsye të rënda më kanë shtyrë mua, që
ta shtrëngoj mirë pendën në dorë. Prandaj, në rast se përpjekjet
e mija do të dalin bosh dhe krejt të padobishme,
ato nuk duhen çmuar, sigurisht, në asnjë mënyrë si të pavënd;
sepse unë nuk do të kisha mundur kursesi ta shtyp
dëshirën për të shkrojtur, veçse po të donja të trathtoj
me turp vehten time dhe atdheun tim.

Tani nuk do të vonoj të rekomandohem:

E di se do të dëshironje që unë në këtë vepër të jem
shpesh më i rreptë dhe më i mprehtë; që herë të flas më
shkurtër dhe herë më zgjatur; që herë të jem më i ashpër
e herë më i butë, diku më i rrjedhëshëm e më vërshonjës e
diku më i prerë e më i kursyer në fjalët. Por po të marrësh
parasysh kohën e shkurtër (13), preokupimet, tronditjet
dhe ngatërresat e tjera të panumurta, në të cilat unë isha
mpleksur, kur po shkruanja këto radhë, atëhere do t’i durosh
të gjitha me qetësi. Kujto sidomos atë thënien e famëshme:
«Një njeri s’është i zoti për të gjitha dhe një
tokë s’prodhon çdo gjë».2

Më së fundi dëshiroj të dish se unë e mora përsipër
këtë barrë për të shkrojtur jo për ndonjë arsye tjetër,
veçse që ta qes para syvet të tu të vërtetën lakuriqe dhe
të panjollosur, sepse kjo s’ka nevojë të lyhet dhe të stoliset
me fjalë të bukura e të rreme. Disa pjesë me vlerë të
disa shkrimtarëve, të cilët ose kanë shkruar vetëm italisht,
ose unë nuk munda, në këtë ngushticë kohë, të kem
ndër duar ekzemplarët latinë të tyre, do t’i gjësh të futura
këtu në gjuhën italiane. Këto unë nuk desha t’i përkthej
në gjuhën latine, me qëllim që ti të mund ta marrësh më
lehtë kuptimin e tyre të vërtetë e të pastër.

E quaj të tepërt të shtoj më. Ndërkaqë, o lexonjës mirëdashës,
shfrytëzoje këtë punë time, si do që të jetë, e po
të shoh se ti do ta pranosh me kënaqësi, nuk do të pushoj
së ndërmarri punëra edhe më të mëdha, tërë besim nga
dashamirësija jote.

Qofsh shëndoshë!




Pjesa 1 — Fisi i Margnaviçëvet


GJERGJ KASTRIOTI, EPIROTAS (1), I QUAJTUR ZAKONISHT SKËNDERBE, PRINC TRIM
MBI TRIMA DHE I PATHYESHËM, U KTHEHET BASHKATDHETARVET DHE ATDHEUT TË
TIJ.

Prej

FRANG BARDHIT,

Epishkop fatlumtur i Sapës (3) dhe i Sardanjës (4). —



Pata vendosur që të lë më njanë gjithçka që botoi këtu e tre vjet më
parë3 për familjen e Margnaviçëvet apo Margnavëvet (14) Jan
Tomku (15), burrë ndër të tjerë i shquar, me gjykim të sprovuar e
kryevalltar në dituri, e të merrem menjëherë me ato që po ky auktor,
ndërmjet dokumentavet lidhur me lashtësinë dhe fisnikërinë e familjes
në fjalë, botoi për Skëndërbenë apo Gjergj Kastriotin, princ të
Epirit. Por mua më mposhtën lutjet e miqvet, dëshirat e të cilëvet nuk
është e urtë dhe e drejtë t’i marrësh nëpërkëmbë. Këta më luteshin pa
pushim e me ngulm që unë të çfaqnja mendimin tim për familjen e
Margnaviçëvet përpara se të nisesha (16) nga Roma për në Epir, për të
marrë përsipër detyrën e vyer të epishkopit. Kështu me vështirësi
munda t’i hyj punës për të paraqitur botërisht disa mendime të mia, sa
më shkurt që të jetë e mundur; sepse edhe kohën e kisha të pakët —
mezi po më jepej një interval prej 15 ditësh —, por edhe puna është
për një çështje, që shumë pak ka të bëjë me Epirotët apo me shqiptarët
e mi (17).4

Nga ana tjetër, me qënë se dy gjëra, d.m.th. e vërteta dhe metoda,
rekomandohen veçanërisht në histori mbi çdo gjë tjetër si dy parimet
themelore të saj (me gjithëse ne shkruajmë këtu më tepër apologji se
sa histori, por edhe histori, në rast se kjo vepërzë e meriton këtë
emër), unë premtoj se çdo gjë që i përket së vërtetës, do ta ruaj me
respekt. Sepse dëshiroj që, gjatë gjithë zhvillimit të fjalës sime,
asgjë të mos thuhet, që të mos konfirmohet nga gjykimi dhe autoriteti
i shkrimtarëvet të sprovuar. Sa për metodën, kam vendosur t’i
përmbahem asaj që ka përdorur vetë kundërshtari, me qëllim që
lexonjësi të mund të gjëjë lehtë dhe pa asnjë mundim edhe shpjegimin e
argumentimevet edhe rrëzimin e pohimevet, që kundërshtari ka
grumbulluar në libërzën e tij.

Pas këtyre, Perëndia përpara, po ja fillojmë punës.

Që në faqet e para të këti libërthi (të Tomkut,) që është për t’u
flakur, dy gjëra, rreth të cilavet përqëndrohet gati gjithë diskutimi
ynë, duhen hedhur poshtë. Pas përshkrimit të gjatë që i bën Nisës,
5 (për të cilën pohon se është quajtur edhe Nesë apo Naisë (18),
kundërshtari ynë çfaq me siguri mendimin, megjithqë nuk mund ta
vërtetojë në mënyrë serjoze, se familja e Margnaviçëvet e ka fillin e
origjinës së saj më tej se princët e Nisës. Këtu ai ndjek mendimin e
atyre, që pretendojnë se kjo familje rrjedh nga Kostandini i Math
(19), perandori më besnik i Krishtit. Ja fjalët e tij, në faqen 8:
«Pastaj, për princët e kësaj, duhet çmuar shumë autoriteti i Bogomilit
apo Theofilit (20), që përmëndëm më lartë; sepse, sipas këtij
autoriteti, është plotësisht e qartë që pasardhësit e Kostandinit, në
kohën e Perandorit Justinian, (21) kanë zotëruar qytetin që zumë në
gojë. Kështu ta nxjerrësh zanafillën e fisit tonë nga ky brez i
Kostandinit, unë, sigurisht, as që do të mund ta kundërshtonja,
sidomos, kur stërgjyshërit tanë, siç do të duket sheshit më poshtë,
kanë ushtruar lirisht për kaqë shekuj me radhë hegjemoninë e tyre mbi
këtë qytet dhe kur nga vetë perandorët e Stambollit janë quajtur
arkondë, d.m.th. princër të Nisës».

Pas këtyre fjalëve ai shton një farë fragmenti si mos më keq, të
nxjerrë nga një diplomë (22), të cilën gjoja, siç thotë, ua paska
lëshuar stërgjyshëvet të tij mbreti i Hungarisë Matthia (23), për
shërbime ushtarake që i kishin bërë me besnikëri. Unë do të them këtu
hapur atë që mendoj: sikurse është, d.m.th., një gjë fund e krye falso
dhe, sigurisht, kundër së vërtetës ta paraqitësh familjen e
Margnaviçëvet se e ka fillimin e saj nuk do të thoshnja më larg, por
nga vetë princët e Nisës, po ashtu është krejt qesharake dhe e pa
qëlluar të mendosh se e njëjta familje rrjedh nga Kostandini i Madh.
Unë, sigurisht, nuk do të kisha guximin ta pohonja një gjë të tillë e,
në qoftë se të tjerët do ta pohonin, as që do të merrnja mundimin t’u
kundërshtoj, sidomos, kur asnjeri nga familja e Margnaviçëvet nuk ka
ushtruar ndonjëherë sundim të lirë6 mbi qytetin e lartpërmëndur
dhe as që është quajtur nga Perandorët e Stambollit arkond apo princ i
saj. Kjo do të duket sheshit më poshtë.

Tani këto që thamë për pikën e parë, d.m.th. për lashtësinë e panjohur
të familjes së Margnaviçëvet, le t’i parashtrojmë për t’i shqyrtuar
shkurt e shpejt, duke shkuar pas fragmentit të diplomës, që Tomku ka
përdorur në këtë rast.

«Ne Matthia etj. Për të njëjtën arësye kemi pranuar se këto (24) kanë
qënë të përbashkëta dhe mendojmë se duhet të jenë kështu përgjithmonë
edhe në të ardhmen. Shpallim botërisht dhe deklarojmë se çdo gjë e çdo
lloj nderimesh, gradat e larta, titujt, privilegjet dhe avantazhet e
veçanta, u janë akorduar të lartpërmëndurvet7, princit të ndritur
si dhe kontit e trashëgimtarëvet të tyre legjitimë, pasardhës dhe
zëvëndës të tyre, për respekt kundrejt qytetit të Nisës dhe për
virtutet e meritat e kësaj familjeje shumë të vjetër. Se këto u janë
akorduar para së gjithash nga perandorët e lavdishëm e të paharrueshëm
të Stambollit princërve të ndryshëm të familjes në fjalë, sikurse në
të vërtetë: nga Niqifori dhe Manueli (25) Stanishës, arkond i Nisës
etj.; nga Ballduini (26), perandor i Stambollit, princit Kostandin, të
quajtur Strasimir, bir i senatorit kostandinopolitan (27) dhe i
arkondit të Nisës8; nga Mihail Paleollogu (28) princit Reposh,
jupani (29) të madh; nga mbretërit e Bullgarisë stërgjyshëvet tanë dhe
veçanërisht nga Samueli (30) princit të së njëjtës familje Tvartko,
kenes veliki; më në fund nga Stefan Nemania (31) mbret i Rashës (32),
Lourinit, babës së princit Marnavë (33), starost (34) i Rashës etj.».

Tomku, pra, e nxjerr zanafillën e familjes së tij nga Stanisha, për të
cilin, në faqen 8, ka thënë se mund të quhet në gjuhën latine
«Kostandin». Por nga korruptimi i shëmtuar i vetë emravet, si në këtë
rast, mund të provohet në mënyrë të mjaftuëshme se sa besim mund t’u
japim fjalëvet të këtij kundërshtari, kur na radhit këtu vargun e
gjatë të parëvet të tij. Sepse, kushdo ta shpjegonte emrin Stanisha,
qoftë edhe kur e zotëron mesatarisht gjuhën ilirike, (35) me fjalën
latine Kostandin? Ai mund të bënte një shpjegim të tillë për emrin
Stanisllav, megjithëse jo me saktësi të plotë, por të paktën me një
afrim shumë më të madh (36). Unë nuk mund të mos e admiroj auktorin
për këtë gabim të tij, megjithqë na e heq vehten si shumë të rrahur në
gjuhën e vet dhe ka botuar edhe disa libërza në këtë gjuhë të tij
amtare.

Por le t’i lëmë mënjanë të gjitha këto dhe le të kalojme në argumenta
më të rëndësishme.

Tomku, pra, duke u mbështetur në autoritetin e diplomës në fjalë, na
nxjerr si përfundim se Stanisha, që përmendëm më lart, është quajtur
arkonde nga Niqifor Fokaj dhe nga Manueli, perandorë të
Stambollit. Por Niqifori dhe Manueli i kanë marrë në dorë skeptrat e
Stambollit i pari në vitin 936 dhe i dyti në vitin 1133. Atëhere unë
s’e di se si mund të ngjiste që Stanisha të jetë nderuar me titullin e
arkondit nga të dy këta perandorë, veçse po të themi se ky njeri
ka pasë jetuar përmbi njëqind e shtatëdhjetë vjet. (37) Këtë
vështirësi e ka vënë re edhe kundërshtari ynë, por s’ka mundur t’i
dalë mb’anë ndryshë, veçse duke çpikur një Stanishë të dytë. E me të
vërtetë, ay shkruan kështu në faqen 10. «Por lind një vështirësi më e
madhe, se si d.m.th. një dhe po ay Stanish ka mundur të quhet
arkondë nga perandorët Niqifor Foka dhe Manuel, ndërmjet të
cilëvet është një interval kohe mbi njëqind e shtatëdhjetë vjet. Por,
ndoshta, mbreti Matthia ka patur ndërmënd dy Stanishë të nderuar me të
njëjtin titull, njeri nga Niqifori dhe tjetrin pastaj nga Manueli. E
me që kjo gjë është aqë më afër së vërtetës, sa është edhe vetë mbreti
në një çështje kaqë të rëndësishme, të cilën ai, siç thotë vetë, e ka
hetur në bazë të dokumentave shumë të vjëtra të familjes sonë, prandaj
është nevoja që të pranojmë dy Stanishë.» Por në rast se Tomku, i çpik
me kaqë lehtësi të parët e tij, atëhere ai do të ishte kujdesur,
ndoshta, me tepër për familjen e tij, po ta kishte nxjerrë vehten si
bir të Afërditës bashkë me Eneun (38) dhe të Zeusit bashkë me
Aleksandrin (39). Por që kjo pjesë e diplomës nuk është e zonja për
sofizimat që përdor Tomku, e tregon qartë puna se, po të kishte
dashur, d.m.th., dikur Manueli që ky, Stanisha i dytë, të çquhet me
një titull nderi për shkak të ndonjë shërbimi të çquar kundrejt tij,
atëhere, kuptohet se Manueli nuk do t’i akordonte këtij ato që i
përkisnin sipas së drejtës së trashëgimit (40). Ky akt, d.m.th., i
Manuelit nuk do të bëhej për t’ia shtuar Stanishës favoret, sa për t’i
kujtuar ato të paraardhësit të tij kundrejt familjes së Stanishës
(41). Por vetë pjesa lidhur me ato që i janë referuar senatit të
popullit të Romejvet (42) për Stanishën, i cili duhej të nderohej me
nënshtetësinë romane, është aqë e qartë dhe e çoqur, sa që të pranohet
vetëm një Stanishë (43), i cili është quajtur arkond nga Niqifori dhe
Manueli. Ky konkluzion del qartë nga fjalët e kundërshtarit, që
përfshihen në faqen 55, që është faqja e fundit e libërzës së tij: «Ma
ka ënda të sjell ndër mënd Stanishën, princin e Nisës, i cili është
nderuar me titullin e arkondit të Nisës nga perandorët e Stambollit
Niqifor dhe Manuel». Tani le të gjykojë vetë lexonjësi nga këto fjalë
nëse një apo dy Stanishë kanë qënë përmëndur në Senatin e Romejvet.

Nuk po zë në gojë shumë gjëra të tjera, që do të mund të silleshin
këtu, për të vërtetuar falsitetin e kësaj diplome e që Tomku i ka
përdorur për vetë shpjegimin e saj. Ky, domethënë, megjithqë frenat e
Perandorisë së Stambollit i kanë mbajtur dhe drejtuar shumë Niqiforë
(44), ka pohuar pa asnjë bazë mbështetjeje, se ka qënë Niqifori ai,
nga i cili Stanisha u quajt arkond. Gjithashtu po lë mënjanë edhe
besimin e pakët që ngjall Tomku në shpjegimin e emravet ilirike, kur
pohon se «kenez veliki» do të thotë, për latinët, «princ i madh». Ky
shpjegim qëndron larg së vërtetës, sepse «kenez veliki» për ilirikët
është po ajo gjë, që për latinët është «kont i madh». Se sa ndryshim
ka, sigurisht, konti nga princi (45), këtë ua lë të tjerëve ta
gjykojnë. Me të njëjtën lehtësi ka shpallur se fjala Tvartkus ka po
atë kuptim, që ka edhe fjala Valerius, d.m.th. i fortë, tek latinët;
por sigurisht që ai gabon, sepse fjala Tvartkus për ilirikët ka më
tepër kuptimin e fjalës i ashpër (durus). Unë do të lë në heshtje edhe
shumë supozime boshe e që qëndrojnë në erë të këtij kundërshtari, të
cilat, me që nuk mbështeten në asnjë argument, me të drejtë mund të
quhen se s’kanë asnjë rëndësi, dhe do të kaloj në mënyrë të veçantë në
ngjarjet e kohës së Nemanias. E pikërisht, në këtë pjesë këtu më
poshtë, do të mund të shohësh shoshitjen, sulmin dhe rrëzimin e plotë
përtoqe, që i bëjmë diplomës së kundërshtarit.

Tomku ka çfaqur mendimin, (sikurse edhe më lart, në faqen shtatë,
megjithëse s’mundi ta provojë), se Nisa u ka qenë bindur perandorëvet
Romanë (46) gjer në kohën, kur këto krahina i sulmuan Gotët dhe
Bullgarët, (47) dhe se ajo rreth po kësaj kohe u qe dhenë gjyshërvet
të tij nga vetë perandorët, për shkak të disa meritave të tyre —
fjalët janë të kundërshtarit. Ay është përpjekur të provojë se sundimi
Nisës ka qenë në duart e njërëzvet të tij gjer në kohën e Nemanias
(48), i cili, thotë kundërshtari, e rrëmbeu atë nga duart e
Stanishës, të Stanishës së dytë, që Tomku e çpiku për familjen e tij.
Por e vërteta është se Nemania nuk e rrëmbeu Nisën nga Stanisha, por
nga perandoria e Stambollit, dhe se e çfrytëzoi atë në bazë të së
drejtës së luftës9. Këtë e dëshmon qartë Tagenon Patavini10 me
këto fjalë: «Në stuhitë e luftëravet, kur po qeshte moti i kthjellët,
tanët po i afroheshin qytetit të Nisës. Këtë qytet, bashkë me gjithë
krahinën rreth e përqark, e kishin vënë para pak kohe (49) nën
sundimin e vet, passi ja rrëmbyen perandorisë së Stambollit, Nemania
dhe Krezimiri, kontë të mbëdhenj të Serbisë e të Rashës bashkë me
vëllanë e tretë Mekilla, që e shkruajnë Mirosllav e të tjerë Mihail.
Këta, kur qëllon të dalin për të pritur me gëzim ndonjë të huaj, më
tepër se në çdo rast tjetër përshëndesin madhërisht ardhjen e
Perandorit (50), ashtu siç i ka hijë atij, me pregatitje e të
përçjellura madhështore. Këta e nderojnë atë me gjithë zemër, e mbysin
me çfaqjet e tyre të bindjes, kurse princërvet u ndajnë bujarisht kokë
për kokë qe, dhën, verë, grurë dhe elb. Duke bërë çdo gjë për këtë
panair, i japin në çdo mënyrë fjalën e besës Perandorit dhe i ofrojnë
vullnetarisht ndihmën (51) e tyre kundër çdo popullsie dhe sidomos
kundër perandorit të Stambollit. Dhe këtë ndihmë ja ofrojnë si nga ana
e vetë, si nga ana të lidhur me besë me ta, d.m.th. nga Kalopetri (52)
dhe vëllai i tij Hasan (53), të cilët zotërojnë gjithashtu një pjesë
të Bullgarisë rreth Danubit dhe disa pjesë të Thrakës, që i kishin
nënështruar me trimërinë e tyre luftarake.» — Këto thotë Tagenoni. Por
nga këto fjalë të tij shihet kjartë se Nisa s’ka qënë, para kohës së
Nemanias, nën sundimin e të parëvet të Tomkut, por përkundrazi nën
sundimin e Perandorisë së Stambollit dhe nën juridiksionin e saj. (Sa
për të parët e Tomkut, kur të diskutoj më poshtë për fillimin e
familjes së Margnaviçëvet, do të vërtetoj se këta jo vetëm që s’kanë
sunduar, por as që kanë jetuar në atë kohë)11. Dhe kundërshtari
ynë, kur e pa se autoriteti i Tagenonit i prishte shumë punë në këtë
rast e me që s’kishte se ç’t’i përgjigjej, tha, — e unë s’di se me
ç’sy e faqe — se ky auktor është gabuar si ndonjë i paditur. Ja fjalët
e tij, në faqen 11: «Mbassi, pra, Nemania e rrëmbeu Nisën, u kënaq aqë
shumë me bukurinë dhe shkëlqimin e saj, sa që vendosi që ky qytet
duhej nderuar në të ardhmen si kryeqytet i dinastisë së tij. Kështu ay
priti për disa ditë në këtë qytet, pak kohë pas kësaj, dhe nderoi me
bujari mbretërore Frederikun, Perandorin e parë me këtë emër, të
quajtur zakonisht Enobarb (54), i cili kishte shkuar me gatishmëri të
madhe në luftën e shenjtë (55) aty nga fundi i shekullit të XII pas
Krishtit. Dhe këtë nder mbretëror nga kjo mikpritje në qytetin
madhështor ai e pat me të drejtë për të mirën e vet dhe të
pasardhësvet të tij nga ana e perandorit. Mikpritjen në fjalë e
përmënd edhe Tagenon Patavini, me rastin e pushtimit me dhunë të këtij
qytetit nga Nemania; por ai e paraqit qytetin sikur t’i përkiste
perandorisë së Stambollit, për arësye, ndoshta, se princët e Nisës
mbanin anën e Grekërvet (56) dhe prandaj ai ka besuar me lehtësi se i
përkiste mbretërisë greke. Tagenoni, si italian që ishte, nuk kishte
eksperiencë të mjaftë për punët tona dhe prandaj, kur shkruan për
hyrjen e Frederikut në Serbi, me të cilin udhëtonte së bashku (57),
thotë kështu: «Në stuhitë e luftërave etj.». Në të vërtetë gabimi i
Tagenonit, për të cilën e akuzon Tomku, është, sigurisht, ky, se
Tagenoni nuk i mban iso qëllimit dhe nuk i servir gustos së tij. Por,
po të gjykoimë më drejtë, a nuk duhet të themi më mirë se fantazitë e
Tomkut, të cilat nuk janë dakord me historinë e Tagenonit, janë boshe
dhe përralla? Tagenoni ka jetuar në kohën e këtyre ngjarjeve, kurse
Tomku po jeton bashkë me ne pas kaqë vjet, d.m.th. pas 430 vjet nga
pushtimi i lartpërmëndur i Nisës; ay ka përfshirë në shkrimet e tij
ato që ka parë me sytë e vet, si bashkudhëtar i perandorit në
Ekspeditën aziatike (58), kurse ky përpiqet të deformojë në mënyrë të
turpëshme çdo gjë që lexon, sa herë që nuk mund të paraqisë asnjë
arësye dhe asnjë shkrimtar për të na kundërshtuar. Unë, sigurisht, nuk
shoh përse duhet përbuzur autoriteti i Tagenonit në këtë rast, kur as
mungesa e eksperiencës, (sepse ai nuk i shkruan ngjarjet, veçse ashtu
siç i ka parë dhe dëgjuar dhe, ndoshta, si vetë Nemania (59) ja ka
rrëfyer), as ndonjë sofizëm tjetër nuk ka vënd këtu, me qënë se asnjë
arësye nuk duket e mundur, për të cilën ky auktor të jetë korruptuar e
të ketë shkruar kështu gënjeshtren për të vërtetë. Por, sikur ne të na
lejohej që t’u mveshim me kaqë lehtësi auktorëvet gabime që s’u
përkasin, atëhere ç’vlen e vërteta e padhunueshme e historisë? Besimi
i pa përlyër i shkrimtarëvet? Autoriteti i antikitetit? Përse vlojnë
vëllimet, kujtimet dhe monumentet e tjera të vjetërisë? Lexonjësi i
mençur mund të gjykojë vetë në këtë rast se kujt i duhet dhenë më
tepër besim, Tomkut që, pa e vrarë aspak mëndjen dhe pa asnjë bazë,
por duke u munduar vetëm për çështjen e vet, e quan të pa ditur një
auktor kaqë të shquar, apo italianit Tagenon, këtij dëshmitari
konseguent e plotësisht të dizinteresuar, që çdo gjë e ka parë fill e
për pe me sytë e tij, gjë kjo, që duhet çmuar shumë. Por le ta dijë
Tomku, dhe kushdo tjetër që i shkon pas, se Tagenoni jo vetëm që s’ka
gabuar, kur pohon se Nisa i është rrëmbyer Perandorisë së Stambollit,
duke kështu me të drejtë e në mënyrë të qartë në favorin tonë, porse,
edhe sikur ky qytet të mos i ishte rrëmbyer perandorisë së Stambollit,
por sundimit të ndokujt tjetër, edhe në këtë rast fuqia dhe
stabiliteti i këtij auktori me vlerë nuk do të zvogëlohej aspak. Sepse
familja e atyre që vazhdojnë të quhen gjer më sot Margnaviçë, as ka
ekzistuar gjikundi në atë kohë, as ka sunduar. Kjo gjë do të dalë fare
kjartë në shesh më poshtë, kur ne do të caktojmë fillimin e familjes
së Margnaviçëvet nga Marko Margnava, (60) një burrë më tepër se kushdo
tjetër i pa rëndësishëm dhe i ngritur nga gjëndja shumë e ulët në
autoritet të madh pranë dhe me ndihmën e vetë perandorit (61) Stefan.

Ndërkaqë le të diskutojmë rreth atyre, që kundërshtari ka grumbulluar
këtu për pasardhës të tjerë të tij.

Ky, në faqen 22, thotë se Simeoni (62), i quajtur edhe Stefan, bir i
Nemanias, ja ktheu Nisën bashkë me gjithë principatën Kostandinit, të
quajtur Strasimir, bir i Stanishës të përmëndur më lart. Por
kundërshtari ynë nuk paraqit asnjë shkrimtar, që të ketë përmëndur
këtë ngjarje; prandaj nuk do të jetë vështirë që unë ta quaj këtë
thënie përrallë. Në mënyrë krejt të njëjtë ai ka pohuar se motra e
Strasimirit, Geliza, ka qënë marrë grua nga Simeoni në fjalë dhe se
prej saj ka lindur burri i shenjtë Sava (63). Me të njëjtën lehtësi ka
shënuar se Kostandini, i quajtur tanimë Strasimir, u shërbyer me zell
latinëvet dhe se prandaj është proklamuar nga Balduini arkond i Nisës
dhe senator (64) i Stambollit. Më në fund, ndërmjet pasardhësvet të
tij, numëron edhe një farë Reposhi, daç të Stanishës, daç nip (sepse
as vetë Tomku s’ka mundur të gjetë në shesh gjë të sigurt në këtë
mes). Pastaj ka çpikur se gruaja e këtij me emrin Dhorothea ka qënë
bija e njerit nga dinastët më të mëdhenj grekë; ai citon në këtë rast
Gregoranë (65), lib. 8. Por unë po ju them se e lëxova me kujdes tërë
këtë libër, që shënohet si i teti në historinë e Niqiforit12, por
nuk munda të gjej asgjë për këtë çështje, veç se një shënim shumë të
shkurtër për një farë trashëgimtari të fundit të principatës së
Thessalisë nga familja e Engjëjvet (66). Ja fjalët e Gregorajt:
«Trashëgimtari i fundit i principatës kishte vdekur që kur.». — Markun
e ka paraqitur si bir të Reposhit, nga i cili (Mark) lindën pastaj,
sipas mendimit të kundërshtarit, Lourini, që latinisht thuhet
Laurentius, dhe Bogdani, që unë mendoj se mund të thuhet fare bukur
prej latinëvet Deodat (67). Tomku ka pohuar gjithashtu se Lourini që
zunë në gojë, ka qënë quajtur prej Grekërvet Liber ose Liver, që s’ka
të drejtë. Për të mprojtur mendimin e tij, kundërshtari ka cituar Jan
Kantakuzenin, (68) i cili, në librin 3, kap. 42-43 e vazhdim, përmënd
një farë Liberi, princ shumë të fuqishëm të Tribalëvet (69) dhe me një
influencë të madhe ndaj mbretit të këtyre. Por megjithëse unë për një
kohë të gjatë dhe me vëmendjen më të madhe e lëxova fije për fije
pjesën e cituar të Gregorajt dhe gjithçka përfshihet në ata kapituj e
peshova mirë, nuk munda të gjej as edhe një fjalëzë, nga e cila të
mund të duket, qoftë edhe jo kthjellët, se Liberi ka qënë nga princët
Niseas, apo bir i Markut të përmëndur më sipër, ose, më në fund, një
me Lourinin, që Tomku na e ka përshkruar këtu. Dhe kështu, me të
vërtetë, paaftësia e kundërshtarit tonë, që të shprehemi kështu, për
të cituar auktorë me vlerë është e padurueshme, sepse në gjithë librin
e tij ai mezi ka mundur të përmëndë tre auktorë të tillë. Por edhe
këta i përmënd në mënyrë të atillë, që dy na i paraqit jashtë themës,
kurse të tretin e nxjerr me lehtësinë më të madhe tepër të gabuar.
Kundërshtari do të na turret, ndoshta, menjëherë e do të na thotë se
nuk është një gjë e re për Grekërët që t’i ndryshojnë emrat e
princërve apo të dukëvet, dhe sidomos për Kantakuzenin, për të cilin,
në faqen 15 të libërthit të tij, ankohet, se Stefan Nemanian, mbretin
e Rashës e ka quajtur kral e jo Bazileus (70). Por Tomku ankohet pa të
drejtë në këtë rast kundër Kantakuzenit, sepse fjala kral apo kragl
tek ilirikët ka të njejtin kuptim, që ka edhe fjala rex13 (=
mbret) për latinët. Me këtë emër (kral) ata kanë quajtur mbretërit e
tyre.

Nga kjo duket qartë se Kantakuzeni me besnikërinë më të madhe ka
shënuar këtu emrin mbret të Rashës, me të cilin e kish dëgjuar ta
thërrisnin e vetë; prandaj Kantakuzeni ka qënë këtu më tepër për t’u
lavdëruar sa për t’u qortur. Ky me të njëjtin sinqeritet e ka quajtur,
në kapitullin 43, të vëllanë e Liberit me emrin e njohur tek ilirikët
Bogdan. Prandaj unë s’mund të mos e admiroj guximin e kundërshtarit
tim, i cili s’e ka patur për gjë të pohojë se Lourini është quajtur,
si pas zakonit grek, Liber apo Liver nga Kantakuzeni.

Pas Lourinit, përmëndet nga kundërshtari ynë Marku, i pari që
numërohet pa cenuar të vërtetën ndërmjet Margnaviçëvet. Por edhe në
këtë rast Tomku meriton të akuzohet shumë rëndë, sepse Markun na e
nxjerr bir të Liberit, për të cilën nuk e mohon se ka qenë një dinast
shumë i fuqishëm i Tribalëvet. Nga ky Mark, pra, i cili quhet nga
vëndasit Margnavë, e ka fillin emri i familjes së Margnaviçëvet apo
Margnavëvet, siç duket qartë nga Analet e Raguzës, si edhe ajo fije
famë dhe shkëlqimi i saj, në rast se e ka pasur. Markut i lindën tre
djem, Vukashini (71), Ugleshi dhe Goiku, siç mund të shihet qartë,
përveç tek Analet e Raguzës, edhe tek abati Mavro Orbini (72),
shkrimtar shumë i kujdesur dhe i regjur për çështjet ilirike apo
slave. Ky, kur flet për djemtë e Markut, shkruan kështu në gjuhën
italiane: «… Këta (d.m.th. Vukashini, Ugleshi dhe Goiku), lindën
në Hljevno nga baba i tyre Margnavë, i cili në fillim ka qënë një
fisnik i varfër etj.» — Unë nuk shoh se si mund të puqen këto fjalë me
të thanat e Tomkut, që i përmëndëm, d.m.th. si ndodhi që Marku në
fjalë të ketë qënë një burrë me kondita kaqë të ulta, në rast se ka
lindur nga një princ i fuqishëm dhe i shënuar, (d.m.th. nga Liberi),
dhe aqë më tepër nga një princ i Nisës. Por nga këto vështirësi ne na
nxjerr vetë Liberi, sepse as ndonjë dinast shumë i fuqishëm ka patur
të bëjë ndonjëherë me Margnaviçët, as vetë Marku në fjalë ka lindur,
siç ëndërron Tomku, nga princët e Nisës. Përkundrazi, ky ka lindur nga
një familje prej rangu të ulët; por me që ka qënë i pajisur me cilësi
shpirtërore të çquara e nga ana tjetër i qeshi edhe fati, e solli
punën që të fitojë famë e shkëlqim jo të zakonshëm, kështu që
përmëndet nga shkrimtarët si themelues i shquar i fisit të tij. Dhe se
në ç’mënyrë Margnava i lartpërmëndur ja hapi rrugën vehtes dhe
njerëzvet të tij për të fituar ndere, do ta tregoimë me gojën e Abat
Orbinit, i cili, pas fjalëvet që cituam më sipër, vazhdon të thotë
kështu: «Por pastaj u bë i math, bashkë me të bijt e tij, nga
perandori Stefan (73). Ky kishte ardhur një mbrëmje vonë ndënë Blagai
(74) dhe dëshironte që të futej brënda në kështjellë; atëhere Marku e
priti me kënaqësi në shtëpinë e vet. Perandori, kur i pa sjelljet e
këtij në rregull, e mori në oborrin e vet bashkë me gruan, me bijtë e
me dy bijat e tij. Bijtë ishin Vukashini, Ugleshi dhe Goiku». — Kështu
Marku, që perandori e nderonte çdo ditë e më tepër, arriti të shtjerë
në dorë për vehte dhe bijtë e tij grada jo sido. Mbas vdekjes së t’et,
të bijtë, duke dhënë shëmbuj të shkëlqyer të prirjevet të tyre,
arritën të marrin në dorë qeverimin e disa qyteteve dhe krahinave.
Ndërkaqë perandori Stefan vdiq, duke lënë një djalë të vetëm me emrin
Urosh (75). Ky e mori në dorë pushtetin atëror, por nga që s’kishte
aspak eksperiencë për një qeverim kaqë të math, u dha fuqi më tepër se
sa duhej vëllezërvet Margnaviçë, aqë sa për vehte mbajti titullin e
perandorit, kurse Vukashinin nderoi me emrin e mbretit (76). Por
Vukashini ishte një burrë oportunist, prandaj përdori çdo mënyrë për
të çarë rrugën e për t’u bërë perandor ose më mirë tiran. Dhe, sikurse
e konfirmoi mbas pak kohe shtjellimi i ngjarjevet, fati nuk e gënjeu.
Me të vërtetë, të gjitha vëndet që, bashkë me të vëllezërit, kishte
marrë nga Stefani (77) për t’i qeverisur, si dhe shumë krahina të
tjera që u dha atyre Uroshi, nuk i qeverisi në emrin e perandorit, siç
ishte e drejtë, por në emrin e vet. Uroshi e vuri re këtë gjë,
megjithëse vonë, e nga që nuk i mbetej më asgjë nga madhëria
perandorake përveç emërit, u përpoq me shumë mënyra që të merrte
përsëri në dorë pushtetin e të parëvet të tij. Por, ndërsa po lypte
ndihmë nga disa mbretër të vegjël dhe princër kufitarë, i dbuar jashtë
mbretëris së tij, u kap më në fund nga Vukashini në një kështjellë
shumë të fortifikuar. Së këndejmi u mundi ay të ikëjë, por u kap
përsëri dhe u fut në burg. Duke u përpjekur që të ikëjë për të tretën
herë dhe ndërsa u kishte shpëtuar fatbardhësisht rojevet të burgut,
ndiqet nga vëllezërit Margnavë dhe vritet (78) me shpatë nga
Vukashini, i cili, që të përmbushte lakminë e tij për të mbretëruar,
guxoi të kryejë një krim kaqë të çnjerëzishëm, i shtyrë, besoj unë,
nga një tërbim prej Tartarësh (79): Shëmbëll fort i rrallë mizorie dhe
mprapështie ekstreme.

Ky, pra, tirani më çnjerëzor dhe më i keq, pas këtyre intrigave të
kobëshme kundër perandorit, pas këtyre veprave të shëmtuara që kreu,
përmëndet nga Tomku si një ndër të rrallët që kanë nderuar drejtësinë!
Por kjo nuk duhet t’ju çudisë, sepse në tërë libërzën e kundërshtarit
tonë mezi shkëlqen një shkëndijë e vetme e së vërtetës. Këtë unë e
quaj shumë të rëndësishme, sepse tregon se kundërshtari ynë nuk e gjen
të nevojshme të përqafojë në veprën e tij asnjë shkrimtar me vlerë,
por t’i trillojë të gjitha sipas gjykimit të vet. Kështu edhe për
Uroshin ka pohuar se nuk u vra nga Vukashini, por se u çduk nga jeta
për shkak të vuajtjeve të burgut, d.m.th., nga pikëllimi shpirtëror
dhe nga mungesa e ushqimit. Por ai nuk citon asnjë shkrimtar për ta
konfirmuar këtë. Por që Uroshi u vra me shpatë nga vetë dora e
Vukashinit pas burgimesh të gjata, këtë e dëshmojnë me fjalë shumë të
prera, që të mos përmënd të tjerë, Analet e Raguzës dhe abati Mauro
Orbini, tek të cilët ne e drejtojmë lexonjësin.

Ndërkaqë le të kthehemi te vetë Vukashini dhe vëllëzërit e tij. Këta,
mbassi ushtruan për disa vjet tiraninë e tyre mbi mbretërinë, të
urryer njësoj nga Zoti e nga njerëzia, ranë që të tre në të njëjtën
kohë e vend, në një fushatë kundër Turqvet (80), fuqitë e të cilëvet
Tomku i llogarit në trimijë. Këtë shifër jep bashkë me Tomkun, përveç
të tjerëve, edhe Mavro Orbini, kurse Laoniku (81) i çmon vetëm në
tetëqind e të tjerë edhe më pak, sidomos Analet turke, sipas Leunklavit
(82).

Vukashini ka pasur katër bij, Markun14, Juanisin, Andrean dhe
Mitrasin. Gjithashtu është jashtë çdo dyshimi se Ugleshi nuk ka lënë
asnjë bir. Vështirësia më e madhe është lidhur me Goikon, nga i cili
Tomku ka nxjerrë vargun e gjatë të të parëvet të tij; por ne do të
provojmë me poshtë se ai vdiq pa lënë fëmijë. Tani le të shikojmë
shkurt disa çështje të tjera.

Me vdekjen e Vukashinit dhe të vëllezërvet të tij, mbretëria u copëtua
nga më të fuqishmit: Lazari (83) u bë kryezot, duke futur nën sundimin
e vet një pjesë të madhe të mbretërisë dhe duke shtënë në dorë me
siguri edhe qytetin e Nisës. Kjo duket qartë nga Jan Leunklavi, i cili
në Librin e 5-të të tij e paraqit Lazarin duke folur kështu: «Asnjë
kështjellë në krahinat e mia nuk është më e fortë se ajo, që,
sigurisht, nuk është pushtuar nga Turqit, gjë që, të tjera, ne e
çmojmë si një ndihmë dhe shpresë». — Po ky auktor shton pak më poshtë:
«Mbassi Murati (84) pushtoi Nisën dhe vëndet kufitare të saj, e
detyroi Lazarin, princin e saj krahine, t’i paguajë çdo vit një tribut
dhe, si bëri me të paqe me kondita të caktuara, u kthye më në fund në
Adrianopojë.» — Pastaj, pjesërisht nga sa na thotë Leunklavi dhe
pjesërisht nga itinerarët, që kanë hartuar shkrimtarë të ndryshëm dhe
veçanërisht venecianë, del qartë se po ky qytet i ka qënë rrëmbyer
sundimit turk, se ka qenë djegur e shkretuar prej Huniadit (85) dhe
mbretit të Hungarisë dhe se përsëri ka qënë pushtuar nga Turqit e
katandisur në formën e një fshati. Prandaj, duke qënë se pas vdekjes
së Vukashinit sundimi i Nisës, (të cilën ai e shtiu në dorë në mënyrë
tiranike, sikurse edhe të tjerat), s’ka qënë kurrë në duart e
Margnaviçëvet, por as edhe përpara Vukashinit, siç u provua më lart,
gabimi shumë trashanik i kundërshtarit, që të mos them gënjeshtra e
tij, hidhet poshtë me lehtësi, e këtij kundërshtari, i cili në gjithë
libërthin e tij afirmon e përsërit me ngulm, sa që të bën të vjellësh,
se principata e Nisës është një pasuri e vjetër atërore, e lënë
trashëgim familjes së Margnaviçëvet.

Por le të kalojmë tek të bijtë e Vukashinit. Këta, mbas vdekjes së
t’et, mezi mundën të mbajnë nga mbretëria e tij aqë, sa mund t’u
mjaftonte për të përballuar jetën: kaqë shpejt fati i rukullisi
Margnaviçët nga maja më e lartë e lumturisë dhe e fatbardhësisë dhe i
zhyti në fundin më të thellë të mjerimit, kështu që të vërtetohet edhe
në këtë rast ndryshimi të gjeravet ajo fjalë e urtë e famshme: «djalli
i solli, nëma i mori»15. Marku (86), pra, i biri i Vukashinit, —
që t’ia fillojmë nga më moshatari, — i qëlluar nga një ushtar
Vllahjan, i cili e pandehte për egërsirë, në pyjet dhe bjeshkat e
Vllahisë, u shtri për tokë tamam si egërsirë, në kohën që luftonte, i
mbrapshti, në Vllahi në të mirë të Turqvet e kundër të krishterëvet
(87). Ky nuk la asnjë fëmijë, siç e pohon dhe vetë Tomku. Nga ana
tjetër Juanisi, i cili zotëronte disa vënde të pakta pranë Shqipërisë,
ra në marrëveshje me Turqit për t’u paguar tribut; por me që nuk mund
ta duronte tiraninë e tyre, shkoi e gjeti strehë, bashkë me njerëzit e
tij, tek bijtë e Balshës (88), që sundonin mbi Zetën (89). Këtë
ngjarje e përmënd dhe abat Orbini me këto fjalë: «Por Juanisi nuk
mundi të qëndrojë për shumë kohë nën tiraninë e tyre (kuptohet të
Turqvet) dhe u tërhoq bashkë me disa nga të tijtë në Zeta, pranë
bijvet të Balshës, të cilët i pranuan me dëshirën e tyre dhe u dhanë
nga vëndi i tyre aqë, sa mund të jetonin». — Po ky auktor dëshmon se
Juanisi u vra nga Turqit, bashkë me shumë të krishterë të tjerë, në
një ndeshje pranë Beligradit, pa lënë asnjë pasardhës. Prandaj unë nuk
e di se ku është mbështetur Tomku e ka shkruar për Juanisin në fjalë
krejt të kundërtën, kur, në faqen 22 e vazhdim, shënon: «Joani, i cili
është quajtur nga bashkëkombasit tanë Juan apo Juanis, zotëronte
Shqipërinë dhe në të Krujën, Lison, Sfjetigradin dhe kështjellën e Re
(90) bashkë me Kosturin, qytet i Maqedhonisë». — Dhe pak më poshtë
shton: «Joani pati shumë fëmijë dhe qe më se i lumtur, por u detyrua
që t’ia japë si peng mbretit (91) të Turqvet Murat (92) e prandaj qau
e vajtoi për ta, se u çkëputën nga dhëmshuria dhe dashuria atërore.
Mbas vdekjes së tij, Gjergji, njeri nga të bijtë, i quajtur Skënderbe,
d.m.th. Aleksandër Zot, burrë me virtute të admirueshme, e mbajti, sa
qe gjallë, në këmbë principatën e babës, që e shtiu në dorë me
mjeshtëri të mrekullueshme, duke korrur fitore të shkëlqyera kundër
armiqvet. Pasardhësit e tij, të nxjerrë krejtësisht jashtë truallit
atëror, zënë gjer në ditën e sotme një vënd fisnik ndërmjet bujarëvet
napolitanë dhe quhen Kastriotë, nga qyteti Kostur, që ka qënë nën
sundimin e gjyshërvet të tij».

Se sa i kobshëm dhe i urryer është në këtë rast gabimi i kundërshtarit
tonë, konstatohet në mënyrë të mjaftueshme nga fjalët plot autoritet
të Mavros, që cituam më lart. Por kjo do të dalë edhe më qartë në
dritë më poshtë, kur unë do të parashtroj më tepër gjëra për Juanisin
në fjalë dhe do të provoj se prindi i Gjergj Kastriotit, të quajtur
Skënderbe, nuk ka qënë Juanisi, i biri i Vukashin Margnavës, po një
tjetër, d.m.th. Jan (Gjon) Kastrioti, Shqiptar edhe nga origjina edhe
nga vendi i lindjes. Për këtë të vërtetë do të sjell dëshmi nga shumë
shkrimtarë, nga Orbini, Barleti (93), Kalkokondili dhe Leunklavi, nga
të cilët do të provohet se prindi i Skënderbeut s’ka patur kurrë në
zotërim as Lison, as qytetin e Kosturit. Prandaj pohimi i
kundërshtarit, se Kastriotët janë quajtur kështu nga qyteti i
Kosturit, është i rremë.

Por le të parashtrojmë më parë ato që i përkasin Andreas, birit të
tretë të Vukashinit. Këtu s’kemi për t’u lodhur shumë, sepse nuk jemi
në kundërshtim me kundërshtarin. Prandaj unë do të përdor pothuaj vetë
fjalët e tij: «Andrea, pra, i cili zotëronte disa vende në Thesali
rreth Feras (94), pati (lindi) Dominikun, i cili quhet zakonisht
Moncil, babën e Kojës, që vdiq pa lënë fëmijë si princ i Muzakëvet,
dhe të Helenës, gruas së Stefan Kosaçit».

Të fundit kemi Mitrasin. Ky vdiq, pa lënë asnjë pasardhës, në kohën,
kur ish zot në disa qytete malore rreth Shkupit, duke u paguar një
tribut të caktuar Turqvet.

Pas këtyre që shqyrtuam lidhur me bijtë e Vukashinit, na mbeten për të
hetuar disa çështje të tjera, që kanë të bëjnë […] si bir të vetëm të
Goikut Markun. Këtë gjë ai e ka shprehur më qartë më lart, në faqen
23, me këto fjalë: «Marku, i biri i Goikut, ka qënë filiza e vetme e
tij. Kur Gjergj Brankoviçi (95), dhëndërr i Llazarit (96), pushtoi
Nisën, Goiku mori me short qytetin Zvonik bashkë me kontenenë (97)
pranë saj. Ky nuk u paguntë asnjë tribut Turqvet, ndërsa kushërinjtë e
tij, përveç tributit, detyroheshin të bënin edhe shërbimin ushtarak
për Turqit». — Këto thotë Tomku e vazhdon e shton më pas diploma të
ndryshme e të gjata tërkuzë, për të provuar vargun e gjatë të
pasardhësve të Goikut dhe të Markut në fjalë. Por se çfarë rëndësie
mund të kenë këto diploma që ai parashtron, unë e lë me kënaqësi dhe
qetësi në gjykimin e të tjerëvet. Nga ana ime as që shoh se sa mund të
jenë në favor të vetë kundërshtarit, që i parashtron, prandaj edhe
s’po harxhoj shumë kohë në shqyrtimin e tyre. Do të bëj vetëm disa
vërejtje, megjithëse të pakta, rreth tyre jo për t’i hedhur poshtë,
sepse ato s’kanë asnjë grimë vlere, por që t’ua bëj të njohur edhe të
tjerëvet peshën dhe fuqinë e tyre! — Me të vërtetë, në shumë pjesë të
tyre nuk duket gjëkundi, edhe sikur të rrish e t’i kërkosh për një
kohë të gjatë, as konstruksioni i fjalëvet, as kuptimi i mendimeve.
Ja, p.sh., si fillon diploma, që kundërshtari parashtron në faqen 29,
e cila ka këtë përmbajtje: «Ne Stefan (98) Tvartko Tvartkovi, me hirin
e Zotit mbret i Serbisë, i bregdeteve të Boshnjës, i tokavet Kulmense,
i Dalmacisë, i pjesës së poshtëme të pjesëvet perëndimore të Vranjës,
Solisë, Podionës etj. Para së gjithash unë i quajtur Stefan Tvartko,
Tvartkovi, mbret, lavdërojmë përherë Zotin tim të gjithëfuqishëm
Krisht, sepse në fillim me themel të admirueshëm forcoi qiejt,
regullon gjithësinë sipas vullnetit të vet, por edhe nga
zëmërdhëmpshuria e tij zbriti prej qiellit në Tokë nga dashuria për
njerëzit dhe natyrën mëkatare të njerëzvet me ardhjen e tij e shpëtoi,
u ngrit në qiell dhe të humbura shtëpisë së Izraelit u kthyen përsëri
te Bariu dhe i vërtetës, Zoti. Që këndej duke u fuqizuar dhe lavdëruar
me skeptrën mbretërore përmes gjithë Universit për lavdinë e Zotit të
gjithëfuqishëm, kështu16 edhe unë Stefan Tvartko Tvartkovi,
shërbëtor i Zotit, mbret i përmëndur më lart, u bëra i denjë të
mbretëronj në tokat e sipërshënuara të prindërvet dhe të gjyshërvet të
mi dhe t’u sjell atyre drejtësinë, hirësinë, e mirësinë, sipas
ligjevet tona të shkrojtura dhe të formuluara me besnikëri në bazë të
besimit dhe të dinjitetit të tyre, me pëlqimin e mbretërisë dhe në
bazë të zakonevet të të mëdhenjëvet të çfarëdo grade, e të japim
shëmbëll të mirë e të sillemi ndaj shërbëtorëvet tanë besnikë ashtu,
sikurse ata do të na shërbejnë me besnikëri etj.» (99)

Nga kjo pjesë e diplomës lexonjësi i ndershëm mund ta marrë lehtë me
mënd se si qëndron puna edhe për diplomat e tjera, të cilat prandaj
edhe nuk e quajtëm të udhës që t’i parashtrojmë këtu; për ndryshe, ne
do ta humbnim kohën kot. Por nga ana tjetër, përveç të tjeravet, ato
as që mund të lexohen pa neverinë më të madhe. Duhet shtuar se në
shumë pika diplomat në fjalë i kundërshtojnë mendimit të vetë Tomkut.
Me gjithë këtë do të mjaftojë që unë të parashtroj këtu vetëm një
pjesë të tillë, sepse gjithë të tjerat bëhen pastaj prej vetiu të
ditura e plotësisht të qarta për të gjithë. Kështu, p.sh., në po këtë
diplomë, që cituam, shënohet se Nisa dhe Zvoniku i përkasin Joanit,
birit të Goikut, si një pjesë apo porcion nga të vëllezërit. Por, siç
e ka pohuar edhe Tomku në mënyrë fare të qartë, Joani në fjalë ka
patur vetëm një vëlla, me emrin Gjergj. Tani unë nuk shoh se si Tomku
do të mund t’i dilte mb’anë këtij objeksioni, veçse po të themi se ose
kundërshtari ynë s’mendon drejt, kur thotë që Joani i lartpërmendur ka
patur vetëm një vëlla, ose se kjo diplomë është e mbushur vetëm me
gënjeshtra dhe shpifje. Por sado që unë do të lë mënjanë shëmbëlla të
tjera të tilla, nuk mund të kaloj pa e vënë re mirë atë që shënohet në
faqen 37 të një farë diplome për Huniadin. Në këtë diplomë, d.m.th.,
thuhet se pas luftës në fushën e Kosovës (100) me Sulltanin e Turqvet
Murat, në të cilën ushtria e krishterë pësoi kërdinë, Jan Huniadi u
pengua dhe u kap në ikje e sipër nga Gjergj Dhespoti (101) dhe se
shpëtoi nga robërimi me ndihmën e Gjergj Margnaviçit; ky ja rrëmbeu
nga duart Dhespotit dhe e vuri përsëri në krye të vëndevet, ku
sundonte më parë. Fjalët e kësaj diplome janë këto: «Ne Jan Huniadi,
vojvodë (102) i Transilvanisë, në emrin e në personin e princit të
ndritur e të zotit tonë hyjnor Ladislav, me hirin e Zotit mbret i
Hungarisë, Bohemisë, Dalmacisë, dhe i Kroacisë etj., mbret i Austrisë
dhe dukë i Stirisë (103) etj., si dhe markez (104) i Moravisë etj., të
emëruar guvernator në krahinat e lartpërmëndura të mbretërisë Hungari,
Dalmaci e Kroaci, po e lëmë për ta mbajtur mënd të gjithë e secili
veçanërisht, tani e përgjithmonë, këtë ngjarje: Pas luftës në fushën e
Kosovës me Muratin, Sulltanin e Turqvet, kur po ktheheshim në Hungari,
u zumë rob nga Gjergj Dhespoti, princ i Serbisë, që i harroi mirësitë
(105) tona të panumurta dhe të paharrueshme kundrejt tij. Por ne na
shpëtoi nga duart e tij dhe na vendosi përsëri në krahinat e
mbretërisë që i ishin besuar qeverimit tonë burri i fuqishëm Gjergj
Margnaviçi, me kujdesin dhe trimërinë e tij të rrallë. Ky ishte kont
prej Nise, kont i përhershëm i Zvonikut dhe starost i Rashës, zot i
Vojnicës dhe farefis i ynë shumë i dashur. Ky, pasi mblodhi një
ushtëri të fuqishme nga vendet e juridiksionit të tij, vrapoi
fluturimthi në qytetin Zmiderovia (106), ku ne mbaheshim, dhe, duke i
kallur tmerrin princit Gjergj të lartpërmëndur, na rrëmbeu, siç tham,
nga duart e tij e na çliroi me trimërinë dhe famën e tij të madhe e na
vuri përsëri në krye të krahinavet të mbretërisë, që i ishin besuar
qeverimit tonë, etj.» Këto janë fjalët nga diploma. Por unë e di se ka
të tjerë, që thonë se Huniadi nuk u mbajt aspak nga Gjergj Dhespoti si
armik, por me qëllim që ky të miqësohej me të. Me këta bashkohet edhe
Leunklavi, i cili, kur e përmënd këtë ngjarje në librin 14, thotë:
«Dhe u kujdesua që Janko Semendrin (107) të zënë rob, t’ja shpinin në
mënyrë që ta priste me dashuri. Dhe me të vërtetë, Jankua qëndroi për
disa ditë në atë vend pranë Dhespotit.» — Dhe më poshtë, passi bën
fjalë për disa ankesa të Huniadit kundër Dhespotit, shton: «Por për sa
i përket vetë kësaj çështjeje, mendimi i Lozoglit nuk ishte ky, se
donte, d.m.th., që t’ua dorëzonte Jankon Turqvet; përkundrazi, ai
dëshironte që të fitonte gjithë besimin dhe dashamirësinë e tij. Por
Jankua i peshonte të tjerët sipas vehtes». — Këto janë fjalët e
Leunklavit, i cili Gjergj Dhespotin e quan Lozogël dhe Jan Huniadin
Janko, sipas zakonit të turqvet. Në favor të këtyre fjalëve është edhe
ngjarja se Gjergj Dhespoti, kur ishte plakur më, s’pati frikë të
shkojë në Hungari, gjë që me siguri nuk do të kishte guxuar ta bënte,
po të kishte kurdisur një intrigë kaqë çnjerëzore kundër Huniadit.
Prandaj, në qoftë se ky mendim është i vërtetë, atëhere diploma që
zumë më gojë, del hapur e rreme. Por me qënë se mendimi i përgjithshëm
i shkrimtarëvet e quan këtë ngjarje një pabesi të Gjergj Dhespotit,
unë do të parashtroj këtu fjalët plot autoritet të Marin Barletit, i
cili nuk është aspak në kundërshtim me të tjerët në këtë mes. Nga këto
fjalë do të dalë qartë në shesh edhe e vërteta për këtë çështje edhe
shkaqet e armiqësisë ndërmjet Dhespotit dhe Huniadit dhe, më në fund,
dhe mënyra se
si shpëtoi Huniadi nga duart e Dhespotit. Barleti, pra, kur bën fjalë
për fushatën e Skënderbeut, të cilit mbreti i Hungarisë (108) i pat
dërguar letër me qëllim që t’i bashkonin fuqitë e tyre kundër Turqvet,
i përshkruan të gjitha këto me saktësi, si vijon, në librin 2:17

«Kështu me gëzim të madh e me flamuj në dorë po hynte18 në kufitë
e Misisë (109), në kohën kur, daç thuaj fati i pamëshirëshëm, daç
fataliteti i paevituëshëm, daç më mirë, sigurisht, zëmerimi i perëndisë
si ndëshkim krishterësh të fëlliqur, po nxiste pabesinë e një njeriu të
vetëm për të sjellë gjithë ato ngatërresa e turbullira dhe njëkohësisht
për t’u shkaktuar vuajtje të vazhduara dhe krishterimit kërdi të madhe.
Ky ishte Gjergj Vukoviçi (110), të cilin e kemi
përmëndur shpesh herë, princ atëhere i asaj krahine, i quajtur
zakonisht Dhespot i Serbisë, emër ky që iu ngjit dhe e mbajti përhera
(111). Ishte një burrë si ndokush tjetër me trup të hijshëm e me pamje
jashtëzakonisht madhështore, i respektuëshëm mbi të tjerët për
gojtarinë e tij dhe për rëndësinë e fjalës, nga një familje fisnike
shumë e vjetër (112) dhe me moshë me të vërtet të kaluar. Dhe të
gjitha këto cilësi do të mund të vlenin për sjellje të mira. Por, (që
të mos ja lëmë pa thënë edhe këtë krim), për fenë dhe besimin nuk
kujdesej fare, sikur të mos ja kishte njomur shpirtin rrënimqar këtij
njeriu thuaj se asnjë adhurim perëndie; prandaj i përbuzte njësoj edhe
mësimet kristiane edhe ligjet e Muhametit. Kur njëherë, plak
nëntëdhjetëvjeçar e shumë kohë pas kësaj lufte të Varnës, (113) shkoi
në Hungari për të kërkuar ndihmë, i ndjekur nga Mehmeti (114), thuhet
se iu përgjigj kështu Jan Kapistranit të famshëm (115), i cili u muar
gjatë me të për fenë e krishterë: «Mund të më bindësh më shpejt që t’i
jap fund jetës me lak në grykë, se sa të mohoj traditat e urta (116)
të etërvet të mij. Preferoj njëqind herë më tepër të zhdukem kështu
nga faqja e dheut dhe të quhem më mirë princ fatkeq, se sa plak i
marrë.» Ky, pra, mbante atëhere (117) me ngulm anën e Turqvet, sepse
jo vetëm që të bijën e tij Katakuzina ja kishte dhënë për grua Muratit
(118) por edhe sepse urrente nga ana tjetër Hungarezët dhe në mënyrë
të veçantë Jan Transilvanin (119). Arësye e kësaj është se me gjithëqë
Jani në fjalë e pat ndihmuar kundër Muratit (120) (sikurse përmëndëm
më lart me rastin e çlirimit (121) të Skënderbeut) dhe pat bërë që të
rivendosej përsëri në vëndet ku sundonte, ai nuk mund të duronte që
Huniadi të mos ja kthente disa qytete të Sërbisë, që kish mbajtur si
shpërblim të trimërisë së tij. Prandaj, me të marrë vesh pregatitjen e
luftës nga Hungarezët dhe Skënderbeu, ja mbylli këtij të fundit të
gjithë rrugët, nga mund të kalonte. Skënderbeu u përpoq më kot ta
këshillonte Dhespotin me anë të dërguarish e të merrej vesh me të me
fjalë të matura si këto: Le të mos preokupohej për të bërë keq, gjersa
nuk kishte ndonjë arësye për këtë, dhe le të mos kërkonte që ta bënte
armik nga mik që e kishte dhe të kthente kështu kundër tij
njëkohësisht gjithë ushtrinë e Hungarezëvet dhe të Epirit. Ta dinte se
do ta kishte gjithëmonë armik mbas shpine e ballë për ballë, në rast
se nuk do t’u lihej e lirë rruga leggjoneve të tij për t’u bashkuar me
forcat e Vladislavit, me qëllim që të mos pësonte ndonjë humbje të
rëndë krishterimi. Se krishterimi, sikurse edhe vetë mbretëria e
Dhespotit, po dobësohej dita ditës, gjersa atë e mbante të lidhur me
Muratin dashuria për të bijën, megjithëse i kishte provuar mjaft edhe
dhëndërrin përmes së bijës (122) edhe mirësitë e Hungarezëvet.

Por këto përpjekje s’patën asnjë dobi për këtë njeri të shkatërruar
dhe Kastrioti nuk e shikonte gjetkë veçse në armët shpresën për të
çarë rrugën. Sado që ishte e vështirë dhe plot rreziqe që të fillonin
që këndej vuajtjet e luftës, sepse ai i ruante fuqitë e tia të
freskëta19 kundër ushtrisë mbretërore (123), me gjithë këtë e pa
të udhës e më për nder që të çante rrugën me shpatë, po të mundej.
Ndërsa, pra, ushtrija epirotase po qëndronte kështu në kufitë e
Misisë, e irituar për shumë arësye të padëshiruara, Dhespoti e
vononte, por jo se mund ta ndalonte udhëtimin e Skënderbeut. — Sepse
do të kishte shpërthyer më në fund e do t’i kishte mposhtur të gjitha,
megjithëse jo pa derdhur gjak, trimëria këmngulëse e prijësit. —
Vladislavi, i shtyrë nga letrat e Skënderbeut20 dhe sidomos nga
vonesa e tij, kaloi Vllahinë dhe Danubin e mbrriti me forcat e tija të
krishtera në Varnë, me qëllim që s’andejmi, të vazhdonte rrugën si
armik (124) për në Rumani, duke udhëtuar më me lehtësi përmes vëndesh
fushore. Varna është një vënd fushor, që ndodhet në kufitë e Misisë,
nga ana e përtejme, e njohur tanimë prej shumë kohe për kërdinë e kaqë
ushtërive, një truall i urryer edhe për ushtarët më trima. Me gjithë
këtë Hungarezët po e prisnin ndërkaq Muratin me ushtrinë e tyre të
gatshme e të ndezur nga një dëshirë e madhe për ta bërë luftën në çdo
vënd e në çdo kohë, që armiku do të mund ta bënte. Ushtëria turke i
sulmoi të krishterët me një farë plogështie, gjë që s’e priste njeri,
sepse Murati dyshonte për besnikërinë e grekerëvet (125), por edhe të
ushtërivet të tij që qëndronin në Europë, prandaj kishte pregatitur
një ushtëri prej aziatësh. Por me që flota e Romejvet dhe e Filipit ja
hoqën shpresën (126) për të kaluar ngushticën, po qëndronte për një
kohë të gjatë e me frikë në zemër, e sidomos i zhytur në mendime,
gjersa disa të krishterë (127), në rast se kjo fjalë është e vërtetë,
e shpëtuan Otomanin nga halli, duke i premtuar që t’ja kalojnë fuqitë
e tij në Europë me anijet e tyre kundrejt një shpërblimi. Kështu
Aziani (128) kaloi përmes një vëndi, që ndodhet ndërmjet Propoditës
dhe Euksinit e që ndan Europën nga Azia, duke paguar kokë për kokë për
secilin ushtar të transportuar nga një pare floriri21. Thonë se
kanë qënë njëqind mijë.

Kur u përhap lajmi, se Murati po vinte me fuqi kaqë të mëdha,
Vladislavi dhe princët e tjerë, që i kishin ardhur në ndihmë (129),
filluan të mendojnë bashkë me njerëzit e tyre për të ikur. Sado që
ishte fare e kjartë se duhej menduar e treguar kujdes për shpëtimin e
të gjithëvet dhe se nuk mund t’i kundërshtohej barbarit, që po vinte
me gjithë atë fuqi, pa pësuar kërdinë më të madhe, prapë se prapë
fitoi vetëm mendimi i Huniadit. Ky, nga përbuzja e madhe që kishte për
armikun, bëri që të çdukej nga mëndja e gjithë ushtarëve të tij ideja
e ikjes. Ai thoshte se e ka provuar kaqë herë që Turqit mbështeten
zakonisht, në luftë, më tepër në emrin që u ka dalë, se sa në fuqitë e
tyre ushtarake e se, po t’i hiqet ky shkëlqim emrit të tyre, ata do të
jenë me siguri gra e shumë më inferiorë se Hungarezët. Kështu qëndruan
e po e prisnin armikun. Por thonë se, kur ky u afërua, atëhere
Huniadi, i cili i kishte qortuar më parë të tjerët për frikën e tyre,
u trondit nga gjëndja dhe rreziku që kishin përpara dhe e bindi
mbretin të ikëjë. Gjithashtu edhe shumë gjëra të tjera të mprapshta u
përhapën atëhere për këtë luftë; bile disa kanë guxuar të thonë se
Huniadi iku bashkë me dhjetëmijë ushtarë të tij, në kohën, kur lufta
ishte në kulmin e zjarrit dhe kur Vladislavi ja kishte rrëmbyer
Muratit fitoren nga duart. Unë, në një çështje kaqë të pasigurtë, kam
preferuar të ndjek mendimin e atyre, që, pas disfatës, erdhën si
lajmëtarë dhe mbeturina të ushtrisë tek Skënderbeu në Maqedhoni (130).
Sipas këtyre, Huniadi i pat përbuzur një soj fuqitë turke, si atëhere
kur dëgjoi për to, ashtu edhe kur i pat përpara syvet; ay luftoi me të
njëjtin guxim e trimëri dhe, gadi, se ai u sulmoi së parë dhe pas një
kërdie të madhe që u bë, i vuri përpara komandantët e ushtërisë
europiane dhe aziatike dhe i ndoqi shumë larg, duke i goditur pas
shpine, gjersa dolli në shesh Vladislavi. Ky i përbuzi këshillat e Jan
Huniadit, që e pat ndaluar të dilte jashtë kampit përpara se ai vetë
të kthehej fitimtar. Përkundrazi, i shtyrë nga këshillat rrënimqare të
disa njerëzve të tij (131), që i thonin se Huniadi e kishte mëri
lavdinë e mbretit dhe prandaj e kishte lënë në kamp, me qëllim që ta
fitonte kështu për vehte tërë lavdinë e luftës, por edhe me që s’i
durohej për shkak të moshës, si i ri që ishte, dolli, ugurziu, nga një
anë tjetër dhe u lëshua kundër Muratit. Por, gjatë sulmit të vrullshëm
që po bëhej rreth fortifikatavet të armikut, u vra duke luftuar më me
hov dhe duke e ruajtur vehten më pak se të tjerët. Koka e tij, e
ngulur mbi një heshtë, u vu përpara syvet të gjithëvet dhe kështu ua
ktheu fitoren Turqvet, që e kishin humbur shpresën e saj. Atëhere fati i
ndryshuar i luftës i detyroi Hungarezët dhe Huniadin, që po e ndiqnin
armikun nga prapa, të sjellin shpinën. Kur, pas kësaj, Huniadi ikënte
për në Serbi, e kapi22 Gjergji dhe e hodhi me neveri në burg e nuk
e lëshoi përpara se të shtinte në dorë ato qytete të mbretërisë së
tij, që zumë në gojë. Ky qe përfundimi i kësaj lufte kaqë të
përmëndur, etj». —

Këto fjalë të Barletit tregojnë se Huniadi nuk u çlirua nga robëria me
fuqinë dhe trimërinë e Gjergj Margnaviçit, siç dëshirojnë diplomat e
Tomkut. Me të vërtetë nuk mund të besohet se Huniadi mundi të shpetojë
nga duart e Dhespotit me ndihmën e një princi të pafuqishëm, (siç na e
përshkruan dhe Tomku Gjergj Margnaviçin), pa ndonjë pregatitje
luftarake dhe pa forca ushtarake, sidomos, kur Dhespoti në fjalë ka
pasë qënë i tmerrshëm për vetë Hungarezët dhe Turqit, që s’pati frikë,
siç dëshmon Barleti, t’i mbyllë rrugën vetë rrufesë së luftës,
Skënderbeut. Aqë më tepër s’mund të besohet kjo, kur Huniadi mbahej në
pranga e në zinxhirë në atë qytet shumë të fortifikuar (132).

Kaqë sa për diplomat që Tomku na i ka servirur këtu, për të provuar se
është nga pasardhësit e Gojkut. Por që Gojku, i vëllai i Vukashinit, ka
vdekur pa fëmijë e pa pasardhës, e dëshmon, përveç Analevet të Raguzës
që i kemi cituar kaqë herë, edhe Abat Orbini, i cili shkon pas Nikollë
Doglionit (133) e të tjerëvet dhe shkruan për familjen e
Margnaviçëvet. Ky e mbyll historinë e tij me këto fjalë: «Por Juanisi
nuk mundi të qëndrojë për shumë kohë nën tiraninë e tyre dhe prandaj u
ngrit e iku bashkë me pak nga njerëzit e tij në Zeta, pranë bijvet të
Balshës. Këta i pritën me dëshirën e tyre dhe u dhanë aqë vend, sa të
mund të jetonin. Vëllai tjetër i tij Marko, i quajtur prej disave
Kraljeviç (134), shkoi bashkë me Bajazitin (135), perandorin e parë
turk me këtë emër, kundër princit të Vllahisë Mirçe23. Por kur u
hodh në betejë pranë qytetit Kraljevo të Vllahisë, u thye dhe shkoi e
u fut në një pyll; atje e goditi në grykë me shigjetë një Vllahjan,
duke e pandehur për ndonjë egërsirë. Trupi i tij u varros në
Manastirin e Vllashjanit, pranë Shkupit. Gjithashtu edhe Mitrasi ra në
një ndeshje me Turqit dhe nuk la asnjë bir. Nga Andrea, vëllai i
katërt i tyre, lindi Dominik Moncili, i cili u bë më vonë babai i
princit të Muzakëvet Koja dhe i Helenës, gruas se Stefan Kosaçit, dukë
i Sh. Savës. (?) Kështu nuk mbeti më dikush tjetër nga shtëpia e
mbretit Vukashin, i cili pati një përfundim kaqë të mjerueshëm bashkë
me të vëllezërit e tij, natyrisht, jo pa dëshirën e të madhit Zot, që
nuk i la ta gëzojnë mbretërinë e rrëmbyer me aqë padrejtësi nga duart
e një perandori, që i ngriti e i bëri bujarë të mbëdhenj nga njerëz
aqë të ulët që ishin». —

Do t’i shtoj më së fundi gjenealogjinë e familjes së Margnaviçëvet, e
cila ndodhet tek ky auktor pothuaj në këtë formë:


Margnava

Ugleshi · Goiko

Voisava · Mila

Mbreti Vukashin

Marko Kraljeviç · Ruzma, grua e Mattheo Kantakuzenit

Juanis

Milica, grua e Gjergj Balshës · Mitrasi

Andrea

Domenik Moncili

Koja, princ i Muzakëvet · Helena, grua e Stefan Kosaçit



Tani që i kemi hedhur shkurtimisht poshtë pohimet e Tomkut për Goikon,
mendoj se nuk duhen lënë mënjanë edhe ato që ky shkruan për Ahmetin
apo Gentikun (136). Së pari Ahmetin në fjalë, që thirret pushtues dhe
sidomos i Shkodrës, të cilën Tomku e vendos keq në Dalmaci, na e bën
djalë të Gjergj Margnaviçit. Pastaj thotë se zotëron dhe disa letra që
Ahmeti ja paske dërguar një farë Tomku, i cili jetonte në Hungari. Por
Ahmeti, i quajtur nga Turqit Gentik, ka qënë epirotas, d.m.th.
Shqiptar. Këtë na e dëshmojnë qartë Analet e Sulltanëve dhe Jovio
(137) me këto fjalë: «Pastaj Bajaziti (138) u kthye në Stamboll. Atje,
jo shumë kohë pas kësaj, urdhëroi të vritet Ahmet Pasha24 me qënë
se shërbimet e panumurta të këtij nuk mund t’i shpërblente ndryshe.
Kështu ai vërtetoi se lartësimi dhe trimëria tepër e madhe e robit
25 i kall frikën zotërisë. Ahmeti në fjalë ka qënë me origjinë
shqiptare dhe barazohej për trimëri ushtarake me prijësit
(komandantët) e vjetër (139) aqë, sa vetëm emri i tij i këllte tmerin
çdo krahine, që sulmonte në rast lufte. Ky është mbiquajtur Gentik,
26 nga që i mungonte një dhëmb, sepse fjala Gentik në gjuhën turke
ka pikërisht këtë kuptim». — Kështu flet Jovio në: «Jetëshkrimet e
burravet të çquar»; prandaj letrat e Tomkut s’kanë për mua vlerë më
të madhe se sa trillimet përrallore të poetëvet. Nëse ai dëshiron që
ta besojnë të tjerët, le të paraqisë historianë.

Pastaj që Shkodra sot nuk është në Dalmaci, por në Epir27 (sidoqë
mund të ketë qënë në kohët e vjetra), konstatohet qartë, që të lë
mënjanë të tjerë, nga këta shkrimtarë: nga Barleti në librin e tij mbi
pushtimin e qytetit të Shkodrës; nga Becihemi (140), Ptolemeu (141),
Rozaçi (142), Volaterani (143), Sorani (144), Boteri (145), nga Analet
e Venetisë, nga Loniceri (146) dhe Jovio që përmëndëm më lart dhe i
cili ja njeh Shkodrën Shqipërisë me këto fjalë: «Me të mbaruar këto,
Turku (d.m.th. perandori Muhamet,) futi nën sundimin e vet, pas një
rrethimi të gjatë luftërash të ndryshme, Krujën dhe Shkodrën (147),
qytete në Shqipëri». — Këto thotë Jovio. Pastaj, në rast se kombet
dallohen nga gjuha, siç e pretendon këtë edhe vetë Tomku në një letër
që ja drejton lexonjësit në krye të një vepre të tij, atëhere unë,
sigurisht, nuk e di se me ç’sy e faqe e çkëput ai Shkodrën nga
Shqipëria. Sepse qytetarët e kësaj flasin vetëm gjuhën shqip dhe turke
dhe nuk mund të gjesh në të, sidomos gra, që të flasin gjuhën sllave.
Dhe dihet se gratë e ruajnë gjuhën amtare më me besnikëri se burrat,
të cilët bredhin pa rreshtur nëpër gjithë rruzullin e dheut (148).




Pjesa 2 — Diploma për Skënderbenë

Por le të kalojmë tani tek ato, që Tomku ka përhapur për Skënderbeun
apo Gjergj Kastriotin. Këto ne i kemi lënë mënjanë gjer tani me qëllim
që këtë çështje ta shqyrtojmë me kujdesin dhe vëmëndjen më të madhe,
pa u shpërndarë në shumë drejtime, duke patur, sigurisht, më tepër
parasysh të vërtetën se sa atdheun (149).

Kur, pra, Tomku shqyrtonte më lart çështjen e pasardhësvet të
Vukashinit, nuk u skuq të pohonte, me gjithëqë s’e vërtetoi dot, se
Skënderbeu ka qënë bir i Juanisit, ose (siç thotë vetë ai) i Jan
Margnaviçit. Dhe që ta bëjë lexonjësin për vehte dhe ta mbështesë
trillimin e tij në një farë autoriteti, ka nxjerrë në këtë mes, si pas
zakonit që ka, një farë diplome gjoja, siç thotë, të mbretit të
Hungarisë Matthia, e kështu, me qëllim që, siç thonë, «Me një gur të
vrasë dy zogj», na ka parashtruar dy argumenta shumë të favorshme për
të, por qesharake dhe boshe, si ngahera. Sepse, me të vërtetë, dikush
do të mund ta mohonte me plot të drejtë se principati i Nisës u përket
sot Margnaviçëvet si trashëgimtarë të ligjshëm të tij, edhe sikur të
mund të pohonte se ky principat ka pasë qënë trashëgim i vjetër atëror
i familjes së Margnaviçëvet para ardhjes së Turqvet në Europë (150)
dhe përpara rrëzimit të Vukashinit nga froni mbretëror. Dhe ja se si:
Princi i Zirforëvet Lazar (151) e pat vënë gjithë juridiksionin e
Serbëvet nën sundimin e tij legjitim, kurse pasardhësit e tij e
mbrojtën këtë për një kohë të gjatë, si trashëgim legjitim të tyre,
nga sulmet e Turqvet dhe të princërvet të tjerë. Nga ana tjetër është
më se e sigurt, nga sa u thanë më lart, se në këtë juridiksion
përfshihej edhe Nisa. Kështu s’ka njeri që të mos e shohë qartë se
sundimi i Nisës u përket më tepër kryezotërve, d.m.th. pasardhësvet
dhe suksesorëvet të Lazarit, se sa Margnaviçëvet. Prandaj kundërshtari
ynë, që të mund t’i bënte ballë këtij objeksioni, mendoi të
parashtrojë pak më poshtë një diplomë, në të cilën deklarohet: «Passi
Sulltani i Turqvet Murat ja ktheu (152) mbretërinë e Rashës princit
Gjergj Dhespotit, qyteti i Nisës bashkë me gjithë kështjellat,
qytetet, kampet etj., duhet t’i përkasë përgjithmonë kontit Gjergj dhe
nipit të tij nga ana e vëllait, Tomko Margnaviçit, (153) si dhe
pasardhësvet të tyre». Dhe kjo është pika e parë, për të cilën Tomku
po derdh tani djersën e tij. Por ne kemi diskutuar për këtë më tepër
se sa duhet më lart, ku treguam dhe vërtetuam qartë se Margnaviçët nuk
e kanë patur kurrë ndonjëherë sundimin e tyre absolut mbi Nisën; me
gjithë këtë, nga sa do të themi më poshtë dhe nga zhvillimi i
mëtejshëm i fjalës, kjo pikë do të bëhet edhe më e qartë. Sa për
dëshminë e Matthias, që sillet këtu e që duket se i hedh poshtë të
thënat tona, do të përgjigjemi më poshtë, kur të merremi me vlerën e
diplomës në fjalë.

Pika e dytë, që kundërshtari ynë ka vënë si synim të tij, është kjo:
deklarohet, d.m.th., se principatën e Nisës duhet ta kenë të
përbashkët e me të drejta të barabarta, princi i pathyeshëm Gjergj
Juanoviçi, i quajtur zakonisht Skënderbe, dhe Konti Tomko i
lartpërmëndur, si edhe trashëgimtarët e tyre, sepse këta, gjoja, janë
filiza meshkuj, që zbresin ligjërisht nga i njëjti trung i mbretit
Vukashin dhe i vëllait të tij Goiko, etj. — Në këtë pikë Tomku
përqëndron gjithë mundin dhe derdh tërë djersën e tij. Por me që
gjithë ky grumbull fjalësh, të lëshuara pa kursim, është vetëm një
llomotitje e kotë dhe boshe, dëshira e tij çduket fund e krye si avull
uji. Do të na duhet, pra, të shqyrtojmë vlerën e kësaj diplome dhe
dëshminë e Matthias, të cilën kundërshtari ynë e ka si Akilin (154) e
vetëm të tij dhe e peshon, siç thonë, me kandarin e argjendarit (155).
Po të përmbyset ky themel, atëhere e gjithë ndërtesa margnaviçiane apo
tomkiane do të rrëzohet për tokë e do të mbulohet ndën gërmadhat e
saj. Dhe që kjo të bëhet më lehtë, le të shtrojmë para syvet tanë
diplomën në fjalë dhe pastaj të shqyrtojmë shkurt e një për një pjesët
e saj të veçanta.

«Ne Matthias, me hirin e Zotit mbret i Hungarisë, Dalmacisë, Kroacisë
etj., u lëmë që të mbajnë mënd përgjithëmonë të gjithë dhe secili
veçanërisht që e intereson, sa vijon:

Me qënë se princi i pathyeshëm, i quajtur Gjergj Juanoviç, farefis i
ynë shumë i dashur, princ i Thesalisë, i Shqipërisë, i Dibrës së
sipërme dhe të poshtme, i Zadrimës etj. Zot i Krujës, i Ohrit, i
Kosturit, i Kështjellës së Re etj., na ka njoftuar edhe me anë letrash
edhe me anë të të dërguarit të tij të veçantë, burrit fisnik Stanisha,
vojvodë në kufitë e Serbisë, se burri madhështor, i quajtur Tomko
Margnaviç, prej Nise, kont i përherëshëm i Zvonikut, starost i Rashës,
zot i Vojnicës, etj., gjithashtu farefis i ynë, pengon dhe kundërshton
që zyrtarët dhe ministrat e princit të ndritur në fjalë të ushtrojnë
sundimin, të drejtën, autoritetin dhe fuqinë e tyre në qytetin e Nisës
dhe në territorin dhe distriktin e saj, si edhe në kështjellat,
qytetet, fshatrat, bashtinat e në vënde të tjera që ndodhen pranë
qytetit në fjalë dhe territorit të saj, të drejta këto që i përkasin
atij për pjesën e vet në qytetin në fjalë, në kështjellat, qytetet
28, fshatrat, bashtinat dhe vendet e lartpërmëndur, si nip i
Vukashinit, dikur mbret i ndritur dhe i lumtur, dhe përmes birit të
këtij Juanis.

Me qënë se edhe konti Tomko nga ana e tij pretendon se vepron me të
drejtë, në bazë të një deklarate, të bërë nga Vladislavi, mbret i
merituar dhe i ndritur para Nesh, dhe nga prindi29 ynë Jan, në
kohën kur me ndihmën e princit tonë dhe të mbretit të ndritur që zumë
në gojë, mbretëria e Rashës iu kthye nga Murati, sulltan i Turqvet,
princit të ndritur, kryezotit Gjergj Dhespotit. — Sepse me insistimin
e kontit Gjergj Margnaviçit, sternip i Goikut, vojvodë30 dikur i
madh i Rashës dhe vëlla i mbretit të ndritur Vukashin të lartpërmëndur
dhe i kryezotit Uglesh, u bë atëhere një deklaratë nga biri Marko
(156) dhe nipi Goiko, babë i kontit të lartpërmëndur Gjergj, se qyteti
i Nisës, trashëgim i vjetër atëror i familjes mbretërore të
Margnaviçëvet, bashkë me gjithë kështjellat, qytetet, kampet,
fshatrat, bashtinat, vëndet e tjera, me gjithë territorin e distriktin
e saj e me gjithçka u takon e u përket këtyre e kudo që mund të
ndodhet, duhet, në të vërtetë, të rregjistrohet e të vuloset (sikurse
edhe është regjistruar qyteti në fjalë bashkë me gjithçka i përkasin),
për kontin e lartpërmëndur Gjergj dhe për nipin e tij prej vëllau
Tomko. Dhe kjo është bërë me pëlqimin e vetë princit të ndritur Gjergj
Dhespotit, me anë të një deklarate, me qëllim që Dhespoti i ndritur
dhe pasardhësit e tij të mos mundin ndonjë herë të kenë ose të
pretendojnë të kenë ndonjë të drejtë mbi qytetin e zënë në gojë më
lart e mbi gjithçka i përket atij, siç i përmëndëm më sipër, por,
përkundrazi, të kuptohet se ky është dhe duhet të jetë përgjithmonë i
kontëvet31 të lartpërmëndur dhe i pasardhësvet të tyre. Të gjitha
këto duken sheshit në mënyrë më të zgjeruar në letrat deklarative të
burrit të madhërishëm Mihal Zilagi (157) prej Horogzeg, dajë i ynë, i
emëruar atëhere në emrin e në personin tonë guvernator në krahinat e
mbretërisë sonë Hungari, Dalmaci, Kroaci etj. Këto letra u shpallën në
një mbledhje të përgjithëshme në qytetin Petensë në vitin njëmijë e
katërqind e pesëdhjetë e tetë (1458), ku muarrë pjesë delegatë nga
gjithë rendi hierarqik i mbretërisë.

Me qënë se secila nga të dy palët, si ajo e princit të shkëlqyer e të
pathyeshëm Gjergj, po ashtu edhe e kontit Tomko, kërkon dhe ngul këmbë
që kjo grindje të shqyrtohet, të përfundohet e të vendoset nga Ne për
të mirën publike dhe qetësinë e popujvet e, gjithashtu, për të ruajtur
miqësinë dhe dashurinë ndërmjet këtyre, që janë farefis i ynë. Por,
nga ana tjetër, një shqyrtim i tillë Na takon Ne (158) edhe për shkak
se konti Tomko është përfshirë e pranuar ndërmjet baronëvet (159) të
mbretërisë sonë me anë letrash tona të tjera, të dërguara në muajin
Korrik të po këtij viti, dhe me pëlqimin e të gjithë rendit hierarqik
të mbretërisë sonë, në pajtim me përmbajtjen e këtyre letrave.

Mbassi ne shqyrtuam kështu të drejtat e secilës palë dhe si ua
komunikuam pastaj zotërvet të përmëndur më lart, baronëvet dhe
fisnikëvet të mbretërisë sonë, sidomos atij burri të madhërishëm,
dajës sonë Mihail; mbassi jemi bindur se qyteti i lartpërmëndur i
Nisës dhe sundimi absolut i tij, kështjellat, kampet, fshatrat,
bashtinat dhe çfarëdo vendi e gjithë territori e distrikti i saj me të
gjitha përfitimet dhe të ardhur dhe me gjithëçka i takon e i përket,
është dhe gjithmonë ka qënë trashëgim atëror i familjes mbretërore të
Margnaviçëvet nga vetë perandorët e Stambollit që në kohrat e vjetra,
siç duket në mënyrë më të plotë në letrat origjinale, që Na janë dhënë
Ne në favor të princit të shkëlqyer dhe të pathyeshëm që përmëndëm më
lart; mbassi në këto letra përcaktohet që, duke përjashtuar seksin
femëror, t’u përkasë mashkujve, të lindurit në mënyrë legjitime e të
rrjedhur nga familja e Margnaviçëvet, pushteti, e drejta dhe sundimi
absolut mbi qytetin e lartpërmëndur dhe mbi fshatrat e tij, mbi
bashtinat, vëndet e tjera, qytetet, kampet, kështjellat dhe mbi çdo
gjë tjetër, që i përket dhe i takon atij, dhe mbassi këto të gjitha
kanë qënë dhe janë për Ne të përcaktuara me dokumenta shumë të vjetra,
private dhe publike, të kësaj familje.

Prandaj, mbassi i kemi shqyrtuar të gjitha këto me kohë dhe duke e
përfunduar mosmarrëveshjen në fjalë, deklarojmë dhe shpallim:

Se deklarata e të lartpërmëndurvet, mbretit të ndritur para Nesh
Vladislav dhe prindit tonë Joan, si dhe të rendit tjetër hierarqik të
mbretërisë, nuk ka qënë aspak dhe as që është në kundërshtim me të
drejtat shumë të vjetra të familjes së lartpërmëndur të Margnaviçëvet.

Se, në bazë të këtyre të drejtave, që u përmëndën, dhe të deklaratës
së dashur, qyteti i lartpërmëndur i Nisës dhe sundimi absolut i saj
bashkë me gjithë kështjellat, kampet, qytetet, fshatrat, bashtinat,
vënde të tjera, posedimet, përfitimet, të ardhurat, minierat e çdo
lloj metali dhe tokat e lërueshme, të punuara e të papunuara, malet,
luginat dhe kodrinat, fushat, livadhet, kullotat, pyjet, barërat,
bjeshkat, vreshtat dhe lartësirat pranë vreshtave, ujrat, lumenjtë,
liqejtë, urat dhe çfarëdo rrugë publike, vendet e bluarjes me mokra
dhe të peshkimit e ujrat e rjedhshme, mullinjtë dhe vëndet e mullinjve
dhe në përgjithësi çdo tërësi që paraqit një dobi të çfarëdoshme, që
përfshihet në kufitë e tyre të vjetra e me çfarëdo emri që mund të
quhet, si edhe të tjera të drejta dhe privilegje të veçanta. Të gjitha
këto kanë qënë të përbashkëta dhe duhet të jenë të përbashkëta
përgjithmonë nën sundimin e plotë dhe të përbashkët të princit të
shkëlqyer dhe të pathyeshëm të lartpërmëndur Gjergj Juanoviçit, si dhe
të burrit madhështor, kontit të lartpërmëndur Tomko, dhe të
trashëgimtarëve e pasardhësvet të tyre si filiza meshkuj që rrjedhin
në mënyrë legjitime nga i njëjti trung i mbretit të ndritur Vukashin
dhe i vëllait të tij Goiko, Vojvodë i madh.

Se, në bazë të deklaratës, asnjë fuqi nuk mund të ketë e të zotërojë
më tepër njeri nga tjetri, as konti i përmëndur më lart, as princi i
shkëlqyer që kemi zënë në gojë, sikurse as edhe pasardhësit e
suksesorët e tyre legjitimë dhe as zyrtarët e ministrat, lidhur me
sundimin, ushtrimin e drejtësisë, të drejtat, të ardhurat, përfitimet
dhe me çdo gjë tjetër, që rrjedh nga sundimi absolut i Nisës dhe i
territorit e distriktit të saj, si dhe i çdo gjëje që i përket asaj,
si nga ato që zumë në gojë më lart, ashtu edhe nga gjëra të tjera të
çfardoshme. Përkundrazi, këta duhet të ushtrojnë në mënyrë të
barabartë të drejtën, fuqinë, pushtetin dhe drejtësinë mbi qytetin e
Nisës e mbi gjithçka i takon e i përket asaj, si dhe mbi çdo gjë që
mvaret nga ajo e nga aneksat e saj, dhe të kenë kështu përfitime dhe
avantazhe të barabarta sepse edhe trashëgimi i kësaj familjeje i
përket në mënyrë të barabartë princit të shkëlqyer në fjalë dhe gjithë
pasardhësvet legjitimë të tij, si dhe kontit të lartpërmëndur e
pasardhësvet të tij që rrjedhin gjithashtu në mënyrë legjitime nga
filizat meshkuj, por për deri sa këta rrjedhin e do të rrjedhin
gjithmonë në të ardhmen në vijë të drejtë e legjitime nga i njëjti
trung i princit të shkëlqyer Margnavë, babë i mbretit të ndritur
Vukashin dhe i vojvodës së madh Goiko.

Prandaj Ne:
E njohim se ky trashëgim ka qënë i përbashkët dhe mendojmë se duhet të
jetë i tillë përgjithmonë në të ardhmen.

Deklarojmë dhe shpallim në favor të lartpërmëndurvet, princit të
shkëlqyer dhe kontit si dhe trashëgimtarëvet dhe suksesorëvet të tyre
legjitim, se:

Të gjitha nderet e ndryshme, gradat, titujt, prerogativat dhe
privilegjet e veçanta kanë qënë akorduar për shkak të respektit
kundrejt qytetit të Nisës dhe kundrejt virtuteve dhe meritave të
familjes shumë të vjetër të Margnaviçëvet. E në radhë të parë këto u
kanë qënë akorduar nga perandorët e mi famëmbëdhenj të Stambollit
princërve të ndryshëm të familjes në fjalë, d.m.th.: nga Niqifori dhe
Manueli i Stanishës arkond i Nisës; nga Ballduini, perandor i
Stambollit, princit Kostandin, të quajtur Strasimir, bir i senatorit
të Stambollit dhe i arkondit të Nisës32; nga Mihail Paleologu
princit Reposh, Jupan i Madh; pastaj nga mbretrit e Bullgarisë
stërgjyshëvet tanë dhe sidomos nga Samueli Tvartkos, princit të po
kësaj familjeje që ishte edhe kenez veliki; më në fund nga Stefan
Nemania, mbret i Rashës, Lourinit, i cili ka qënë babë i princit
Marnavë dhe starost i Rashës. —

Se, sikurse të gjitha këto ndere, grada, tituj, prerogativa e
privilegje ia njohim si të veçanta e shumë të vjetra familjes në
fjalë, po ashtu shpallim botërisht se këto duhet të jenë përgjithëmonë
në të ardhmen të përbashkëta për të dy palët e trashëgimtarëve
legjitimë, d.m.th. për princin, për kontin dhe për pasardhësit e tyre,
siç u përmëndën më lart.

Se Ne nuk kemi për qëllim që, për shkak të kësaj shpalljeje, deklarate
dhe vendimi, të krijohet e të lindë ndonjë e drejtë për të përmëndurin
kont madhështor Tomko, as për pasardhësit trashëgimtarët dhe
suksesorët e tij legjitimë mbi principatat, trashëgimitë dhe pronësitë
e veçanta legjitime të princit të shkëlqyer të lartpërmëndur Gjergj,
mbi zotërimet e trashëguara të tij të Thesalisë, Shqipërisë, të Dibrës
së poshtme dhe të sipërme, të Zadrimës etj., si dhe të Krujës, të
Ohrit, Kosturit, të kështjellës së Re e të pjesëvet të tjera
bregdetare të Dioklisë (160) e të Dalmacisë. Përkundrazi, këto të
kuptohen se janë dhe duhet të jenë të princit në fjalë dhe të
trashëgimtarëvet pasardhës të tij, gjersa do të ketë filiza meshkuj
legjitimë prej tij. Gjithashtu Ne nuk kemi për qëllim që një e drejtë
e tillë të lindë e të krijohet për princin e shkëlqyer në fjalë mbi
principatat, trashëgimitë dhe pronësitë e veçanta të trashëguara të
kontit të lartpërmëndur Tomko, d.m.th., mbi zotërimet e Starostatit
(161) të Rashës, të kontesë së Zvonikut, të dominimit të Vojnicës, të
fushës Godoliensë, të konteve Kuçevo dhe Braniçevo, nga bregu i
Danubit gjer te bregu i Moravës. Përkundrazi, këto të kuptohen se janë
dhe duhet të jenë të kontit në fjalë dhe të trashëgimtarëvet e
pasardhësvet të tij legjitimë, gjersa do të ketë filiza meshkuj. Në
mungesë trashëgimtarësh legjitimë meshkuj, duhet të trashëgojnë dhe le
të trashëgojnë sipas dispozitavet ligjore, d.m.th., si trashëgimtarë
legjitimë mbi të mira të etërvet dhe të gjyshërvet të tyre me
përjashtim të gravet.

Prandaj Ne dëshmojmë se kjo deklaratë e Jonë gjyqësore, ky vendim dhe
kjo shpallje, ka qënë në mënyrë plotësisht të qartë dhe duhet të jetë
përgjithmonë e njëjtë me mendimin, vullnetin, vendimin dhe deklaratën
e mbretit të ndritur të dikurshëm para Nesh Vladislav, si dhe të
prindit tonë Jan. Se kjo nuk vjen në asnjë pjesë të saj në mospajtim e
në kundërshtim me letrat deklarative që përmëndëm më lart, të Mihail
Zilagit, dajës tonë madhështor, kryezot e guvernator i krahinavet të
Mbretërisë Sonë në Hungari etj., dhe të baronëvet të tjerë të shquar
të Mbretërisë. Kështu askush nuk mund të dyshojë për këtë çështje të
deklaruar si më sipër nga Ne, ose të ketë fuqinë ta revokojë apo ta
parashtrojë për t’u gjykuar e aqë më tepër për t’u vënë në dyshim
pranë çdo gjykatoreje.

Këto të gjitha Ne i vendosim dhe i shpallim me anën e këtij dekreti e
vendimi si të vlefshme për gjithmonë.

Që kjo ngjarje të mbesë për gjithmonë në kujtesën e njerëzvet dhe të
fitojë qëndrueshmërinë e përhershme, kemi urdhëruar të bëhen dy
ekzemplarë të vulës sonë sekrete pendente (162), që përdorim si mbret
i Hungarisë, të fortë e të siguruar.

Lëshuar në Budë në festën e gjithë Shenjtorëvet (163), në vitin një
mijë e katërqind e pesëdhjetë e nëntë». —

Që në fillim mund të shihet nëse kjo diplomë është pjellë e së
vërtetës apo trillim fantazie. Na u [quajka] këtu Skënderbeu Gjergj
Juanoviç, me qëllim, sigurisht, që të besohet kështu më lehtë se ai ka
lindur në Juanis, bir i Vukashin Margnaviçit. Por kjo është një gjë
absurde, sepse është në kundërshtim të urryer me traditat e
përgjithëshme jo vetëm të Epirotëvet dhe të Ilirikëvet33, por edhe
të të gjithë Orientit (164), si edhe me kujtimet e çdo shkrimtari (me
përjashtim vetëm të diplomave tomkiane). Sepse ç’gjë tjetër përveç se
trillime mund t’i quash ato që serviren këtu, për të ripërtëritur
shkëlqimin e Margnaviçëvet tashmë të shuar? — Por le të vazhdojmë më
tutje.

Gjergj Kastrioti quhet këtu zot i Ohrit dhe i Kosturit, vënde, të cilat
thuhet se i kishte ripushtuar, duke ua hequr nga duart Turqvet. Po
këtë gjë pohon vetë Tomku në një vënd tjetër, në faqen 23, kur thotë:
«Janë quajtur Kastrioti nga qyteti i Kosturit, që e kanë pasur nën
sundimin e tyre të parët e tij». — Nga kjo unë nxjerr një argument që,
sipas mendimit tim, është i patundur: sipas Tomkut dhe diplomavet të
tij, është më se e sigurtë se Juanisi, i biri i Vukashinit Margnaviç,
ka qënë zot i Ohrit dhe i qytetit të Kosturit. Por, sigurisht, është
edhe më e sigurt se prindi i Skënderbeut tonë nuk e ka pasë mbajtur
kurrë nën sundimin e tij Kosturin dhe Ohrin. Rrjedh, pra, në mënyrë
fare të qartë, se Juanisi, i biri i Vukashin Margnaviçit, s’ka se si
të ketë qënë babai i Skënderbeut.

Për fjalinë e parë34, sikurse thashë, s’mund të ketë asnjë dyshim
nga sa thotë Tomku. Sa për të dytën35, ajo vërtetohet fare lehtë,
sepse s’ka njeri që të dyshojë se Gjergj Kastrioti, Skënderbeu, jo
vetëm që ua çkuli nga duart Turqvet gjithë perandorinë atërore të tij,
por edhe e shtoi dhe e zgjeroi edhe më tepër (165) vendin, ku sundonin
të parët e tij. Për këtë mund të shihet veçanërisht Jan Baptista Pigna
(166) dhe Marin Barleti, ky shkrimtar shumë i kujdesur në ndriçimin e
çështjevet të Epirit. Ky shkrimtar, pra, me gjithë që shumë shpesh i
përmënd një për një të gjitha vëndet, që kanë qënë nën sundimin e
Skënderbeut dhe të të parëvet të tij, asnjëherë s’ka rrjeshtuar
ndërmjet tyre Ohrin dhe Kosturin. Përkundrazi, në shumë pjesë të
veprës së tij ai pohon se këto qytete kanë qënë duke rënkuar nën
zgjedhën dhe tiraninë turke. Por ne mund ta vërtetojmë fjalinë e dytë
edhe më me forcë e në mënyrë më të qëndrueshme, duke u mbështetur në
argumenta më të shëndosha. Dihet, d.m.th., se prindi i Skënderbeut ka
jetuar në të njëjtën kohë, në të cilën Lazar Lozogli, i quajtur nga
disa edhe princ i Zirforëvet, pati titullin e dhespotit (kryezotit)
mbi Serbinë. Dhe Tomku nuk do ta mohojë këtë, në qoftë se nuk don të
përleshet me vetvehten. Sepse, sipas mendimit të vetë Tomkut, Juanisi,
i biri i Vukashinit, që Tomku na e paraqit për babë të Skënderbeut, ka
sunduar në Shqipëri në po atë kohë, kur në Serbi sundonte Lazari, me
qënë se këto të gjitha kanë ngjarë menjëherë pas vdekjes së
Vukashinit. Por që Ohri dhe Kosturi s’kanë pasur atëhere lidhje me
prindin e Skënderbeut, duket qartë nga sa thotë Leunklavi për Vulkun.
Leunklavi, d.m.th., e thotë fare sheshit se Vulku, i biri i Pladikës
dhe dhëndërr i Lazarit, ka qënë në ato kohëra princ i Ohrit, i
Kosturit, i Prilepit dhe i të tjera vëndeve të Maqedhonisë. Nga ana
tjetër, që Pladika në fjalë s’ka qënë nga familja e Margnaviçëvet,
duket qartë jo vetëm nga mendimi i përbashkët i shkrimtarëvet, por
edhe nga vetë Tomku, kur pohon, në faqen 18, se Pladika ka patur
kundër vëllëzërvet Margnaviçë mërira e mosmarrëveshje dhe, bile, se
edhe ka luftuar kundër tyre. Ja fjalët e Leunklavit në librin e pestë:
«Vulku, i biri i Pladikës, princ i Ohrit, i Kosturit, i Prilepit dhe i
të tjera vëndeve të Maqedhonisë, dhëndërr i Lazarit etj.». — Këtë gjë
e pohon për bukuri edhe Laonik Kalkokondili, të cilin e citojnë vetë
Leunklavi dhe vetë Tomku në faqen e shënuar më lart. «Lazari», thotë
Kalkokondili, «me qënë se kishte vajza, njërën ia dha për grua
Susmanit, mbretit të Odrisëvet ose Molldavëvet, dhe kështu e bëri atë
dhëndërr; të dytën, e martoi me Bulko Brançin, të birin e Pladikës, i
cili36 sundonte Kosturin dhe Ohrin, krahinë të Maqedhonisë». — Nga
këto del qartë se Kastriotët nuk e kanë marrë emrin e tyre nga
Kosturi, si qytet, gjoja, i të parëvet të tyre.

Tani, se ç’përgjigje mund t’u japë Tomku këtyre, unë nuk e [shoh].
Përkundrazi, dikush mund të thotë: «Në qoftë se dhëndërri i Lazarit
Vulko apo Bulko, ka ushtruar pushtetin dhe sundimin e tij mbi Ohër e
Kostur sikurse është provuar nga Kalkokondili, Leunklavi dhe vetë
Tomku, atëhere del se Juanisi, i biri i Vukashinit, s’ka qënë
ndonjëherë zot i këtyre vëndeve. Diploma, pra, e parashtruar nga
Tomku, është e rreme». — Unë, edhe në këtë rast të vështirë për
kundërshtarin, e pranoj me kënaqësi konkluzionin që del, ashtu si edhe
në rastin më lart, pa i rënë, sigurisht, as pak më qafë. Sepse, po të
kishte qënë Tomku më i kujdesshëm në të shkrojtur, nuk do të kishte
guxuar t’u servirte lexonjësvet trillime kaqë trashanike.

Një argument i ngjashëm mund të formulohet edhe për sa i përket
sundimit të vetë Skënderbeut mbi Thesalinë, Dioklinë, Dalmacinë dhe
Zadrimën. Nga Barleti dhe shkrimtarë të tjerë, sidomos Venecianë,
dihet se as Skënderbeu, as prindi i tij nuk e kanë ushtruar ndonjëherë
fuqinë e tyre mbi këto vënde. Por edhe vetë Tomku po këtë dëshmon, kur
thotë, në faqen 23, se Juanisi i tij ka qënë zot vetëm i Shqipërisë,
dhe pikërisht i Krujës, i Lisos, i Sfjetigradit, i Kështjellës së Re
dhe i Kosturit. Gjithashtu ne nuk mund të themi se prindi i
Skënderbeut, apo Gjergj Kastrioti, e ka patur ndonjëherë nën zotërimin
e tij Lison. Sepse, sado që Tomku t’i bjerë daullës, duke thënë se
këtë qytet e mbante nën zotërimin e tij Juanis Margnaviçi, ai
përfshihej atëhere nën sundimin e Republikës së ndritur Veneciane.
Këtë e di çdo njeri, sado pak që mund të jetë marrë me histori.

Kështu, pra, ne jemi të detyruar të pohojmë se prindi i Skënderbeut ka
qënë i ndryshëm nga Juanis Margnaviçi.

Por le të kalojmë më tutje.

Auktori i diplomës (që po shqyrtojmë)37 thotë se Tomko Margnaviçi
ka kundërshtuar që zyrtarët dhe Ministrat e Princit Skënderbe të mos
ushtronin drejtësinë, pushtetin dhe fuqinë e tyre në qytetin e Nisës
dhe në territorin dhe distriktin e saj; se Tomku në fjalë mendonte se
e bënte këtë në bazë të një deklarate të lëshuar nga Vladislavi, mbret
i Hungarisë, dhe nga Jan Huniadi, me ndihmën e të cilëvet mbretëria e
Rashës i qe kthyer princit Gjergj Dhespotit nga Murati, Sulltan i
Turqvet. Por këtu nuk mungojnë edhe ata që pohojnë se mbretëria e
Rashës iu kthye Gjergj Dhespotit me ndihmën e një farë Pashe (167), që
i kishte hyrë fort në zëmër Sulltanit dhe të cilin Gjergji e kishte
bërë krejtësisht për vehte. Shiko për këtë Leunklavin dhe të tjerë.
Por sido që të jetë puna këtu, nuk mundet, sigurisht, të besohet se
Gjergj Skënderbeu, Princi i Shqiptarëvet dhe tashmë
gjashtëdhjetëvjeçar, (168) i zënë me çështje aqë të rëndësishme të
sundimit të tij dhe sidomos i implikuar vazhdimisht në punët e luftës,
tentoi të nxjerrë grindje të reja për një çështje, që ta them kështu,
pa asnjë dobi e rëndësi për të. Them «gjashtëdhjetë vjeçar», sepse
ngjarjet në fjalë kanë ndodhur brënda tre vjetëve para perëndimit
38 të tij, (169), sipas dëshmisë së vetë diplomës, d.m.th., në
vitin 1459 (një mijë e katërqind e pesëdhjetë e nëntë), në ditën, kur
nderohet nga besimtarët e krishterë kujtimi i gjithë Shënjtorëvet.

Në këtë kohë Matthia Korvini nuk ishte kurorëzuar mbret (170). Këtë e
dëshmon Bonfini (171), por nxirret edhe nga vetë diplomat e Tomkut,
gjë që nuk është pa rëndësi. Nga ana tjetër princi në fjalë trim mbi
trima lindi rreth vitit një mijë e katërqind e tre (1403) pas
Krishtit, për të mirën e Krishtërimit. «Them për një çështje pa asnjë
rëndësi e dobi për të», sepse pas pak do të përmënd më poshtë se cila
ka qënë gjëndja dhe ç’pamje e fytyrë paraqiste në atë kohë qytetthi i
Nisës, (siç e quan Busbekvi (172) në letrën e parë të tij gjatë
udhëtimit për në Stamboll). — Por kush, vallë, do të mund të thoshte,
qoftë edhe kur ka eksperiencën më të vogël të çështjevet njerëzore, se
«Heroi», që si ndonjë shkëmb i patundur i plandoste valët e tërbimit
Otoman, nga dora e djathtë e të cilit perandoria otomane e lëkundur
nga themelet, tmerohej me të drejtë për vetë zhdukjen e saj, në
shpatën kërdimbjellëse të të cilit veprat e çquara të të parëvet të
tij, të reflektuara si reze të ndritëshme, i kërcënonin hënëzat
rrënimqare39 me eklipsën vdekje-prurëse, — kush, pra, do të mund
të thoshte se ky Hero ka kërkuar, në një çështje kaqë të pa
rëndësishme e përballë një kundërshtari kaqë të pafuqishëm dhe të
ulët, ndihmën e një princi,40 të panjohur, se i është drejtuar një
gjykatoreje të huaj dhe i ka besuar veten kapriços së të tjerëvet për
ta gjykuar (173)? E me gjithë këtë Tomku thotë se «ka qënë deklaruar
se qyteti i Nisës bashkë me gjithë kështjellat, kampet, qytetet,
fshatrat, bashtinat, vëndet, posedimet, përfitimet, të ardhurat,
minierat e çdo lloji metali, tokat e lërueshme, të punuara dhe të
papunuara, malet, luginat e kodrinat, fushat, livadhet, kullotat,
pyjet, barërat, bjeshkat, vreshtat dhe lartësirat pranë vreshtavet,
ujrat, lumenjtë, liqenet, urat dhe rrugët publike, vëndet e bluarjes
me mokër dhe të peshkimit, ujrat e rjedhëshme, mullinjtë dhe vëndet e
mullinjvet dhe në përgjithësi çdo tërësi, që paraqit një dobi të
çfarëdoshme dhe që u përket dhe ndodhet brënda kufijvet të tyre, me
çfarëdo emri që mund të thirret, si edhe të drejta të tjera e
privilegje të tjera të veçanta të panumurta, ka qënë dhe duhet të jetë
e përbashkët e me të drejta të barabarta si për princin e
lartpërmëndur Gjergj Juanoviçin, ashtu edhe për burrin madhështor
kontin Tomko etj». — Por ç’hyn këtu ky rrjeshtim tërkuzë i
kështjellavet, i qyteteve, i bashtinavet dhe i gjëravet të tjera? Ne
vërtetuam më lart se, sipas Leunklavit, Nisa u pushtua me forcë dhe
gati u shkatërrua prej Lazar Dhespotit dhe prej Turqvet. Gjithashtu
dihet nga shkrimtarë të tjerë dhe sidomos nga Leunklavi, libri 13, se
qyteti në fjalë u pushtua, u dogj e thuajse u rrënua bashkë me tre ose
katër qytete të tjerë kufitarë, nga mbreti i Hungarisë Janko,41 (i
cili ka qënë prindi i mbretit Matthia), dhe nga Vulkogli (174) të
lidhur me besa besën42. Por më mirë se kushdo tjetër e dëshmon
rrënimin e Nisës vetë Tomku, kur, në fillim të veprës së tij, e
përshkruan si një qytet të sheshuar e që s’guxon t’i kundërshtojë
zgjedhës së paduruëshme të Turqvet. Në qoftë se këto janë të vërteta,
sikurse me të vërtetë janë të vërteta, atëhere si pajtohen kaqë
kështjella, qytete, kampe, bashtina dhe shumë gjëra të tjera të
panumurta të këtij lloj me një qytet të djegur, të shkatërruar dhe po
thuaj të bërë gërmadhë?

Por ne tanimë kemi arritur në atë pikë të diplomës, ku do të na duhej
të flisnim për vargun e famshëm të Margnaviçëvet, nga i cili
kundërshtari ynë ka imagjinuar origjinën e të parëvet të tij. Me qënë
se për këtë çështje është folur mjaft gjer tani e që të mos përsërisim
po ato gjëra, e drejtojmë lexonjësin tonë mirëdashës tek sa janë thënë
më sipër. Vetëm këtu mbetet për t’u shënuar rrëshqitja dhe gabimi jo i
vogël i Tomkut, lidhur me vëndet nën sundim të Skënderbeut. Skënderbeu
quhet këtu princ trashëgimtar i Zadrimës, i Thesalisë, Dioklisë,
Dalmacisë dhe i të tjera vëndeve bregdetare. Por sa do që të pëllasë
Tomku, mendimi unanim i gjithë shkrimtarëve vërteton se këto s’kanë
qënë kurrë të princit të lartpërmëndur, i cili i pat, gjoja, në bazë
të së drejtës së trashëgimit. Përkundrazi, në kohën e Skënderbeut dhe
të babës së tij, por edhe shumë kohë më parë, pjesa më e madhe e
Zadrimës, atdheut tim, ka qënë nën sundimin e princërvet
shpirtmëdhenj Dukagjinas, kurse pjesa tjetër nën sundimin e Lek
Zaharisë, bashkë me qytetin e Dajnos (175), të ndërtuar e të lënë
këtij nga vetë paraardhësit e tij.43 Nga ana tjetër pjesët e
Dalmacisë etj., ishin atëhere nën sundimin e pamposhtur Venecian.

Tani, mbas gjithë këtyre, unë ua lë më të pjekurvet se unë që të
gjykojnë se sa e madhe mund të jetë vlera e kësaj diplome dhe se sa
besim mund t’i jepet asaj, kur e gjithë përmbajtja, siç duket nga sa u
thanë, si edhe nga vetë dëshmia e Tomkut, i del në kundërshtim të
hapur me të vërtetën. Unë, përveç kësaj, mendoj se duhet shikuar edhe
çështja, në se kjo diplomë, si dhe gjithëçka tjetër që na u parashtrua
në të më sipër, mbështetet në aprovimin apo garantimin autentik të
ndonjë noteri apo personi publik. Sepse mund të dyshohet jo pa arësye
se kjo diplomë është çpikur prej ndokujt, ose, të paktën, është
deformuar pjesërisht, për t’i shërbyer kështu më mirë qëllimit të tij.
44




Pjesa 3 — Origjina shqiptare e Skënderbeut

Dhe tani besoj se këto mjaftojnë për diplomën në fjalë. Por unë nuk e
quaj pa vënd të them edhe diçka për familjen, atdheun dhe origjinën e
Skënderbeut apo Gjergj Kastriotit. Duke u mbështetur, pra, në auktorë
shumë të sprovuar e të dëgjuar, unë do të provoj, (që kundërshtari të
skuqet t’i dalë përpara numurit të math të historianëvet me famë), se
familja e Kastriotëve ka ekzistuar në Epir apo Shqipëri dhe se
Kastriotët nuk e kanë pasur në asnjë mënyrë fillin e tyre nga i biri i
Vukashin Margnaviçit. Gjithashtu unë do të provoj nga auktorë të
ndryshëm me vlerë dhe nga mendimi i përgjithëshëm i Epirotëve apo
Shqiptarëve, se prindi i Skënderbeut Jan ka lindur nga kjo familje
shumë e vjetër dhe se prandaj ne duhet të pohojmë se ai është i
ndryshëm nga Juanis Margnaviçi. Nga të gjitha këto do të dalë
gjithashtu qartë në shesh se Gjergj Kastrioti ka lindur nga prindër
shqiptarë, se ka lindur në Epir, se ka qënë princ i Epirit dhe se
prandaj ai është Epirotas apo Shqiptar. Dhe më pëlqen sigurisht, që
t’ja nis nga Volaterrani, i cili shkurt, por shumë qartë, i
dëshmon këto të gjitha.

Ky auktor, kur bën përshkrimin e Maqedhonisë dhe të pjesëvet të saja,
thotë këto në Gjeografinë e tij: «Tri sidomos familje i zotëronin të
gjitha këto vende bashkë me Epirin, (për të cilin do të flas më
poshtë). Këto familje ne i pamë të gjitha të mërguara në Romë.
Komnenët (176), që rrjedhin nga një fis fisnik Stambollitësh,
zotëronin vëndet bregdetare, si Durrësin, Vlorën e shumë të tjera. Nga
kjo familje Arianiti vdiq në paqe, i pacenuar, por bijtë e tij dbuan
45. Ndër këta Kostandini, burrë trim e me pamje heroike, u ftua në
juridiksionin subalpin të Italisë. Familja e dytë është ajo e
Kastriotëve, nga të cilët Jan Dibra apo Dobrensi zotëronte Trojën dhe
disa vënde të tjera më përbrënda». — Pastaj Volaterrani vazhdon të
tregojë shumë gjëra të tjera lidhur me këtë familje, (ku pohon se
Skënderbeu është pasardhës i denjë i Pirros dhe i emërit të
Aleksandrit), dhe përmënd si familje të tretë atë të Dhespotëvet. Por
ne mendojmë se nuk është nevoja t’i radhisim këtu të gjitha këto,
prandaj i lëmë me kënaqësi mënjanë; vërejmë vetëm se auktori në fjalë
e quan Krujën në këtë rast me emrin Trojë.

Nga këto duket mjaft qartë se familja e Kastriotëve numërohet si më e
vjetra ndër familjet e tjera më fisnike të Epirit apo Shqipërisë;
prandaj ajo s’e ka origjinën e saj nga Juanis Margnaviçi. Përveç kësaj
prindi i Skënderbeut quhet këtu fare hapur Dibra ose Dobrens, kështu
që ai duhet të thuhet Epirotas, d.m.th. i lindur në Epir, veçse po ta
shkëputësh Dibrën nga Epiri. Më në fund edhe vetë Jani, prindi i
Skënderbeut, thuhet se e ka pasur origjinën nga Kastriotët, pra, jo
nga Margnaviçët, veçse po ta quash Vukashinin në mënyrën më absurde
Kastriotas. Në favor të këtyre është edhe Bartoldi (177), i cili, «në
Jetën e Skënderbeut» e quan babën e këtij Kastriotas. Ai shkruan
kështu: «Gjergj Kastrioti ka lindur nga Jan Kastrioti, princ i Epirit
dhe në radhë të parë i Krujës.» Kështu flet Bartoldi. Le të shtojmë
menjëherë pas kësaj Vladislavin, mbretin e Hungarisë dhe të Polonisë
(178), i cili, në një letër që i shkruan Skënderbeut, i thotë, sipas
Barletit46, kështu: «Si u ngrit përmes vështirësish Jan Kastrioti,
baba yt, princ, siç dëgjoj, që meritoi më së miri shpresat e të
gjithëve… etj.» Dhe, që të mos zgjatem duke cituar autorë, të gjithë
ata, që bëjnë fjalë për prindin e Skënderbeut, e quajnë atë Jan
Kastriot. Shiko për këtë Analet turke, venecjane, të Raguzës, Marin
Becihemin, Jan Nikolla Doglionin, i cili bën veçanërisht fjalë për të
dy, edhe për Juanisin e Tomkos edhe për Jan Kastriotin, prindin e
Skënderbeut, Jan Karol Saracenin, (179) veprën e Jakov Gordonit (180)
të shoqërisë së Jezuitëvet, Cezar Kampanën (181) dhe shkrimtarë të
tjerë shumë të kujdesshëm. Këtyre mund t’u shtojmë edhe vetë Barletin,
i cili flet kështu në librin e parë, kur prek origjinën e Skënderbeut:
«Gjatë asaj kohe, (mos kujtoni se dëshiroj të zgjatem tepër që në
fillim në përshkrimin e historivet të huaja), sundonte në mënyrë të
veçantë në Epir, ndërmjet mbretërvet të vegjël e princërvet, emri
tepër fisnik i Jan Kastriotit, si në qytete të tjera, ashtu edhe në
Krujë. Dhe mbasi nuk e quaj me vend që fisi i Skënderbeut të mbetet
krejt i panjohur, por nga ana tjetër s’kam ndërmënd të përshkruaj tërë
vargun e të parëve të tij, do të më mjaftojë të prek vetëm një gjë, se
kryet e fisit të Kastriotëve rrjedhin nga Ematia, prej origjine
fisnike, dhe se kanë sunduar në Epir me lavdi e fatbardhësi. Këtyre të
gjithëve, (si thashë në fillim) ua kaloi me lehtësi Jani nga urtësia,
rëndësia dhe shpirtmadhësia e tij e pamposhtur, si edhe nga virtute të
tjera e nga bukuria e rrallë e trupit, (nëse vlen të thuhet kjo në
këtë rast)». Kështu flet Barleti.

Këtu duhen vrejtur me vëmëndje fjalët: «Kryet e fisit të
Kastriotëvet», sepse me këto fjalë Barleti i njeh fisit të Kastriotëve
jo vetëm një themelues, (siç bën Tomku, i cili nxjerr si themelues të
vetëm të këtij fisi Juanisin, të birin e Vukashin Margnaviçit), por
shumë. Gjithashtu me të njëjtën vëmëndje duhen çmuar këtu fjalët: «të
fisit të Kastriotëvet», sepse nga këto del fare qartë se familja në
fjalë ka qenë atëhere numeroze. Ky konkluzion nuk mund të mprohet nga
mendimi i Tomkut, i shprehur në faqen 23, ku na thotë se Kastriotë
janë quajtur vetëm niprit e Juanis Margnaviçit. Përkundrazi, ai na del
këtu sheshit e pa dyshim gënjeshtar dhe përrallaxhi. Por nga kjo pjesë
e Barletit del gjithashtu qartë se në kohën e Janit, babës së
Skënderbeut, kanë pasë jetuar shumë Kastriotë, sepse për ndryshe, po
të mos kishin ekzistuar ata në këtë botë, s’mund të thuhej se «ai ua
kaloi atyre nga virtutet».

Pastaj me emrin Ematia (182), nga e cila Barleti thotë se kanë dalë
Kastriotët, shënohet këtu Maqedhonia. Kjo del nga vetë fjalët e
Barletit, i cili në librat mbi pushtimin e Shkodrës, qytet i Epirit
apo Shqipërisë, thotë se Ematia dhe Maqedhonia është po ajo gjë. Në
favor të këtyre është dëshmia e mbretit të Napolit Ferdinand (183),
për të cilën Barleti shkruan kështu: «Kur muarrën fund këto punë, po
mbushej një vit qëkurse Skënderbeu ishte hedhur në Apuli bashkë me
forca ushtarake të ushtrisë së tij. Duke parë, pra, se i kishte dhënë
fund luftës në Apuli, se mbretin Ferdinand e kishte vendosur në fron e
në fuqi, se të gjitha çështjet e tjera të provincës i kishte zgjidhur
ashtu, siç dëshironte, e mbasi nga ana tjetër donte të kthehej në Epir
bashkë me ushtrinë e tij përmes detit, pati më parë një bashkëfjalim
të gjatë me mbretin për shumë çështje. Pastaj Ferdinandi, para se të
ndahej me Skënderbenë, thirri në një mbledhje të gjithë princët dhe
kryekomandantët e ushtrisë dhe foli kështu: «Me gjithë që unë, o
Skënderbe, princ i ndritur, i jam falur emrit tënd, por tani, nga ç’më
shohin sytë, unë të falem krejtësisht ty; sepse unë me të vërtetë kam
provuar e kam parë me sytë e mij më shumë e më tepër nga ç’thonë e
tregojnë zakonisht për ty. E s’është çudi, kur ti ke një origjinë nga
gjyshër e nga një vënd i tillë, siç është Epiri apo Shqipëria, e cila
dikur quhej edhe Maqedhoni, në të cilën kanë lindur e janë shquar aqë
e aqë princër nga më fisnikët e nga më të pamposhturit, aqë prijës e
perandorë kryetrima të palodhur, që, duke luftuar me vrullin më të
math, nënshtruan gjithë rruzullin e dheut. Këtyre pastaj ua zunë
vëndin (184) me radhë paraardhësit e tu dhe ti vetë, o princ i
pathyeshëm, i dërguar nga Zoti e thuaj i zbritur nga qielli, ti që po
bën kaq vepra të ndritura e gati të pavdekshme për çështjen e
Krishterimit».

Pas këtyre shtojmë menjëherë fjalët me shumë rëndësi të Skënderbeut,
të cilat, sipas Barletit, ai ua ka thënë princërvet të Epirit, mbas
rregullimit të principatës atërore të tij:47 «Por çfarë, për
perënditë e pavdekshme (që të flas më lirisht me Ju)? Mos, vallë, do
të ishte më e drejtë që bashkëqytetari juaj ta kalonte jetën për
gjithmonë i mërguar larg atdheut, në skllavëri pranë Muratit, në mes
rreziqesh të shumtë e me një fe të dënuar, apo ta ngrysë jetën në
Epir, në truallin ku lindi, (— lëxonjësi le të vërejë me vëmëndje
fjalët: në truallin ku lindi), pranë të krishterëvet, pranë jush? E
veç kësaj, a mos, vallë, do të mund të ndodhej ai në Epir e të shihte
të përlyhen e të shëmtohen edhe më atdheu, perandoria atërore, varret,
tempujt, vetë perënditë (185) nga sundimi i barbarëvet? Më në fund,
ç’mendoni për Krujën, (që të harrojmë për një çast çdo dashuri për
atdheun përgjithërisht)?48 Mos, vallë, një qytet kaqë i
fortifikuar, kaqë i përmëndur për vepra e shumë i fuqishëm, ka qenë
për t’u lënë në duart e armikut? Me zor, sigurisht, mund të mohoni,
(në rast se nuk ja bëj tepër qefin vehtës) se ajo është zemra e fuqisë
së Arbënit, e ndërtuar nga të parët tanë dhe e vetmja për të
përballuar çfarëdo kondita paqeje e lufte». — Por që Kastriotët kanë
rrjedhur prej Maqedhonie, mund të nxirret nga «Kujtimet» e Piut të II
(186). Ky thotë se Skënderbeu, në një letër që i dërgonte princit të
Tarantos Jan Antonit, (187) i është përgjegjur kështu: «Në thënç se
Shqipëria është një pjesë e Maqedhonisë, atëherë ti i pranon të parët
tanë shumë më fisnikë, sepse ata, nën Aleksandrin, u futën gjer në
Indi, duke i nënështruar gjithë fiset që u dilnin përpara me lehtësinë
më të madhe. Prej atyre kanë zbritur këta njerëz etj. gjer te
Skënderbeu vetë.» Por jo vetëm kaqë; nga e njëjta pjesë del në të
vërtetë fare sheshit se Skënderbeu ynë ka qënë, si nga atdheu si nga
origjina, Epirotas apo Shqiptar. Sepse, (me gjithëqë edhe nga fjalët e
tij, siç përmëndëm më sipër, duket se ka lindur në Krujë, në qytetin
më fisnik e më të fortë të Epirit), princi i lartpërmëndur i Tarantos,
Jan Antoni, e quan në fillim të letrës së tij me plot gojën Shqiptar;
ai flet kështu: «Jan Antoni, princ i Tarantos, i dërgon përshëndetje
Gjergj Shqiptarit».

Princit tarantin mund t’i shtojmë Stefanin (188), mbretin e fundit të
mbretërisë së Boshnjës, për të cilin Abat Mavro Orbini shkruan në
gjuhën italiane sa vijon: «Stefani, mbreti i fundit i Boshnjës, dërgoi
delegatët e tij tek Pius i II. Njeri prej këtyre foli kështu:
«Stefani, mbreti i fundit i Boshnjës, bir49 i Juaj, (o atë i
lumnueshëm) na dërgoi pranë jush, që t’Ju parashtrojmë në emër të tij
sa vijon: «Kam lajme të sigurta», thotë ai, «se Murati kësaj vere ka
për të më sulmuar dhe se, për t’ja arritur kësaj, ka pregatitur
gjithëçka i nevojitet për këtë qëllim. Forcat e mia nuk janë të mjafta
për t’i bërë ballë. U jam lutur Hungarezëvet, Venecianëvet dhe Gjergj
Shqiptarit, që të kenë mirësinë e të më vinë në ndihmë në këtë rast
nevoje. Për këtë i lutem Zotit edhe nga ana Juaj». — Pas mbretit
Stefan vjen menjëherë vetë Abat Orbini, i cili, duke ndjekur Barletin,
shkruan për Gjergj Dhespotin, që kemi përmëndur më lart, dhe për
Skënderbeun si vijon: «Mbassi Gjergji s’ua vinte aspak veshin këtyre
gjërave e mbasi, nga ana tjetër, Skënderbeu e shikonte kështu se
s’kishte shpresë tjetër përveç armëvet, me gjithqë nuk i pëlqente dhe
i dukej një punë plot rreziqe të fillonin që këndej vuajtjet e luftës,
sepse fuqitë e freskëta të tij i ruante kundër ushtërisë mbretërore
50, me gjithë këto e quajti për nder të provonte e ta çante rrugën
me shpatë, po të mundej. Por ndërsa Shqiptari po vonohej kështu për
shumë arësye të padëshiruara në kufitë e Misisë dhe Dhespoti ja
ngadalësonte më tepër se sa ja pengonte udhëtimin Skënderbeut, (sepse
këmbëngulja e Kapedanit do t’i kishte mposhtur më në fund e do t’i
kishte kaluar të gjitha pengesat, megjithëse jo pa derdhur gjak
ushtari), Vladislavi, pjesërisht duke marrë zëmër nga letrat e
Skënderbeut, pjesërisht… etj.».

Orbinit do t’i shtoj Sabelikun, (189) i cili, në librin e 9-të të
«Historisë së Venetisë», ka këto fjalë: «Passi kaloi në Shqipëri
(d.m.th. Sulltan Murati), e sulmoi Skënderbeun më fort se kurrë. Thonë
se ky i fundit ka qenë shumë trim dhe se pas Piros, i cili luftoi me
Romakët në Itali, Shqipëria s’e ka pasë shokun e tij. Baba im Jan
Koçi, i cili në moshë shumë të re kishte qenë ushtar me rrogë në
luftën e Kalabrisë nën trimin Robert Orsinin, e kishte zakon të më
tregojë se e kish parë këtë Shqiptar, i cili me gjashtëqind kalorës
ishte hedhur në Apuli në emër të mbretit Ferdinand, të luftojë
krahëçveshur, herë me heshtë, herë me shpatë të përdredhur, të plagosë
e të vrasë në betejë aqë shumë njerëz, sa as gjithë skuadra që kishte
pas, duke i kallur tmerin armikut. Ky, si e shtiu përsëri në dorë me
përpjekjet e veta principatën e Shqipërisë, e mbrojti atë sa ishte
gjallë kundër Turqvet me shumë pak njerëz, duke treguar kështu një
trimëri të madhe e të pashoqe. Me vehte mbante gjashtëqind kalorës të
zgjedhur51 dhe thuaj se kurrë nuk përdorte një numur më të madh.
Me këta shpesh herë i theu dhe i bëri të merrnin arratinë ushtëritë
turke, që ishin shumë më të mëdha në numur. Prandaj, siç thonë, ndodhi
që popujt, pas vdekjes së tij, për të admiruar në mënyrë të shënuar
këtë njeri, sikur të dallonin tek ai diçka të mbinatyrëshme, të
këndonin trimëritë e tij të admirueshme me vjersha nga më solemnet. E
disa njerëz, që meritojnë t’u besosh, më kanë rrëfyer se një numur i
madh vajzash, në mes të rrezikut të luftës, atëhere kur çdo gjë të
shtinte frikën e ushtrisë turke, mblidheshin në mes të rrugëvet në
qytet, ku ai kishte qënë zot, dhe këndonin lavdinë e kryetrimit të
tyre të vdekur, ashtu siç e kishin zakon të vjetrit në gostitë për
kujtim të njerëzvet të mbëdhenj…» —

Kështu shkruan Sabeliku, do, s’do Tomku.

Këtij shkrimtari kaqë të gojës do t’i shtoj Francisk Sansovinin,
(190), i cili, në «Historinë e përgjithëshme mbi origjinën dhe luftrat
e Turqvet», flet kështu: «Ndërmjet popullit shqiptar, i cili luftoi me
trimëri të rallë kundër Turkut, kanë qënë shumë princër fisnikë e të
mbëdhenj, të cilët, në këto kohë të fillimit të rritjes së Otomanëvet,
u vunë përballë me të gjitha forcat e tyre kundër përpjekjeve të
Turqvet. Por ndërmjet këtyre të gjithëve ka qënë njeri, Zoti
Skënderbe, që është më fisniku dhe më i denji për t’u mbajtur mënd për
jetë, sepse ky njeri e mbrojti trimërisht besën e krishterë në këto
anë për shumë vjet dhe prandaj meritoi të bëhej mbret i Epirit. Veç
kësaj, ai u bëri që të shkëlqejë përsëri ky komb i shtypur për shumë
vjet nga ironia e fatit». — Kështu thotë Sansovini, pas të cilit do të
përmënd edhe Lazar Soranxin (191). Ky referon në «Otomanidën» e tij:
«E megjithëqë ka qënë një kohë, kur Shqiptarët u treguan shumë trima
kundër Turqvet, dhe veçanërisht në kohën e Gjergj Kastriotit, tani ata
s’mund të tregohen të tillë; sepse jo vetëm që armikun e kanë zot
absolut në shtëpinë e tyre, por e kanë edhe mbas shpine, nga që Turku
ka pushtuar vëndin e tyre dhe vëndin kufitar, gjë që atëhere nuk
ndodhte. Përveç kësaj Shqiptarët janë pakësuar shumë dhe u mungon një
Prijës i guximshëm, siç ishte ai, që i dinte mirë punët e Turqvet dhe
e njihte me pëllëmbë vëndin e vet dhe që e donin dhe e admironin për
së tepërmi fshatarët dhe ushtarët e tij».

Do të kaloj tani tek Bartholome Dionizi prej Fane, i cili, në faqen
187 të: «Kopshti i gjithë historivet të botës», e përmënd kështu
Skënderbeun: «U shqua në kohën e tij edhe Gjergj Skënderbeu, Shqiptar.
Ky, si iku nga sarajet e Turqut, e zuri përsëri Shqipërinë, shtetin e
tij atëror, dhe e mbrojti atë fatbardhësisht me trimërinë më të madhe
kundër fuqisë turke, duke i dhënë mbretit52 goditje të atilla, që
shpesh e shpunë në dëshpërimin më ekstrem». — Këto thotë ai. Por
s’mund të lëmë pa përmendur këtu Jan Baptista Pignën, i cili në librat
e historisë së princërvet «Atestinë» (192), pikërisht në librin e
tetë, shkruan kështu: «Por në një gjëndje kaqë kritike zbriti në Bari
(Barolum), në kohën e duhur, Gjergj Kastrioti, i mbiquajtur Skënderbe.
Ky, mbasi kishte bërë armëpushim për një vit (193) me Turkun, armikun
e përhershëm të tij, me nxitjen e Pontifikut53 dhe të Insubrinit
(194), nxori në kontinent disa legjione dhe 700 (shtatëqind) kalorës
epirotas». Dhe pak më poshtë ai vazhdon: «Dalmatët po i ndrydhte
Murati, sepse që në fillim të këtij viti kishte vdekur Gjergj Epiroti,
të cilin Murati e kishte quajtur në gjuhën turke Aleksandër (195) që
në moshën më të vogël të fëminisë së tij. Nga fushatat e shumta në Azi
e në Evropë, Skënderbeu fitoi emër shumë të madh për trimërinë e tij.
Më në fund, me rastin e fitores që pati Jan Huniadi pranë Moravës
(196), u tërhoq fshehurazi në atdhe, çliroi nga duart e të
mbrapshtëvet Krujën dhe mbretërinë atërore dhe i shpërndau e i detyroi
t’u mbathin këmbëvet Aliun, Feruzin dhe Mustafanë, oborrtarë të
Sulltanit. Pastaj ai e mbrojti me trimërinë më të madhe këtë krahinë
nga sulmet e Muratit, si dhe Krujën e fortifikuar. Dërmoi Sinanin,
Isuf Begun, Karaxhabegun, Sheremetin, Ballabanin, Jakupin, komandantë
të Sulltanit. Muhametin, i cili e rrethoi për së dyti Krujën54 e
detyroi të largohet me turp». — Kështu flet Pigna.

Ja se sa unanimisht Skënderbeu thirret e konsiderohet nga të gjithë
Shqiptar apo Epirotas, që të lë për tani: Analet turke, të cilat e
quajnë atë gjithëkund «Armatum»55 (197), d.m.th. Epirotas;
Leonklavin, që e quan «Arbanozium», (198) (kjo është një trajtë
ilirike (sllave) dhe do të thotë Shqiptar); Kardinalin Petro Bembin
(199), burrë i madhërishëm, i cili, në librat e historisë së Venetisë,
e quan Epirotas; Tuberonin dalmatas (200) dhe Tuberonin raguzin (?);
të dy abatë, të cilët nuk dyshuan ta quajnë Shqiptar. Po lë gjithashtu
mënjanë, që të mos mërziteni, shkrimtarë të tjerë të panumurtë e të
shquar, sidomos, italianë, por edhe poetë si Jan Baptista Marinin
(201), gruan fisnike Margarita Sarroki (202), e cila ka hartuar me
shumë mjeshtëri dhe e botoi një librëzë për lavdinë e Skënderbeut, ku
e quan vazhdimisht kryetrimin tonë Shqiptar dhe Jan Jakov Ricin (203).
Ky, në librin e tij të titulluar «Argëtimet e Parnasit, rimë e prozë
etj»…, dhe të botuar në po këtë vit,56 shkruan kështu për
Skënderbeun, në librin e pestë, num. 649:


Beteja e Herkulit dhe e Skënderbeut,57

«Por me gëzim të math e me furi,

Skënderi Epirotas, i pathyëshëm,

Sulmon kreshnik n’betejë e del gadhnyëshëm,

Shpirtmath, i vrullëshëm dhe plot fuqi». —



Dhe më poshtë:


Frenon Aleksandri, nga Epiri dalë,

Atin e lartë, lindur aq krenar,

Në vrap i lehtë e asgan për kundërshtar,

Po aq me armë shtërngue e ball për ball.

Parzmore prej lëkure t’ashpër ka,

Shigjetë, e shtizë përmbi hark, hata.

U hodhën shtizat me të shpejtë prej harkut,

Shqiptari n’krye, i sjellun kah Tebani, (204)

Tjetër topus përdor nga Herkuliani —, etj. —



Këto pak rrjeshta i parashtrova këtu jo vetëm për të konfirmuar
vërtetësinë e auktorëve tanë, por edhe për hir të lexonjësit kurios.

Nga fjalët, pra, plot autoritet të kaqë shkrimtarëve, princërve dhe
mbretërve, mund të nxirret fare lehtë përfundimi nëse Skënderbeu dhe
të parët e tij kanë qënë Epirotas apo prej ndonjë kombësie tjetër. Nuk
po përmënd në këtë rast dëshminë shumë të qartë të Barletit, të cilin
kaqë herë e kemi cituar gjer tani dhe i cili ka përfshirë në shkrimet
e tij historike veprat e shquara të Skënderbeut, duke e quajtur atë
gjithkund Kastriot, Shqiptar, Epirotas.

Po me qëllim që të çduket çfarëdo arësye dyshimi për atdheun dhe
origjinën e Skënderbeut, do të sjell këtu disa auktorë të shquar e nga
çdo anë më të mbëdhenj, nga dëshmitë e të cilëvet lëxonjësi ynë me
vullnet të mirë do të mundet fare lehtë dhe pa dëmtuar aspak të
vërtetën ta përcaktojë mirë gjithë këtë çështje. Le të jetë i pari
ndër këta Gjergj Bartoldi (205), kryeoiqar58 prej Prage, i cili, me
shumë kujdes dhe me zellin më të madh ka prekur shumë çështje të
Orientit. Ky auktor, pra, ndërsa po shkruan në hyrje të veprëzës së
tij për Skënderbenë, flet kështu për prindin e këtij Jan: «Baba i
Skënderbeut, Jan Kastrioti, ka qenë princ i shkëlqyer i Epirit dhe i
Shqipërisë. Ky e ka origjinën e tij nga fisi bujar dhe mbretëror i
mbretit të Epirit Piro dhe është zot i shumë qyteteve të Epirit dhe të
krahinave të tjera, ndër të cilat Kruja ka qenë veçanërisht e dalluar
për fuqinë dhe qëndresën e saj». — Këto thotë Bartoldi, burrë me
rëndësi shumë të madhe. Le të shohë tani Tomku nëse prindi i
Skënderbeut Jan rrjedh nga familja e Margnaviçëvet apo nga e
Kastriotëvet, nga Vukashini apo nga kryetrimi ynë Pirro, mbret i
Epirotëvet. Po këtë vlerësim të rëndësishëm të Bartoldit do ta gjesh
fjalë për fjalë në Analet turke dhe tek interpretuesi i Kalkokondilit.

Pas këtyre shtoj edhe Jan Tarkognatin (206), i cili, në pjesën e dytë
të librit të 17-të të: «Historitë e botës», kur shkruan për veprat e
Muratit, Sulltanit të Turqvet, thotë kështu për Janin, prindin e
Skënderbeut: «Edhe Murati59 gjithashtu pat sulmuar shpesh herë
Hungarezët dhe Vllajanët. E mbasi bëri shumë dëme në Boshnjë e në
Shqipëri, pushtoi këtu Krujën, qytet i fortë dhe i përshtatur, të
cilën duan të thonë se e mori nga Jan Kastrioti, Zot i Shqipërisë,
bashkë me tre bijtë e tij, me qëllim që të sigurohej se Jani nuk do
t’i dilte nga besa që i kishte dhënë e se do të ishte kështu partizani
i tij i devotshëm». Dhe në buzë të librit, në indeks, ndërsa i shkruan
këto italisht, shënon: «Jan Kastrioti, Shqiptar». — Le t’i hapë sytë
Tomku e le të shohë përsëri nëse prindi i Skënderbeut ka qenë sllav
apo Shqiptar ose Epirotas.

Por le të dëgjojmë së treti, nëse ju pëlqen, dëshminë e shënuar të
vetë Skënderbeut, i cili, në përgjigjen që i bën princit të Tarantos
Jan Antonit, i shkruan kështu për origjinën e fisit të vet, — sipas
kujtimevet të Piut të II: — «Pastaj ti e përbuz fisin tonë dhe
Shqiptarët i quan bagëti. Sipas zakonit që ke, ti flet me përbuzje e
duket se nuk e njeh origjinën e fisit tonë. Të parët tanë kanë qenë
Epirotas, nga të cilët ka zbritur ai Pirroja i famshëm, sulmin e të
cilit me vështirësi mundën ta durojnë Romakët dhe i cili Taranton e
shumë vënde të tjera të Italisë i pushtoi me armë». — Kështu flet ai.
Por mbasi kundërshtari do të mund të na përgjigjej, ndoshta, në një
farë mënyre, se Gjergj Kastrioti s’ka prekur këtu origjinën e veçantë
të tij, po atë të fisit të tij, lexonjësi le të vërejë me vëmëndje se
Skënderbeu nuk ka shkrojtur: «origjinën e fisit tim» ose «të parët e
fisit tim kanë qenë Epirotas», por, përkundrazi: «duket se nuk e njeh
origjinën e fisit tonë».

Që këto të gjitha të duken më qartë dhe që të evitojmë çdo konfuzion,
e gjeta të udhës të parashtroj këtu vetë letrat në fjalë, të nxjerra
nga «Kujtimet» e lartpërmëndura të Piut të II-të, me që veçanërisht
këto letra përmbajnë shumë gjëra të shkruara me zgjuarësi dhe shije të
veçantë. Ja përmbajtja e tyre.

«Jan Antoni, princ i Tarantos, i dërgon përshëndetje Gjergj
Shqiptarit.

Ty, që fati i luftës të pat bërë të përmëndur, të kishte hije që
armiqtë, të cilët dikur pate caktuar t’i dbosh për të mirën e fesë së
krishterë, t’i ndiqnie gjer në çfarosje dhe jo, si i ngacmove pakëzë e
le fushën e betejës, ta sillnje luftën në Itali, (207) kundër të
krishterëvet. (Në buzë të letrës shënohet60: Princi i Tarantos,
mbasi kishte dëgjuar shpesh qarjet e të varurvet të tij, të cilët ua
mbathnin përpara Shqiptarëvet, thuhet se ka shkruar në këtë mënyrë).
Ç’ke ti me mua? Çfarë faji kam bërë unë ndonjë herë kundër teje? Çfarë
grindje kemi pasur ndonjëherë midis nesh? Ti i ke çveshur fushat e
mija, kundër të varurvet të mi je sjellë si i xhindosur dhe luftës ja
fillove para se ta shpallësh. Ti thua se je një mbret kryetrim për
fenë e krishterë, por ja që tani po ndjek ata, që me plot të drejtë
quhen të parët e të krishterëve. Kundër Frëngjvet e ktheve shpatën, të
cilëvet u përket mbretëria e Siqelisë (208). Ke shpresuar, ndoshta, se
do të luftosh kundër Turqvet të çburrëruar, apo kundër grekërvet të
paaftë për luftë, që je mësuar t’i vësh në ikje e t’u biesh mbas
shpine. Të tjerë burra do të gjesh këtu. Sadoqë tmerrohen, kur të
shikojnë, por asnjeri nuk do t’i largohet fytyrës sate; madje, ushtari
ynë do të të egërsojë ty, por gjaku italian nuk do t’i trëmbet fytyrës
shqiptare. Ne e njohim fisin tënd; Shqiptarët i konsiderojmë bagëti.
Është turp të kesh armik një fis kaqë të ulët dhe ti nuk do t’i kishe
hyrë një punë kaqë të madhe, po të kishe mundur të qëndroje në atdheun
tënd. I je shmangur sulmit të Turqvet dhe, me që s’ishe në gjëndje të
mbroje atdheun tënd, mendove të sulmosh atdheun e tjetrit: Je gabuar,
veçse në kërkon për atdhe të kesh varrin.

Qofsh shëndoshë». —

Kësaj letre i është bërë kjo përgjigje.

«Gjergji, Zoti i Shqipërisë, i dërgon përshëndetje Jan Antonit,
princit të Tarantos.

Pasi ja arrita armëpushimit me armikun e fesë, nuk desha që miku im të
gabohej për ndihmën time. Alfonsi (209) shpesh herë, kur isha në
rrezik, më pat dërguar ndihmë kundër Turqvet; unë do të isha
mosmirënjohës, në rast se nuk do t’ja shpërblenja të birit. Unë e mbaj
mend mirë se ai ka qenë mbreti yt; përse i biri nuk ja zënka vëndin
babës për ty? Babën e ke ardhuruar e të birin kërkon ta rrëzosh? Kush
ta dha këtë fuqi? Mos, vallë, thonë se të përket ty apo Pontifikut të
Romës të caktojë (210) mbretërit e Siqelisë? Unë kam ardhur që të
ndihmoj kundër pabesisë sate dhe kundër tradhtivet të panumurta të
parësisë së tij Ferdinandin, birin e mbretit në fjalë, sepse ky është
mbreti i proklamuar nga Selia Apostolike. Do të japësh llogari për
besën e dhunuar e nuk do t’i shkelësh betë vazhdimisht pa u ndëshkuar.
Ky është për mua shkaku i luftës me ty. Në këtë rast nuk jam më pak i
denjë se sa kur sulmoj Turqit, sepse ti s’je më i mirë se Turqit e ka
nga ata që ty të quajnë se s’hyn në asnjë sekt. Ti më vë mua përballë
Frëngjtë dhe emrat e Galëvet61, që paskanë bërë luftëra të mbëdha
për të mirën e fesë? Nuk dua të diskutoj për çështje të vjetra, të
cilat, ndoshta, kanë qenë shumë më të vogla se sa flitet për to (211).
Një gjë është e qartë për kohën tonë, se shpesh flota e Aragonasve ka
përshkuar detin Egje, ka shkretuar bregdetin e krahinavet Turke, ka
marrë shumë plaçkë nga dora e armikut. Dikur Turku ua pat frikën
Aragonasvet dhe Troja,62 mu në grykë të armiqvet, po mprohet gjer
më sot me armë të Aragonasvet63. Ç’më kujton gjërat e vjetra e le
mënjanë të rejat? Ndryshojnë zakonet e familjevet dhe bujqit bëhen
mbretër e mbretërit bujq dhe as që zgjat më tepër fisnikëria nga
virtuti. Unë s’e kam harruar se ti ke qenë dikur armiku më i tërbuar i
Galëvet (212), sepse me ndihmën tënde Alfonsi i nxori ata jashtë. Tani
nuk e di se çfarë burrëri e re ka dalë në dritë, ndoshta, ndonjë Yll i
ri ka aguar ndërmjet Galëvet, që ti e adhuron! — Pastaj ti na përbuzke
fisin tonë dhe Shqiptarët na i quake bagëti: sipas zakonit tënd, ti
flet me përbuzje, por duket se nuk e njeh origjinën e fisit tonë. Të
parët tanë kanë qenë Epirotas; nga ata ka dalë ai Pirroja i famshëm,
sulmin e të cilit mezi mundën ta durojnë Romakët dhe i cili pushtoi me
armë Taranton e shumë vënde të tjera të Italisë. S’ke si vë përballë
Shqiptarëvet, burra kryetrima, Tarantinët e qullosur, të lindur vetëm
për të zënë cironka. Në thënç se Shqipëria është pjesë e Maqedhonisë,
atëhere të parët tanë i njeh shumë më fisnikë, sepse ata nën
Aleksandrin u futën gjer në Indi, duke i nënështruar gjithë fiset, që
u dilnin përpara, me lehtësinë më të madhe. Prej atyre kanë lindur
këta njerëz, që ti i quan bagëti. Nëse ne jemi bagëti, atëhere pse ju,
njerëz, ua mbathni përpara bagëtivet? Se bagëtia s’bëhen dot njerëz.
Shpesh herë në këto ditët e para64 është provuar nëse Shqiptarët
apo Apuljanët kanë qenë kafshë dhe unë s’kam takuar gjer tani ndonjë
nga ushtarët e tu, që të ketë mundur të durojë fytyrën time. Se sa
mirë janë armatosur shpinat e tyre, këtë e di për bukuri, por gjer
tani s’kam mundur të më zërë syri ndonjë parzmore dhe as që ja kam
njohur fytyrën ndonjerit, përveç atyre, që kam shtënë nën pranga. Unë
s’kërkoj atdheun tënd, kur më mjafton imi, por unë përpiqem që ti, i
cili shpesh herë e ke nxjerrë jashtë të pronavet parësinë fqinj, të
mos mundësh të hedhësh jashtë mbretin e të sulmosh mbretërinë, siç të
është mbushur mendja me të padrejtë. Në qoftë se unë në këtë punë do
të vritem e do të varrosem, siç më uron ti, atëhere duroje lavdinë që
do të kem edhe nga Zoti (213), drejtuesin e gjithësisë, për veprën e
shkëlqyer që unë mendova dhe ndërmora me gjithë fuqitë e mia, qoftë
edhe sikur të mos përkryhet.

Mbeç shëndoshë».

Këto janë nxjerrë nga kujtimet e Piut të II-të, Pontifikut të madh, e
sipas këtyre ne duhet të themi pa dyshim dy gjëra: ose Tomku e numëron
pa të drejtë dhe pa asnjë bazë Skënderbeun ndërmjet Margnaviçëvet, ose
Skënderbeu vetë, para se t’i shkruante këto radhë, pat shkundur ndonjë
gotë plot ujë nga lumi Lethë (214) dhe kështu e harroi krejtësisht
fisin e tij! Sepse për ç’arësye, kur po tregonte bujarinë e fisit të
tij, nuk e zuri në gojë se është nip i mbretit të fuqishëm Vukashin,
siç ka trilluar Tomku, dhe se rrjedh nga familja shumë e vjetër e
Margnaviçëvet, e cila, (siç ëndërron Tomku), e paska origjinën e saj
nga vetë Kostandini i Madh? Pse s’i përmëndi veprat e shkëlqyera të të
parëvet të tij, d.m.th. të Ugleshit dhe të Goikut, kundër Turqvet? —
Privilegjet e veçanta dhe titujt e të parëvet të tij, kontetë,
arkonditë, gradat senatoriale, Jupanatin e madh, starostatin e Rashës,
avantazhet e principatit të madh dhe, më së fundi, dinjitetin
mbretëror, të gjitha këto s’i zuri në gojë dhe u drejtue nga fama,
shkëlqimi dhe fisi i Pirros tonë, mbret i Epirotëvet!65

Po kështu flet Skënderbeu edhe tek Barleti, i cili na e paraqit duke
thënë fjalët e mëposhtme me rastin që nuk donte t’i mbante armiqtë e
zënë robër në Apuli: «Më kujtohet, veç kësaj, ai gjesti bujar (215) e
i përmëndur, që bëri kundrejt Romakëvet Pirroja im i famshëm, mbret i
Epirotëvet, kur, si i dërmoi pa mëshirë ushtëritë në këto fusha, i la
të lirë, si dhuratë pa shpërblim, të gjithë robërit që zuri, si njeri
shpirtmadh e fisnik që ishte». —

Megjithëse ato që kemi thënë gjer tani mund të mjaftonin për
vërtetësinë e çështjes në fjalë, unë do të shtoj edhe disa gjëra nga
mëndja ime, të cilat ndihmojnë tepër për ta ndriçuar punën e familjes
së Kastriotëve. Duhet të dimë, d.m.th., se është një pjesë e vogël e
Epirit apo Shqipërisë, që sot në kohën tonë quhet zakonisht nga
Epirotët dhe bashkëkombasit tanë — As. Pranë këtij vëndi janë vendosur
e ndodhen Pulatasit66 dhe Dukagjinasit, popullsi shqiptare. Përmes
këtyre popullsive dhe përmes maleve shumë të larta rrëshqet lumi i
shënuar dhe shumë i shpejtë Drin. Në këtë pjesë të Epirit, ndërmjet
vëndeve malore të asaj krahine, ngrihet një fshat i njohur, i quajtur
prej Askolëvet67 Kastrat. Ky fshat bashkë, sigurisht, me shumë
fshatra, bashtina, kështjella e qytete të tjerë, që ndodhen në vëndet
më të ashpra të malevet, u sjell dëme jo të pakta mësymjevet dhe
sulmevet të Turqvet. Për shkak të pozitës shumë të fortë të malevet
dhe të këmbënguljes së banorëvet, ky, bashkë me vëndet që zumë në
gojë, nuk e duron zgjedhën turke; prandaj gëzon një famë e lavdi të
madhe pranë këtyre popujve, të cilët shpesh herë me forca të pakta i
shpërndajnë turmat numeroze të Turqvet, (të cilat i quajnë sanxhakë),
i vënë në ikje dhe i mbajnë larg kufijvet të tyre. Të drejtën dhe
pushtetin mbi këtë fshat e pretendon për vehten e saj një familje e
përmëndur dhe shumë e vjetër ndërmjet bashkëvëndasve tanë, e quajtur
Kastrati. Prej kësaj familjeje kanë dalë shumë burra të respektueshëm
për mençurinë dhe trimërinë e tyre luftuarake. Nga këta burra ata, që
edukohen sipas normavet kristiane, sjellin shërbime të shquara në
luftën kundër Turqvet, kurse ata që rrëmbehen prej Turqvet që kur janë
fëmijë, ose prishen, kur rriten, nga marrëzitë68 muhamedanë prej
vetë perandorit turk, ose ngarkohen gjithmonë me detyra tepër të
rëndësishme, si Jenicerë, spahij, sanxhakë, pashaj (216) e me shumë të
tjera, sipas zakonevet që kanë. Këtë e konfirmojnë Soranxi, Jovio,
Analet Turke dhe shumë të tjerë, të cilët referojnë se komandantët më
trima dhe më të dalluar të perandorit turk dalin nga Shqipëria. Unë
për shumë arësye guxoj ta pohoj si të vërtetë se nga ky vënd e nga kjo
familje kanë dalë ata që quhen zakonisht «Kastriotë» (217). Së pari,
se me këtë mendim është në pajtim të plotë mendimi i përgjithshëm i
kombit, gjë që unë e kam patur shumë parasysh në çështjen që
shqyrtojmë. Sepse ato që ne trashëgojmë nga etërit dhe gjyshërit, ua
lëmë me lehtësi pasardhësvet tanë, sidomos kur është fjala për gjëra
të shquara e që vlejnë të mbahen mënd, sipas fjalës: «Pyet babanë tënd
e do të t’i tregojë të parët e tu». (Deuter. 32). — Pastaj është
nevoja të merret parasysh se, që nga koha e Skënderbeut e gjer tani,
nuk ka kaluar aqë kohë, sa që të jetë shlyer e harruar çdo kujtim i
tij e i njerëzvet të tij nga bashkëkombasit tanë. (Sepse këta e kanë
zakon që të këndojnë gjithmonë nëpër gostitë e tyre, ashtu siç bënin
të vjetrit, për origjinën dhe veprat e paharrueshme të burravet të
tyre të shkëlqyer.) Dhe është aqë e pabesueshme sa edhe qesharake të
pohosh se, sikurse gabojnë fare lehtë pak njerëz në çështje shumë të
vjetra të lashtësisë69, po ashtu gabon një popull i tërë i një
krahine, që të mos them i një mbretërie, shumë të gjërë.

Argumenta të tjera për këtë mendim dhe supozime të shumta jo të
parëndësishme, po i lë mënjanë. Vetëm do të parashtroj në favor të
këtij opinioni rëndësinë e jashtëzakonëshme të Analevet të Raguzës, të
cilën duhet ta çmojë shumë në këtë punë kushdo që e di kujdesin e
veçantë të Raguzinëvet në shqyrtimin e çështjevet të Orientit. Këto
Anale flasin për origjinën dhe përmbajnë kujtime të çmueshme të të
gjitha familjeve, që kanë patur një farë rëndësie në ato anë. Sepse
Raguzinët, (që të hesht për pjesë të tjera të botës; se është e ditur
që këta kanë penetruar gjer në Indi e në krahinat e Etiopisë, nga ku
sjellin në Europë sasira të pabesueshme pasurish), i bien an’e mb’anë
botës, e vizitojnë bregdetet më të vetmuara të Lindjes, Arabinë,
Egjyptin e vënde të tjera shumë të largëta, e së këndejmi kthehen tek
ne me sigurinë më të madhe dhe me anijet të ngarkuara plot e përplot
me mallra. Dhe këtë e bëjnë, sepse gëzojnë privilegje shumë të mbëdha
e përjashtohen nga detyrime gjithashtu shumë të mëdha nga ana e
Perandorit të Turqvet, kështu që, nga pangopësia e pamasë që ka ky për
të sunduar, ata e ruajnë me lavdinë më të madhe lirinë natyrale të
tyre. Mbi gjithë këto vjen pastaj fqinjësia shumë e afërt e tyre me
Epirotasit, sepse janë kufitarë dhe ngjitur pjesës së Shqipërisë, që
shtrihet në brigjet e detit Adriatik. Bile, kur Gjergj Skënderbeu i
dërgonte ndihmën e tij ushtarake mbretit të Napolit kundër Galëvet,
udhëtimin e tij e bëri përmes vëndit që zotëronin Raguzinët, nga të
cilët edhe u prit me nderimet më të mbëdha e më madhështore për gjithë
kohën, që qëndroi në Raguzë (219). Skënderbeu nuk e harronte këtë të
mirë që pati nga Raguzinët, prandaj ai pas kësaj u tregua në të
ardhmen shumë mik i tyre.

Analet, pra, shumë të vjetra të këtyre, ndërsa bëjnë fjalë për një
farë mbreti të vogël apo dukë, i cili kishte vendosur të sulmonte
Epirin,70 japin edhe këto informata në gjuhën italiane, që unë, si
zakonisht, po i parashtroj këtu fjalë për fjalë, me qëllim që të mos
dyshohet se u kam bërë ndonjë ndryshim. «… Pastaj u kthye pranë
ushtërisë, në dëm të Shqiptarëvet. Por mbasi mori vesh pregatitjet që
bënin Turqit nga brënda, dhe Jan Kastrioti, Zoti i Krujës, Familja e
të cilit ka dalë nga Kastrati, një katund në juridiksionin e Asit në
Shqipëri, pak larg lumit Drin, … etj.». Dhe në buzë të fletës, ku
ne i lëxojmë këto fjalë, është ky shënim: «Nga pat origjinën e saj
familja e Kastriotëvet».

Këto janë informatat që përmbahen atje71. Por me gjithë këtë, unë
nuk mund të kaloj në heshtje, ndërmjet të tjerësh, dy nga heronjtë e
panumurtë të familjes Kastrati, të cilët janë gjallë gjer më sot.
Njeri nga këta është turk (220), tjetri i krishterë. I pari u rrëmbye
që fëmijë nga duart e prindërvet të tij katolikë prej një farë Turku
Epirotas72, që mban emrin Isuf Beg dhe që është nga më të
fuqishmit e kohës sonë. Mbasi u edukua ndërmjet oborrtarëvet të këtij
si pas zakonit turk, u la pastaj i lirë e mbas pak vjet shkoi në
Stamboll, ku u nderua me gradën e Spahiut. Po të përjashtojmë
marrëzitë muhamedane, ky është një burrë trim, i urtë dhe i pajisur me
dhunti të tjera të shquara. Tani jeton pranë njerëzvet të tij, i
mbuluar me lavdinë më të madhe, e quhet Mustafa Kastrati.

I dyti është dhënë plotësisht mbas normavet të Krishtit dhe është
prijës, ose, siç thonë Epirotët, Kefalias (221) i atyre të
krishterëve, që, siç thamë, nuk e durojnë dot tiraninë turke. Quhet
Gjon, (d.m.th. latinisht: Joannes)73 dhe është një luftëtar
pararojë i palodhur i krishterimit. Duke dhënë çdo ditë prova të
shkëlqyera të burrërisë së tij, po tregohet kështu trashëgimtar i
denjë i lavdisë dhe trimërisë stërgjyshore.

Për këtë familje unë nuk pata mundësi të gjurmoj tani për tani
fillimin dhe vargun e origjinës së saj më të vjetër; nuk do të
mërzitem ta bëj në të ardhmen (222). Me gjithë këtë nuk e gjej pa
vënd që të bëj këtu vetëm një vërejtje, d.m.th. se Jani, prindi i
Skënderbeut tonë, quhet prej disave Iban, princ shumë i fuqishëm i
Tribalëvet. Unë kam arësye të mos dyshoj për këtë, sepse vëndet, që
sundonte ai, kanë qenë kufitarë me ato të popullsivet tribale dhe
sepse nën sundimin e tij pati shumë Tribalë, që banonin në disa vënde
të Epirit. Nga këta ka marrë emrin edhe Sfjetigradi, fjalë kjo e
gjuhës ilirike74, që do të thotë «qytet i shënjtë». (Sfjetigradi,
sipas mendimit të të gjithëvet, ndodhet në Shqipëri). Mund të shikohet
për këtë çështje Barleti, i cili e dëshmon fare qartë se në kohën, kur
sundonte në Epir Skënderbeu, Dibra e sipërme banohej prej Tribalësh,
të dhënë krejtësisht pas zakonevet greke. Nuk ka gjithashtu dyshim se
Abati Mavro Orbini, njeri i rrahur me vaj e me uthull, më mirë se
kushdo tjetër, në punët e historisë dhe ndriçues, i palodhur i kombit
të tij,75 do ta kishte shënuar edhe Skënderbeun tonë bashkë me
Ilirikët apo sllavët, kur përmënd dukët dhe princët e shquar të fisit
ilirik apo sllav dhe prek përmbledhtas e me shumë kujdes veprat e
tyre, po ta kishte gjykuar se kjo do të mund të ishte në harmoni me të
vërtetën historike, së cilës ky auktor i është përmbajtur me ngulmin
më të madh. E me gjithë që ai e ka patur volinë në shumë raste ta
bënte këtë, prej tij del konkluzioni i kundërt, sepse, siç duket nga
sa janë thënë më lart, ai e quan sheshit Skënderbeun tonë Shqiptar dhe
Epirotas.

Pastaj, në rast se ndryshimi i shënjavet apo diademavet tregon
ndryshimin e një familjeje, atëhere edhe nga kjo pikë kyçe do të mund
të konstatohet se Skënderbeu ynë nuk ka rrjedhur në asnjë mënyrë nga
familja e Margnaviçëvet. Siç del qartë nga Barleti dhe nga privilegjet
e Familjes imperiale të Flav Engjëllit (223), ky princ shumë i
fuqishëm përdorte një shqipe dykrenore mbi një fushë të kuqe. Këtë
stemë Skënderbeu e pat prej të parëvet dhe stërgjyshëvet të tij.
Familja e Margnaviçëvet, përkundrazi, ka patur shumë pak shënja të
këtij lloji dhe kjo duket qartë nga Orbini në «Gjeneologjinë e
Margnaviçëvet». Por kjo duket edhe nga vetë Tomku, i cili thotë se ka
qënë prej kësaj familjeje të Margnaviçëvet dhe prandaj ka përdorur
shënjat e saj dhe është kujdesur, në një mënyrë që s’është parë gjer
më sot, të pikturohen në tiaren e tij.

Gjithashtu nuk mund të mos merret në këtë rast si një argument i
rëndësishëm dashuria e pabesueshme (224) e Epirotasvet kundrejt
Skënderbeut, sepse me siguri që ata nuk do ta kishin dashur aqë tej
mase, sikur Skënderbeu të mos ishte Shqiptar. Kjo është e qartë, sepse
Shqiptarët nuk luftojnë me qejf nën një prijës prej kombësie të huaj.
Dhe që e kanë dashur sa s’ka ku të vejë më, duket sheshit nga puna se
ushtarët e tij, (siç lëxojnë nëpër historitë) shumë shpesh hidheshin
në rreziqet më të mbëdha, për të mbrojtur vetë Skënderbeun. Dhe
vazhdimisht gjer në ditët e sotme bashkëkombasit tanë flasin për të
dhe këndojnë me zë të lartë trimërinë e tij nëpër gostitë, siç thamë,
dhe e quajnë Skënderbeun tonë, për antonomasi (225), me emrin e shquar
«Kulçedra e Arbënit», d.m.th. dragoi i Epirit.76 Dhe sa herë që
shqiptohen këto fjalë, kuptohet vetëm Skënderbeu. —

Nga të gjitha këto që kemi thënë, del pa tjetër ky konkluzion: nëse
s’gabon Tomku, kur thotë që Skënderbeu ka qënë sllav, atëhere gabojnë
kaqë shkrimtarë, princër dhe mbretër, kur pohojnë se Skënderbeu ka
qënë Epirotas apo Shqiptar. Por nëse gabojnë tërë këta shkrimtarë
shumë të rëndësishëm e të dëgjuar, tërë këta princër të shkëlqyer dhe
të shquar e gjithë këta mbretër të ndritur e të fuqishëm që kemi
përmendur, dhe mbi të gjitha (226) nëse gabon mendimi i përgjithshëm
i kombit tonë, apo Tomku, që punon për qëllimin e vet, këtë s’ka
njeri që të mos e shohë.

Më në fund, duke lënë mënjanë gjithë ato që Tomku ka trilluar këtu,
sipas zakonit që ka, për gruan e perandorit të Turqvet Selim, nuk mund
të mos çuditem së tepërmi me paturpësinë e tij, që të mos them me
paqëndrueshmërinë dhe mëndjelehtësinë e këtij kundërshtari. Sepse ky,
megjithëqë ka lindur në Dalmaci, në mbretërinë më fisnike të të gjithë
kombit ilirik (227), në qytetin e shquar të Dalmacisë Sicencë, por nga
një familje e panjohur, (sepse Tomku është aqë larg nga familja e
Margnaviçëvet sa fundi i tokës nga pika më e lartë e qiellit)77,
guxon, me pacipësinë më të madhe, të na shitet herë për Niseas, herë
për Boshnjak, por kurrë për Dalmatas.

Për në rast se ti, o Tomko, dëshiron madhërinë, skeptrat, kurorat dhe
diademat perandorake, kujton se Dalmacia nuk do të të mbushë me
mbretër e princër tepër të fuqishëm, me perandorë e monarkë të
hyjnishëm të Romanëvet? Nëse kërkon palmat78 dhe triumfet prej
purpuratësh79 të hyjnishëm, tiarat dhe shënjat e kryevalltarëvet,
80 a nuk t’i shtron ty këto përpara, sa që të mos i numërosh dot,
kori i shënjtorëvet dhe i pontifikëvet më të mëdhenj, Dalmacia që i
lindi? Nëse kërkon fisnikëri dhe lashtësi origjine për fisin tënd,
vepra heroike fushatash ushtarake dhe trimërira luftëtarësh, burra
shumë të dëgjuar për studimet e pasionuara të tyre në punët e paqes
dhe të luftës, morinë e kështjellavet dhe të qytetevet më të
fortifikuara; nëse dëshiron, më në fund, trimërinë e pashoqe, jetën
elegante të qytetevet, shënjtërinë, a nuk do t’i gjesh, vallë, të
gjitha këto me bollëk tek Dalmatët?81

Çfarë shkëlqimi, pra, i siguron Tomku vehtes pranë Boshnjakëvet të
tij, kur s’ka shpresë ta gjejë këtë në vëndin e lindjes së tij, në
Dalmaci?

Por Dalmatët sigurisht që ja dinë origjinën Tomkut dhe prandaj ky, me
që s’puth në shkëlqimin e tyre, është futur në birucat e Boshnjakëvet
(228).


— FUND —






Shënimet

II. SHËNIMET

1. — Epirotas. — Përdoret gjithkund me kuptimin e fjalës shqiptar, shpesh paralelisht me të. Me vendosjen e sllavëvet në Ballkan, (definitivisht në shekullin e VII, v. 641) fjala Ilir, Iliri etj., ka marrë kuptimin e fjalës sllav dhe me këtë kuptim sillet në shkrimet e kohës. Kështu edhe Epiri = Shqipëria etj.

2. — Nxënës i kolegjit «de propaganda fide». — Është kolegji në Romë (Collegio Urbano) i «Shintësë Fe», siç thotë Bardhi në parathënien e fjalorit të tij, d.m.th., është kolegji nën kujdesin e «Kongregacionit të Shënjtë», të «Kuvendit të Shënjtë». Në këtë kolegj vinin e studjonin të rinj nga të gjitha anët e botës. Kuvendi i Shënjtë ka patur si detyrë kryesore të tij mbrojtjen dhe përhapjen e fesë katolike në botë; prandaj ai i jepte rëndësi pregatitjes së kuadrove të kishës për këtë nëpër kolegjet dhe veçanërisht në seminaret. Një mjet tjetër i tij ka qënë shtypi. Kuvendi botonte e përhapte libra të ndryshme theologjike, filozofike etj. në gjithë botën. Kështu «Kongregacioni apo Kuvendi i Shënjtë» ka qënë në realitet «dikasteri papal», që drejtonte tërë aktivitetin misionar të kishës katolike. Bardhi erdhi në Romë pas studimevet të tij në kolegjin e Loretos.

3. — Sapë. — Bardhi thotë se «Sapa quhet popullorçe nga Shqiptarët Zadrimë». Epishkopata e Zadrimës përbëhej nga pesë gjymtyrë me qendër Sapën. (Shiko për këtë relacionin e Bardhit Kongregacionit (kuvendit) të Shënjtë të propagandës, botuar në buletin e shk. shoqërore nr. 2, vit 1956, faqe 265, me përkthim e shënime të I. Zamputi).

4. — Sardanje. — (Sardë). Njera nga të pesë gjymtyrët e kishës së Sapës, me kishë famullitare. — (Shiko shën. 3).

5. — Administrator i popullsive të tjera. — Bardhit i është ngarkuar kujdesi dhe administratimi i Pultit dhe i dy gjymtyrëvet (rrethevet) të tjera, që përfshiheshin në kishën e Sapes, d.m.th. në Episkopatin e Zadrimës. Shprehja «popullsi» do të thotë këtu «Banorë rrethi ose katundesh», siç e shpjegon vetë Bardhi në relacionin e tij, që përmendëm (Shiko shën. 3).

6. — Lejë e privilegjuar. — Në Venetik ishte vendosur «Censura e shtypit» që prej vitit 1527, e dekretuar nga këshilli i lartë i Senatit. Bardhi e ka siguruar aprovimin e Senatit për botimin e librit të tij. Thuhet se shkaku i vendosjes së censurës ka qënë botimi nga vëllezërit Bernardino dhe Mattheo di Vitali, tipografë të shquar në Venetik dhe, sipas Sabelicus, shqiptarë, i një vepre me titullin: «Origjina e proverbavet vullgare», viti 1526.

7. — Ndihma e Venecianëvet Skënderbeut. — Duket qartë se Bardhi flet këtu sipas Barletit, i cili, në gjithë veprën e tij, s’ka dashur kurrë të nxjerrë nga goja «ndonjë fjalë të keqe për mbretëreshën e deteve», siç thotë F. Noli. E vërteta historike është se Skënderbeu s’ka pasur nga Venetia një ndihmë të tillë; përkundrazi, gjatë gjithë jetës së Skënderbeut, Venetia ka qenë një armike e hapur ose e fshehur dhe rrallë një mike e ftohtë, (nga fundi i jetës së Skënderbeut).

8. — Dëshira e fundit e Skënderbeut. — Bardhi edhe këtu flet me gojën e Barletit. E vërteta është krejt ndryshe. Nga historia dihet pa asnjë farë dyshimi se Skënderbeu nuk i la Venetisë as mbretërinë as fëmijët, asgjë. (Shiko hollësira për këtë: «Historia e Skënderbeut». F. Noli, botim 1921, faqe 12-13 etj.).

9. — Familja e Bardhëvet. — Në relacionin e lartpërmëndur (shën. Nr. 3) Kongregacionit të Shënjtë të propogandës, Bardhi thotë: «Dihet me siguri se nga ky katund (Nën Shati) kanë dalë katër epishkopë, d.m.th. Gjergj Suma, Tozol Bardhi, Nikollë Bardhi dhe i përmënduri Gjergj Bardhi, tani kryepishkop i Tivarit. Tre të fundit kanë hequr mundime të mbëdha për të drejtuar e për të mbajtur besimtarët e krishterë, që janë nën mizorinë muhamedane, tash e 90 vjet e gjer te epishkopi i tanishëm Frang Bardhi, i gjakut dhe pasardhës i tyre. Familja dhe fara e Bardhëvet është bujare në Shqipëri». — Gjergji ka qënë ungji i Frangut dhe paraardhës i tij, si epishkop i Zadrimës; pas vdekjes së Frangut (1643), ai kthehet përsëri në këtë vënd. — Këtu informohemi se familja e Bardhëvet krenohet edhe për burra të tjerë të famshëm, ndër të cilët përmënden prijsit ushtarakë Preng dhe Pavël Bardhi.

10. — Kryevalltarë. — Kemi përkthyer kështu termin latin praesul (=Prezul). sepse mendojmë se Frangu flet me figurë. Prezuj quheshin në historinë e Romës, priftërinjtë Salë, që ja fillonin të parët valles dhe e drejtonin atë nëpër rrugët e Romës gjatë festavet për nder të perëndisë së luftës Mars. Frangu, pra, i quan me figurë të qëlluar e plotësisht të përpiktë paraardhësit e tij kryevalltarë (= udhëheqës të kishës, prelatë para tij).

11. — Kisha Antibareze. — Është kisha e Tivarit, i cili quhej nga Grekërit dhe latinët Antibaris ose Antivaris.

12. — Për gjithë këto nderime. — Bardhi ngreh kështu lart emrin e familjes së tij, duke përmëndur (shën. nr. 9) gjithë këta tituj të nderuar të burravet të shquar, dhe thekson njëkohësisht besnikërinë e tyre ndaj Republikës Veneciane.

13. — Koha e shkurtër. — Bardhi ka vetëm 15 ditë në dispozicion për të hartuar veprën. Preokupimet, tronditjet dhe ngatërresat e tjera, për të cilat flet Bardhi këtu, janë kryesisht telashet e nisjes nga Roma për në Zadrimë, si epishkop i saj. (shiko shën. Nr. 16).

14. — Familja e Margnaviçëve. — Tomku përpiqet ta nxjerrë këtë si një familje bujare arkondësh, që lidhet me Kostandinin e Madh. Por Bardhi e provon se kjo familje rrjeth nga Marko Margnava, bujar sllav i shekullit XIV. (shiko shën.: Marko Margnava Nr. 33).

15. — Jan Tomku. — Një sllav bashkëkohës i Bardhit, njeri i ditur, siç e thotë vetë Bardhi. Ky kërkon ta nxjerrë Skënderbeun me origjinë sllave dhe vehten e tij pasardhës të familjes së Margnaviçëvet. Bardhi ja heth poshtë pretendimet e tij.

16. — Nisja nga Roma. — Bardhi ka ardhur në Zadrimë me detyrën e epishkopit në vitin 1636, në muajin Janar ose Shkurt. Kjo del nga letrat, që Bardhi i dërgon Kongregacionit të Shënjtë, një vit pas marrjes në dorë të epishkopatit të Zadrimës, më datë 8 shkurt 1637. Bardhi, para se të niset, qëndron 15 ditë në Romë, për të hartuar veprën në fjalë, në mes të telashevet dhe preokupacionevet të nisjes. Fakti që Bardhit i jepen 15 ditë lejë për këtë qëllim, tregon se vepra hartohet me pëlqimin e superiorëvet të tij (= të Kongregacionit të Shënjtë).

17. — Shumë pak ka të bëjë me Shqiptarët: — Bardhi nuk e quan të nevojëshme me doemos që të shqyrtojë punën e familjes së Margnaviçëvet, për të vërtetuar shqiptarësinë e Skënderbeut; ai e bën këtë për hir të dëshirës së miqvet të tij. Por, me gjithë këtë, duke hedhur poshtë pretendimet absurde dhe shpifarake të Tomkut, Bardhi konsolidon konkluzionet e tij. Bardhi shqyrton veçanërisht punën e Skënderbeut në pjesën e dytë të veprës së tij. (Shiko hyrjen).

18. — Nisa. — Është Nishi i sotëm, qytet i Jugosllavisë. Qyteti është shumë i vjetër, kryeqytet i Ilirëve Dardanë, vendlindja e Konstandinit të Madh. Në shekullin X pushtohet nga Bullgarët, por Emanuel Komneni (1143-1180) e ripushtoi. Pas këtij qyteti bie në duart e Serbëvet. Këtu Stefan Nemania, Jupan i madh i Serbëvet, priti më 1189 Frederikun I, të quajtur Barbarosa (Aenobarbus), në krye të kryqëzatës së III-të.

19. — Konstandini i Madh (306-337). — Ndër të tjera, Konstandini e shpalli fenë e krishterë si fenë zyrtare të perandorisë, prandaj ai quhet «christianissimus» nga Bardhi. Kisha e ka qujtur shënjt dhe e lut më 21 Maj. Duhet shënuar se në kohën e Konstandinit sllavët s’ishin dukur në Ballkan, prandaj pretendimet e Tomkut s’kanë bazë historike.

20. — Bogomili-Theofili (?) Tomku duket se përkthen këtu fjalën Bogomil (— bog=zot, perëndi, mil = i dashur) me fjalën greke Theofil. Bogomilët kanë qënë edhe një sekt fetar në mesjetë, mjaft të dëgjuar.

21. — Justiniani (527-565), perandori i shquar bizantin me origjinë Iliriane, d.m.th. shqiptare. Si pas F. Nolit, ka lindur në një Ishat afër Krujës (Kashar).

22. — Diplomë. — Kuptimi ad literam i fjalës është: send i palosur më dysh. Me këtë emër thuhej çdo shkresë (akt) i autoritetevet kompetentë, me anë të së cilës ndokujt i ngarkohej zyrtarisht ndonjë funcion ose i akordonte ndonjë privilegj. Këtu diploma është një akt zyrtar i sovranit (mbretit). Si pas autoritetit që i lëshonte, diplomat ishin të ndryshme edhe në formë, si nga shkrimi, letra, vula etj.

23. — Mbret i Hungarisë Matthia Korvini (1458-1490). — Është nga mbretërit më të ndigjuar të Hungarisë, bir i Jan Huniadit të famshëm, lindur më 1440 dhe kurorëzuar mbret më 1458, një vit pas vdekjes së papritur të t’et. Korvini luftoi kundër gjithë familjevet aristokratike, që ishin rivale të fronit dhe kundërshtare të Huniadëvet, të cilat, pas vdekjes së Jan Huniadit, ngritën krye. Kundërshtar i Korvinit në fillim ka qënë edhe daja i tij Mihail Zilagi, por më në fund ky e mori nën kujdestarinë e tij nipin, duke e emëruar guvernator i mbretërisë. Korvini i vuri si qëllim vehtes çlirimin e Evropës nga Turqit, si edhe të bëhej perandor i Gjermanisë, por asnjerit prej këtyre s’ja arriti. Me gjithë këtë ai u bë mbret i shumë vëndeve, si i Bohemisë, Moravisë, Silezisë, i Austrisë dhe i Stirisë. Korvini është i dëgjuar edhe si mbrojtës dhe përkrahës i humanizmit. Në oborrin e tij mblodhi humanistët më të dëgjuar nga jashtë, krijoi i pari «bibliotekën korvine», tipografinë e parë në Hungari etj.

24. — Këto. — (shiko përcaktimin e hollsishëm të këtyre në diplomën e Matthias, faqe 32-38).

25. — Nikifori. Manueli. — I pari është Nikifor Fokai, perandor i Bizantit për shtatë vjet (963-969). I dyti është Manuel Komneni, perandor i Bizantit (1143-1180).

26. — Balduini. Me këtë emër njihen dy perandorë në historinë e Bizantit: a) Balduini i I-rë (1204-1205), perandori i parë i Latinëvet (Frengjvet) pas pushtimit të Stambollit më 1204; b) Balduini i II-të (1239-1261), i cili e humbi Stambollin, që e ripushtoi Mihail Paleologu (1261). Këtu është fjala për Balduinin e dytë.

27. — Senator Konstandinopolitan. — Perandoria bizantine, për t’i tërhequr më lehtë pas vehtes prijësit e popujvet që sundonte ose që ishin rreth saj, u akordonte atyre tituj të ndryshëm.

28. — Mihail Paleologu. — (1261-1282). — Perandori bizantin, që dboi Latinët nga Stambolli (1261) dhe e ripërsëriti kështu perandorinë e Bizantit, e cila vazhdoi të jetojë edhe dyqind vjet akoma (1453).

29. — Jupani i Madh. — Sllavët, të cilët u vendosën në Ballkan, e ruajtën organizimin shoqëror patriarkal të tyre në zhupanie (lat. juppa), d.m.th. në fise e tribu, në krye të të cilavet qëndron zhupani ose jupani (çobani!). Zhupania përbëhet nga bashkimi i shumë familjeve, në krye të të cilavet qëndronte starosti (starost=plak, i vjetër). Zhupani është një kryestarost etj.

30. — Samueli (980-1014). — Mbreti i famshëm bullgar për luftrat kundër Bizantit. Organizoi një shtet të madh, i cili përfshinte edhe Shqipërinë.

31. — Stefan Nemania. — Me emrin Nemania është e njohur dinastia mesjetare e Serbisë (Rashës). Themeluesi i kësaj është Stefan Nemania (1130-1196), Jupan i Madh. Kjo dinasti ngrihet në mbretëri nga zhupanat i madh që ishte prej të birit të Nemanas në fjalë, Stefan Nemania i I, (1196-1227), i cili më 1217 u kurorëzua mbret nga papa Onori i III-të. Këtu është fjala për këtë Stefan Nemania. Stefan Dushani e ngriti dinastinë Nemania në perandori (1346). Më 1371 mbaron dinastia Nemania dhe prej 1389 gjer më 1459, kur pushtohet plotësisht nga Turqit, është periudha e despotisë. Gjithë dinastët Nemania mbajnë si emër të parë emrin Stefan.

32. — Rasha (Rashka) — Është Serbia me kuptimin e parë të fjalës, që përfshinte krahinën rreth lumit Rashka me qytetin Ras, pranë Novipazarit të sotëm. Nemanasit i shtrinë kufitë e saj dhe kështu Rasha (ose Rashka) bëhet bërthama, nga dolli mbretëria Serbe. Latinisht shënohet: Rascia.

33. — Princi Marnavë. — I biri i Lourinit dhe babë i mbretit Vukashin. (Shiko shënimin Nr. 71: Vukashini).

34. — Starost (— i vjetër, plak). Shiko shën. Nr. 29.

35. — Gjuha Ilirike (gjuha sllave) Shiko shën. Nr. 1.

36. — Stanisha-Konstandin etj. — Duket se Bardhi e njeh gjuhën sllave; ndryshe s’mund t’i bënte këto diskutime.

37. — Manueli ka hipur në fron më 1143, jo më 1133. Duket se gabimi vjen nga shkrimi me germa i numurit, sepse ndryshe Bardhi nuk mund të thoshte: «mbi 170 vjet» etj.

38. — Eneu, bir i Afërditës. — Eneu ishte bir i heroit të Trojës Ankis, me të cilin perëndesha e bukurisë Afërdita ra në dashuri të zjarrtë dhe u takua me të mbi malin e Trojës Ide. Nga ky bashkim lindi Eneu, paraardhësi mitik i Romakëvet.

39. — Aleksandri, bir i Zeusit. — Aleksandri i Madh, si pushtoi Egjiptin, vizitoi tempullin e Amun Ra, i cili identifikohet me Zeusin e Grekërvet. Këtu priftërinjtë e Amunit e pritën me nderime, duke e thirrur «bir të Zeusit». — Bardhi tallet me ironi për pretendimet boshe të kundërshtarit të tij.

40. — E drejta e trashëgimit. D.m.th. se Manueli nuk mund të mos merrte parasysh veprimin e Niqifor Fokait, në rast se ky do të kishte njohur ndonjë Stanishë për arkond të Nisës.

41. — Familjes së Stanishës. — D.m.th. të Stanishës së parë.

42. — Senati i Romejvet. — Romej (Romani) janë tani Bizantinët, jo Romakët e vjetër. Fjala Romej merr më vonë kuptimin e fjalës «grek» (turqisht. Rum).

43. — Një Stanishë. — Bardhi e nxjerr Tomkun injorant dhe shpifës.

44. — Shumë Niqiforë. — Përveç Niqifor Fokait, njihen edhe dy Niqiforë të tjerë perandorë të Bizantit. Niqifor i I-rë (802-811), i quajtur Logothetis, dhe Niqifori i III-të (1078-1081), i qujtur Botanjatis.

45. — Kont — princ. — Në hierarkinë feudale konti është në një gradë më të ulët se princi.

46. — Perandorët Romanë. — Janë perandorët e Bizantit, perandorët romej. Konstandini i Madh e quajti qytetin e ngritur prej tij, Bizantin, «Roma e re», duke dashur të tregojë kështu se Bizanti është vazhdim i perandorisë së vjetër Romake.

47. — Gotët dhe Bullgarët. — Gotët, që dallohen në dy degë kryesore, në Visigotë dhe Ostrogotë, u dukën së pari në Ballkan në shekullin e III-të të erës sonë. (Më 251 lufton e vritet kundër tyre perandori Decius dhe më 270 i mundi ata perandori Dalmat Klaudi pranë Nishit, në luginën e lumit Moravë etj.). Bullgarët u vendosën në Bullgarinë e sotme në shekullin e VI. Paralelizmi midis Gotëvet dhe Bulgarëvet, në pikpamje të kohës, duket, pra, i pa vënd.

48. — Nemania. — Është fjala për themeluesin e dinastisë Nemania, për Jupanin e Madh Stefan Nemania (1130-1196), i cili ndër vëndet e tjerë pushtoi edhe Nisën më 1187, ku më 1189 priti perandorin e Gjermanisë Federik Barbarosën. (Shiko shën. Nr. 18 dhe 31). Kreshimiri dhe Mirosllavi janë vllezër të këtij Stefani.

49. — Para pak kohe. — D.m.th. më 1187 (shiko shënimin Nr. 48).

50. — Ardhjen e perandorit = D.m.th. të perandorit të gjermanisë.

51. — Ofrojnë ndihmë etj. — Dihet se Stefan Nemanija themeluesi i dinastisë Nemanija, në aleancë me Venetikun, Hungarinë dhe Perandorinë e Perëndimit, si dhe me perandorinë bullgare të ripërtëritur, luftoi ashpër kundër Bizantit, pushtoi shumë qytete të perandorisë Bizantine, si më 1187 Nisën etj. Më 1189, kur në Nisë erdhi Barbarosa, Nemania i premton ndihmë kundër Bizantit, aleancë, dhe, bashkë me bullgarët, ndihmë ushtarake. Por Barbarosa i qëndroi besnik traktatit të Nirembergut të vitit 1188, të lidhur me Isak Angjelin (1185-1195 dhe 1203-1204).

52. — Kalopetri. — I vëllai i Asanit (ose Asenit), mbretit të Bullgarisë. Një vëlla i tretë i Asanit është Jani, i cili njihet me emrin Kalojani. Ndoshta këtu bëhet konfondim.

53. — Asan. — Me këtë emër njihen disa mbretër bullgarë të mbretërisë së II-të, që formojnë dinastinë Asen. Mbretëria e parë bullgare fillon me vendosjen definitive të Bullgarëvet në Ballkan, në Bullgarinë e sotme (Misi) në shekullin VII (641) dhe mbaron me Samuelin (1014). Mbretëria e II-të fillon me dinastinë Asen, që vazhdon për 70 vjet (1187-1257). Krijuesi i kësaj është Jan (Ivan) Aseni ose Asani i I (1187-1196), i quajtur edhe Belgun. Asani i ofroi Barbarosës 40.000 ushtarë kundër Bizantit, por Barbarosa e refuzoi këtë ndihmë. (Shiko shënimin Nr. 51).

54. — Enobarb (lat. Aenobarbus=mjekërkuq). Është Friderik, (ose Federiku) i njohur me mbiemrin Barbarosa, që do të thotë mjekërkuqi.

55. — Lufta e shënjtë. — Është fjala për kryqëzatën e III-të (1187-1190), në të cilën merrnin pjesë, përveç perandorit të Gjermanisë Friderik Barbarosës, edhe mbreti i Francës Filip i II-të, si dhe mbreti i Anglisë Rikardi i II-të, zëmërluani. Kjo Kryqëzatë i nxori telashe të mbëdha Bizantit, dhe me gjithë marrëveshjen e Barbarosës me Isak Angjelin më 1188, (shiko shën. Nr. 51), ai hyri me ushtërinë e tij në Stamboll (më 1189, pas largimit nga Nisa), ku kaloi dimrin. Në pranverë u hodh në Azinë e vogël kundër Selxhukëvet, të cilët i mundi. Por ndërsa kalonte një lumë, u mbyt dhe ushtëria e tij u shpërnda. Kjo është «ekspedita aziatike» e tij.

56. — Grekërvet, d.m.th. Bizantinëvet.

57. — Udhëtonte së bashku. — Nga kjo duket qartë se Tagenoni është një shkrimtar bashkëkohës i Barbarosës dhe i Nemanias, i cili e shoqëron Perandorin në ekspeditën e tij të lindjes.

58. — Ekspedita aziatike. — shiko shënimin Nr. 55.

59. — Si ja ka rrëfyer vetë Nemania. — Bardhi me të drejtë supozon se Nemania do të ketë rrëfyer e folur për pushtimin e Nisës nga ana e tij më 1187, në kohën që i propozon Barbarosës aleancë kundër Bizantit, me rastin e pritjes që i bën këtij në Nisë dy vjet pas këtij pushtimi, më 1189, me qëllim kryesor që të vërë në dukje dobësinë e perandorisë bizantine dhe ta bindë kështu me lehtë për dobinë e kësaj aleance.

60. — Marko Margnava. — (Shiko shënimin Nr. 33 dhe 71 e 86).

61. — Perandori Stefan. — Është fjala për Stefan Dushanin (1333-1355), i cili mori titullin e Perandorit më 1346 dhe e ngriti kështu dinastinë e Nemaniavet në perandori. (shiko shënimin Nr. 31).

62. — Simeoni. — Stefan Nemania, themeluesi i dinastisë, më 1196 ja la fronin të birit Stefan dhe vetë u bë monak (murg) në malin e Shënjtë (Ajon oros). Këtu themeloi manastirin e Hilandarit, ku vdiq më 1200. Serbët e ngritën në shejt me emrin Simeon.

63. — Sava. — (1174-1235), i biri i tretë i Nemanias, vëlla i mbretit Stefan Nemania, kryepeshkop i parë i Serbëvet, ndërtues i manastirit të famshëm Ziça ku miroseshin mbretërit e ardhëshëm serbë, krijuesi i kishës autoqefale Serbe.

64. — Senator i Stambollit — Shiko Shën. Nr. 27.

65. — Niqifor Gregoraj (1296-1360) — Humanist bizantin, kronikan i dëgjuar. Vepra kryesore e tij është: «Historia bizantine», në tridhjeteshtatë libra.

66. — Familja e Engjëjvet. — Familje imperiale bizantine, nga e cila e hiqnin fillin e tyre edhe Aranitasit.

67. — Bogdan-Deodat. — Bardhi përkthen latinisht fjalën sllave Bogdan (Bog-zoti, dan-dare). Deodat (— deus-zoti, dare-me dhanë) është baras me emrin Theodhor, Dhori etj.

68. — Jan Kantakuzeni. — Perandor i Bizantit (1341-1355), dhe pas vitit 1355, shkrimtar veprash theologjike dhe historike.

69. — Tribalët. — Popullsi thrake, që banonte në Misinë e poshtme (Bullgari); shpesh, në shekujt e mesëm, quhen edhe Bullgarë. Susmani përmëndet si mbret i tyre në mesjetë.

70. — Bazileus. — Do të thotë pikërisht rex, d.m.th. mbret. Bardhi, pra, me të drejtë e akuzon Tomkun, se i bie në qafë kot Kantakuzenit.

71. — Vukashini. — Merr emrin mbret më 1366 nga perandori Urosh i IV. (1355-1371), bir të Stefan Dushanit, themeluesit të perandorisë Serbe (1346). Vukashini u vra në luftën e Çernomjanit mbi lumin Marica (Hebros) më 1371. Kështu Bardhi hedh poshtë pretendimet e Tomkut, që e shpie fillin e familjes së tij gjer te Konstandini i Madh. Vukashinin e pasoi mbreti i famshëm i Serbisë, Lazar Hrebljanoviç, i cili ra heroikisht në luftën e Kosovës më 1389. — Pas tij fillon despotia.

72. — Mavro Orbini. — Shkrimtar sllav i shekullit XVI. Ka shkruar veprën me rëndësi për sllavët: «Historia e sllavëvet».

73. — Perandori Stefan. — (Shiko shënimin Nr. 61).

74. — Blagai. — Duhet të jetë kështjella e princit Marko Margnava.

75. — Uroshi — Është Uroshi i IV (1355-1371), i fundit i dinastisë Nemania.

76. — Emrin e mbretit. — Duket se Vukashini është regjent në fillim e pastaj bëhet perandor, d.m.th. sundimtar sovran.

77. — Stefani. — d.m.th. Stefan Dushani.

78. — Vritet nga Vukashini. — Në vitin 1371. Po në këtë vit vritet në luftë edhe vetë Vukashini. (shiko shën. Nr. 71).

79. — Tartarësh. — Më drejt: «Tatarësh». — Tatarët janë një popullsi, që përfshihet në grupin turkotatar të homofilisë mongole. Fjala Tatar në gjuhën Marxhurjane d.m.th. shigjetar dhe nomad. Kanë qënë të famshëm për egërsinë e tyre. Hordhitë e Xhengis Hanit, që sulmuan Evropën në shekullin IX, u quajtën Tatarë. Trajta: «Tartar» ka ardhur nga konfondimi me fjalën e vjetër: «Tartaros=sketerrë».

80. — Fushatë kundër Turqvet. — Është lufta kundër Turqvet në Çernomjan më 26 shtator 1371, në bregun e djathtë të lumit Marica (Hebros), ku serbët pësuan katastrofë të plotë. Kjo luftë shënon fillimin e rënies së mbretërisë unike të Serbisë, rënie që plotësohet me luftën e Kosovës më 1389, ku u vra mbreti i fundit i Serbisë, Lazar Hrebljanoviç, pasardhës i Vukashinit (Shiko shën. Nr. 71).

81. — Laoniku (1430-1490). — Është Laonik Kalkokondili, kronikan i shquar bizantin, nga Athina. Ka shkruar histori për ngjarjet e shekullit XIV dhe të shek. XV (në 10 libra). Emri i tij lidhet me historinë e Skënderbeut.

82. — Leunklavi (ose Leonklavi) (1533-1593). — Emri i tij është Jan Leonklavi (gjermanisht: Leowenklau). Ka qënë linguist, historjan dhe jurist gjerman. Si nënpunës pranë ambasadës imperiale në Stamboll, mësoi turqishten, vizitoi Turqinë dhe kështu ka mundur të shkruajë edhe vepra historike mbi Turqinë (si: «Annales sultanorum othomanidorum, historiae musulmanicae, në 18 libra etj.).

83. — Lazari. — D.m.th. Lazar Hrebljanoviçi (1371-1389), i cili konsiderohet si mbret i fundit i Serbisë, e saj mbas Vukashinit. (Shiko shën. Nr. 71).

84. — Murati. — D.m.th. Murati i I-rë (1362-1389), pasardhësi i Orhanit (1326-1359) dhe i treti sulltan i perandorisë otomane. Murati u vra në luftën e Kosovës (1389).

85. — Huniadi. — Është fjala për Jan Huniadin e famshëm, i cili do të dalë në shesh më vonë, në gjysmën e parë të shekullit 15 (shiko shënim Nr. 113). Bardhi e ka fjalën këtu pikërisht për këtë ngjarje të mëvonëshme.

86. — Marku (i biri i Vukashinit) (1371-1394). Pas luftës së Çernomjanit (1371), Marku nuk iu nënështrua Hrebljanoviçit, por qëndroi si mbret i vogël (kraljeviç) më vehte, duke pasur nën sundimin e tij një krahinë të vogël rreth kështjellës së Prilepit, ku banonte. U bë vasal i turqvet, me të cilët luftoi kundër princit rumun Mirçe dhe në këtë luftë (1394) vritet, siç e përshkruan Bardhi. Marko (Kraljeviçi) është një figurë e poezisë epike sllave, si hero kombëtar i tyre, që përmëndet edhe në legjendat tona (si në ciklin e Mujo-Halilit).

87. — Kundër të krishterëvet. — Sepse Markoja luftonte për krah Bajazitit të parë (1389-1402), kundër princit rumun Mirçe etj. — (shiko shën. Nr. 86).

88. — Balsha. — Themeluesi i dinastisë së Balshëvet është Balsha i I-rë, i cili, pas vdekjes së Stefan Dushanit (1355), u deklarua më vehte dhe e zgjeroi sundimin e tij edhe në Mal të Zi (Zeta), në një pjesë të Boshnjës dhe të Herzegovinës, të Dalmacisë e të Maqedhonisë. Balsha i I-rë: «Ngjalli perandorinë iliriane» (F. Noli). Të bijtë e tij ishin Shtrasimiri, Gjergji, Balsha (i II-të), që sundojnë pas vdekjes së babës së tyre (1379). Dinastia mbaron me Balshën e III (1422).

89. — Zeta. — (apo Xeta, Ceta). Zeta është emri më i vjetër i Malit të Zi. Zeta në fillim ka qënë një principatë e vogël me qendër politike qytetin Doklea, në vëndin ku derdhet lumi Zeta në Moraçën. Krahina është quajtur kështu nga emri i lumit. Emrin «Mal i Zi» e ka nga shek. XV, kur u duk dinastia e Çernojeviçëvet (= e të zezëvet) etj.

90. — Kështjella e Re. — Është quajtur kështu në mesjetë Elbasani i rindërtuar nga Murati i II më 1467 mbi qytetin e vjetër Skampa. Në gjuhën greke u quajt Neokastron (= Kështjella e Re), kurse në lat.: Terranova, me kuptimin e fjalës terra=kështjellë.

91. — Mbret i Turqvet. — Sulltani quhet pa dallim herë mbret, herë perandor dhe herë sulltan.

92. — Murati. — Është fjala për Muratin e II (1421-1451). Gjon Kastrioti, siç dihet, u detyrua t’i japë peng fëmijët (djemtë) e tij këtij Sulltani, nga mbarimi i vitit 1421. Tomku, pra, na e nxjerr Gjon Kastriotin bir të Vukashinit. Bardhi do t’i përgjegjet mirë më poshtë e do t’ja mbyllë gojën këtij trillonjësi «të kobshëm».

93. — Barleti (Marin Barleti). — Prifti Shkodran Marin Barleti është historjani me famë shqiptar, që ka jetuar në shek. e XV, bashkëkohës i Skënderbeut. Vepra kryesore e tij është historia e Skënderbeut (De vita et gestis Scanderbegi, Epirotarum principis); por ai ka shkruar edhe një vepër «mbi rrethimin e Shkodrës», si edhe një biografi të Papëvet. — Kuptohet se Barleti shkruan latinisht.

94. — Ferras. — Ferrai është një qytet i Thesalisë, atdheu i poetit të njohur grek, Riga Fereut.

95. — Gjergj Brankoviçi (1427-1456). Është pasardhës i xhaxhajit të tij Stefan Lazaroviç (1379-1427), që pasoi Hrebljanoviçin. Pas luftës së Kosovës më 1389, që hap rrugën e Turqvet për pushtimin e plotë të Ballkanit, princët serbë ndjekin një politikë filoturke, për t’i shpëtuar robërimit të tyre të plotë dhe të paevituëshëm. Kështu spjegohet fakti se Stefan Lazareviçi lufton për krah Bajazitit edhe në Ankara kundër Tamerlanit (1402), se Gjergj Brankoviçi lidhet me Muratin dhe i jep vajzën për grua etj. Por, kur gjendja e Turqvet keqësohet, këta ngrihen kundër tyre; ndjekin, pra, një politikë të lëkundëshme.

96. — Dhendërr i Lazarit. — (Shiko shën. Nr. 95).

97. — Konte-ja — Është juridiksioni i një konti.

98. — Stefan Tvartkovi. — Është mbret i Boshnjës, i biri dhe pasardhësi i Tvartkos I (1354-1381). Stefan Tvartkovi ka luftuar bashkë me mbretin e Serbisë Lazar Hrebljanoviçin dhe me Buk Brankoviçin në Kosovë (1389). Tvartkovi i I, pas vdekjes së Stefan Dushanit, u kurorëzua «mbret i Serbisë, Boshnjës etj.», duke e shtrirë sundimin e tij gjer në Adriatik e në Veri. Stefani i quan këto pushtime «toka të prindërvet të mij».

99. — Mungesa e konstruksionit etj. — Duhet të theksojmë se diploma në fjalë është me të vërtetë një shëmbëll tipik i mungesës së konstruksionit të fjalëvet dhe i kuptimit të mendimevet. Të përpiqesh t’i japësh asaj kuptim, do të thotë të ndryshosh tekstin. Bardhi e godit bukur kundërshtarin edhe nga kjo anë.

100. — Lufta e Kosovës. — Në fushën e Kosovës janë bërë dy luftra kundër Turqvet pushtonjës, e para më 1389, si u tha, ku mori pjesë edhe gjyshi i Skënderbeut, Gjergj Kastrioti, dhe e dyta më 1448, kundër Muratit të II. Këtu është fjala për luftën e dytë, ku luftonte Huniadi dhe mbreti Ladislav. Në të dy këto luftëra Turqit fituan.

101. — Gjergj Dhespoti. — D.m.th. Gjergj Brankoviçi, i cili mbas luftës së Varnës, humb çdo shpresë pavarësie. Titullin «Dhespot», në të vërtetë e pat së pari Stefan Lazaroviçi.

102. — Vojvodë. — Është kryesisht titull ushtarak. Jan Huniadi ka qënë Vojvodë i Transilvanisë, ku kishte fortesën Huniad, dhuratë të mbretit Sigismont babës së tij Voiko. Nga fortesa u mbeti emri «Huniad». Është heroi i shquar i Hungarisë, si Skënderbeu për ne.

103. — Stiria — Krahinë e gjerë e Austrisë së sotme.

104. — Markez (gjerm. markgraf). (nga fjala marka=kufi) Është një titull në hierarkinë feudale, në fillim kont i kufirit, d.m.th., në krahinat kufitare.

105. — Harroi mirësitë. — Hungarezët patën ndihmuar Brankoviçin kundër Turqvet, si më 1433, ose më 1443 etj., në luftën e tij për të ripushtuar fortesat, që ja rëmbenin turqit, si p.sh., qytetin e fuqishëm Semendria. (Shiko shën. Nr. 152).

106. — Zmiderovia. — Është trajta e latinizuar e fjalës Smederovo, që është emri i një qyteti serb; njihet sidomos me emrin Semendria, kështjellë e fuqishme dhe e fundit e Serbisë, që ra në dorë të Turqvet (1459). Pas kësaj date Serbia bëhet një krahinë turke (pashallëk).

107. — Janko Semendri. — D.m.th. Jan Huniadi, ndoshta, sepse në këtë qytet-fortesë u mbajt nga Gjergj Dhespoti, pas 1448 (ose 1444).

108. — Mbreti i Hungarisë. — D.m.th. mbreti Vladislav (i quajtur Vladislav i fundit = Postumus ose Postimus).

109. — Misia. — Misia (në Europë) përfshinte Serbinë dhe një pjesë të Bullgarisë (Misia e poshtme).

110. — Gjergj Vukoviçi. — D.m.th. Gjergj Brankoviçi ose Dhespoti. Quhet Brankoviç nga gjyshi i tij Branko, që ka qenë guvernator i Ohrit në kohën e Stefan Dushanit; quhet Vukoviç (ose Bukoviç) si bir i Vukut ose Bukut, princ në krahinën e Prishtinës. Ky quhet edhe Lozogël.

111. — Titull që iu ngjit etj. — Me sa dihet, titullin dhespot e mori i pari Stefan Lazareviçi, në kohën që kthehej nga Ankaraja përmes Stambollit në Serbi, nga Jan Paleologu (1402) (shiko shën. Nr. 95).

112. — Familje fisnike etj. — Njihet si themelues i dinastisë së Brankoviçëvet Brankoja ose Brankoviçi etj. (shiko shënim Nr. 110).

113. — Lufta e Varnës. — Bëhet më 1444 kundër Turqvet, nën Huniadin dhe mbretin e Hungarisë dhe të Polonisë Vladislav. Gjergj Dhespoti i Serbisë nuk mori pjesë në këtë luftë kundër Turqvet. Përkundrazi mori anën e tyre, duke penguar edhe Skënderbenë të bashkohet me Hungarezët. Turqit fituan në këtë luftë për gabimin e Ladislavit (Vladislavit) (shiko shënim Nr. 120).

114. — Mehmeti. — D.m.th. Mehmeti i II (1451-1481), që zuri këmbën e t’et. Qe sulltani më i egër i Turqisë, që u mat me Skënderbenë dhe, pas vdekjes së këtij, përfundoi pushtimin e Ballkanit.

115. — Jan Kapistrani (1386-1456). Misionar apostolik i shquar i kishës katolike. Ka zhvilluar një aktivitet të gjerë misionar në favor të papës në shumë vende, si në Francë, Siqeli, Austri, Poloni, Hungari etj. Më 1456 luftoi bashkë me Huniadin në Beograd kundër Turqvet. Katolicizmin e ka shpallur shënjt.

116. — Traditat e urta etj. — Nuk duhet menduar, ndoshta, për paganizmë, por për rezistencë kundër katolicizmit në Serbi.

117. — Atëhere. — D.m.th. në kohën e pregatitjes së luftës së Varnës, më 1444.

118. — Grua Muratit. — Gjergj Brankoviçi u detyrua t’ja japë për grua të bijën Muratit pas 1433, kur u mund në luftën rreth qytetit Galamboc. Sulltani nuk donte ta pranonte, por u bind nga vezirë, i tij, që Gjergji e pat blerë me ryshfet. Sulltani, me gjithë që u bind, nuk e priti mirë të bijën e Gjergjit, por e futi në haremin e tij bashkë me gratë e tjera të shumta, si shënjë përbuzje. Këtë ngjarje ka parasysh Bardhi, kur thotë se Gjergji «provoi të dhëndërrin përmes së bijës».

119. — Jan Transilvani. — Jan Huniadi (shiko Shën. Nr. 102).

120. — Dikur. — Si, p.sh., më 1443 për të ripushtuar fortesa të okupuara nga Turqit. Gjergji luftoi bashkë me Hungarezët kundër Turqvet, të cilët u dërmuan nga Huniadi (Nish, 1443). Murati u detyrua t’i kthejë Gjergjit Serbinë dhe të nënëshkruajë traktatin e paqes të Segjedinin (1444). Huniadi, si shpërblim, i mbajti Gjergjit disa qytete. Kjo e bëri Gjergjin të anojë përsëri nga Murati dhe prandaj në luftën e Varnës (1444) është kundër Hungarezëvet dhe Skënderbeut (shiko shënim Nr. 113).

121. — Çlirimi i Skënderbeut. — D.m.th. largimi i Skënderbeut nga shërbimi i tij në ushtrinë e Sulltanit, gjatë luftës së Nishit mbi lumin Morava (1443). Vërë re se Barleti e quan, me të drejtë, çlirim këtë largim të Skënderbeut.

122. — Nëpër mes së bijës etj. — Shiko shën. Nr. 118.

123. — Ushtërinë mbretërore. — D.m.th. të Sulltanit (shiko shën. Nr. 91).

124. — Si armik. — D.m.th. kundër princit të Molldavisë Vllad i III, i cili është aleat i Turqvet në këtë rast. Vllahija dhe Molldavija, me gjithë këtë, kanë luftuar heroikisht kundër Turqvet.

125. — Besnikërinë e Grekërvet. — Murati i II, si edhe i ati Muhameti i I, kishte marrëveshje paqeje me Bizantinët (Grekërit), por këto shkeleshin, si pas rastit. Dihet se Huniadi u shty për luftën e Varnës jo vetëm nga papa i Romës, por edhe nga Jan Paleologu, me të cilin Murati kishte traktat paqeje (shiko shën. Nr. 126).

126. — I hoqën shpresën etj. — Dihet se Murati gjeti rezistencë në kalimin e Ngushticavet nga flota Bizantine dhe e aleatëvet të tyre, me gjithë traktatin e paqes që kishte bërë me Janin e VIII Paleologun (1423-1448) me 1423. Filipi është këtu duka i Burgundisë (Borgonjës) (1419-1467) i quajtur «conditor Belgii» dhe tek i cili Papa Nikolla i V pati shpresa për të luftuar Turqit.

127. — Disa të krishterë. Dihet se këta janë Gjenovezë.

128. — Aziani. — D.m.th. Murati, në këtë rast.

129. — Që i kishin ardhur në ndihmë. Në të vërtetë në luftën e Varnës luftuan kryesisht Hungarezët dhe Polonezët. Princi i Molldavjanëvet Vllad i III, (i quajtur edhe Drakul), tradhëtoi e u lidh me Turqit.

130. — Erdhën… në Maqedhoni. — Kjo tregon se Skënderbeu nuk mori dot pjesë në luftën e Varnës dhe se tek ai drejtohen mbeturina të ushtrisë Hungareze, që po kthehej në vend.

131. — Të disa njerëzve të tij. — Janë bujarë hungarezë, që urrejnë Huniadin dhe e shtyjnë mbretin, në dyshime për Huniadin. Vladislavi hypin në fron të Polonisë më 1434, në moshë tetëvjeçare. Më 1440, kur vdiq mbreti i Hungarisë Albert (1437-1440), ky u zgjodh mbret edhe i Hungarisë me emrin Ladislav, me përkrahjen e Huniadit dhe kundër mbretëreshës së ve, Elisabetës, dhe përkrahësvet të saj. Në këtë luftë të Varnës ai ishte vetëm 18 vjeç dhe prandaj ra në grackë të bujarëvet me lehtësi.

132. — Qytet të fortifikuar. — Semendria (ose Smiderovia), ku mbahej Huniadi. (Shiko shën. Nr. 106). Një version tjetër thotë se Huniadi u kap jo nga Gjergj Brankoviçi, por nga princi i Molldavisë Vlladi i III (Drakul).

133. — Nikolla Doglioni. — Shkrimtar italian i shek. të XV. Shkruan në shembullin e Pausanisë, si periegjet (= περιηγητής).

134. — Kraljeviç. — D.m.th. bir mbreti (shiko shën. 86).

135. — Bajaziti i I. — (1389-1402), pasardhës i Muratit të I. Lufta e Vllahisë, ku vritet Marku, bëhet nga Bajaziti kundër Vojvodës Mirçe, më 1394. Në këtë luftë e ndihmonte Bajazitin edhe dhespoti (kryezoti) i Serbisë Stefan Lazaroviç. Bajaziti i I u zu rob nga Temerlani në luftën e Ankarasë më 1402 dhe vdiq. (Shiko shën. Nr. 95).

136. — Ahmeti apo Gendiku. — Është fjala për shqiptarin Ahmet Gjedik Pashën, i cili më 1480 zbriti nga Vlora në Otranto të Italisë. Ka qënë një nga strategët më të mbëdhenj të Turqisë, siç e tregon dhe titulli «pushtues». Këtë titull, siç dihet, e mbante sulltani Mehmet i II, si pushtuesi i Stambollit (1453). Gjediku, që Jovio e quan Akomat (=Ahmet), vihet kështu pranë sulltanit, nga zotësia.

137. — Jovio (1483-1552). — Historian italian, historiografi kryesor i rilindjes italiane. Ka shkruar shumë vepra historike, si «mbi jetën dhe vepratë e sulltanëvet», «Jetëshkrimet e burravet të shquar» etj. Vepra më e madhe e tij, për të cilën punoi 30 vjet, është «Historia e kohës së tij, libr. 35».

138. — Bajazit. — D.m.th. Bajazit i II (1481-1512), që zuri vëndin e Mehmetit të II.

139. — Prijësit e vjetër. — D.m.th. Komandantët e mëparshëm të ushtërisë turke, që kanë luftuar kundër Shqipërisë në kohën e Skënderbeut (shiko shën. Nr. 168).

140. — Becihemi (1468-1526). Marin Becihemi ka lindur në Shkodër dhe u largua nga atdheu i tij më 1477, kur qyteti u rrethua nga Turqit. Ka qënë njeri me kulturë të gjerë për kohën e tij dhe ka shkruar vepra të ndryshme.

141. — Ptolemeu (Klaudi). — Ptolemeu është shkrimtari i famshëm Aleksandrin (astronom, fizikant, gjeograf etj.), që ka jetuar në shek. II (100-178). Sistemi gjeocentrik i tij në astronomi sundoi për 13 shekuj dhe vetëm Koperniku (1474-1543) e zëvendësoi me sistemin heliocentrik. Vepratë e tij janë të shumta, ndër të cilat edhe «tregime gjeografike», në 8 libra (Γεωγραφικὴ ὑφήγησις).

142. — Rozaci (Josif) (1530-1620) Mjek dhe gjeograf italjan. Është i njohur për veprat gjeografike të tij, si p.sh. «Bota dhe pjesët e saj» (D.m.th. Europa, Asia, Afrika, Amerika). — U kujdesua për botimin e gjeografisë së Ptolemeut.

143. — Volaterrani. — Shkrimtar Italian, lindur në Valterra më 1522. Vepra kryesore e tij shënohet: «Commentarii Urbani», një lloi enciklopedie në 38 libra, nga të cilat 12 të parat i referohen gjeografisë, 11 të tjera biografivet të njerëzvet të shquar dhe të tjerat shkencavet të kohës.

144. — Sorani (?)

145. — Botteri (Jan) — (1533-1617). Auktor veprash të ndryshme, ndër të cilat një gjeografi, ku përshkruan gjithë pjesët e botës. — Vërë re se Bardhi përdor edhe burimet gjeografike kundër pretendonjësit të çfrenuar Tomko.

146. — Loniceri. — Ndoshta, Bardhi ka parasysh humanistin gjerman Johann Lonicerin, (1499-1569), njeri i dëgjuar për kohën e tij, shkrimtar veprash të ndryshme.

147. — Kruja-Shkodra. — Janë qytetet e fundit që ranë, pas betejash të ndryshme, dhe si kish vdekur Skënderbeu, në duar të Mehmetit të II. Kruja ra më 1478, Shkodra më 1479.

148. — Bredhin në gjithë rrezullin e dheut etj. — Duhet vënë re, së pari, mendimi shumë përparimtar i Bardhit, «se gjuha është shënjë dallonjëse e një kombi». Bardhi është kështu një nga paralajmëronjësit e rrugës së rilindasvet. Së dyti, bredhja e burrave në tërë rruzullin e dheut tregon se, për Bardhin, ky është një mjerim kombëtar, rezultat i pushtimit turk.

149. — E vërteta — atdheu. — Duhet të shohim këtu një nga shprehjet më të thella dhe më esenciale të karakterit dhe të shpirtit të Bardhit. Ai nuk mendon t’i shërbejë atdheut në baza të padrejta, t’i japë atdheut çka s’i takon, por në bazë të drejtësisë të mos lejojë t’j merret atij ajo çka i përket. Në këtë mënyrë Bardhi mbron edhe me forcë atdheun e tij.

150. — Para ardhjes së Turqvet në Europë. — Dihet se Turqit shkelën për herë të parë në Europë më 1353, kur Sulejmani, i biri i Orhanit, pushtoi një kështjellë të vogël në Thrakë (Xhymbën), që u bë baza e parë e sulmit të mëtejshëm për në Europë. Më 1363 Murati i I pushtoi Adrianopojën, të cilën e bëri kryeqytet të tij.

151. — Princi i Zirforëvet Lazar. — Është fjala, ndoshta, për Lazar Hrebljanoviçin.

152. — I ktheu mbretërinë etj. — (shiko shën. Nr. 120).

153. — Tomko Margnaviçi. — D.m.th. jo kundërshtari i Bardhit, por një paraardhës i Tomkut, kont.

154. — Si Akilin. — D.m.th. e mbrojtës të tij.

155. — E peshon me kandarin e argjëndarit. — D.m.th. e çmon për së tepërmi, si argjendari floririn.

156. — Biri Marko — nipi Goiko. — Biri Marko, kuptohet i biri i Vukashinit, Marko Kraljeviçi, kurse nipi Goiko mbetet i pacaktuar. Por, siç thotë Bardhi, Tomko s’ka gjë të saktë e të përcaktuar historikisht, veçse në raste shumë të rralla.

157. — Mihail Zilagi — dajë i Korvinit, i biri Mihaili i nënës së tij, vllai i nënës së tij, Elisabetë, gruas së Huniadit. Person politik i dëgjuar për kohën e tij.

158. — Na takon Ne etj. — Në historinë e mesjetës Hungaria shpesh herë ka ushtruar influencën e saj në forma të ndryshme mbi Serbët, Boshnjakët etj. Hungarezët edhe kanë sunduar, për shëmbëll, në Boshnjë, sidomos në shek. XI-XIII.

159. — Baron. — Titull fisnikërie në hierarkinë feudale. Fjala ka kuptimin: njeri i fuqishëm, zotëronjës, sundimtar.

160. — Dioklia. — (Shiko shën. Nr. 89).

161. — Starostati. — (lat. Starostatus). Juridiksioni, vendi, ku sundon starosti, si principati, dukati etj.

162. — Vula pendente (lat. sigillum pendens). D.m.th. vulë e varur, jo aderente. Kjo është forma kryesore e diplomavet (—dokumentavet sovrane) prej shek. XIV., kurse letrat e hapura ose të mbyllura më të zakonëshme kanë vulë aderante (sigillum adhaerens) (Shiko edhe shën. Nr. 22).

163. — Festa e gjithë shënjtorëvet. — Më 1 Nëntor të çdo viti.

164. — Gjithë Orientit etj. — D.m.th. se Skënderbeu njihet nga të gjithë popujt dhe shkrimtarët se është shqiptar. Bardhi thekson këtu edhe njëherë përpjekjen prej çarlatani të Tomkut.

165. — Zgjeroi edhe më tepër etj. — Skënderbeu, passi erdhi në Shqipëri, brënda një muaji ripushtoi principatën atërore dhe njëkohësisht edhe e zgjeroi atë përtej Drinit, duke pushtuar fushën e Mokrenës. Por Skënderbeun e njohën, në të vërtet, dhe si mbret të Shqipërisë, mbi gjithë princët e tjerë.

166. — Jan Baptista Pigna (1530-1575). Shkrimtar i dëgjuar për kohën e tij, kancelar i Alfonsit të II dhe historian zyrtar i tij. Ka shkruar shumë vepra letrare (tregime, komedi etj.), si dhe «Historinë e princërvet Atestinë» (Shiko shën. 192).

167. — Pashë. — Në origjinal ka Baskë (Basca), por nuk duhet kuptuar si emër i përveçëm, sepse dihet që Sulltan Murati ia ktheu Gjergjit mbretërinë, i shtyrë sidomos nga vezirët e tij, që kishin marrë ryshfet prej Gjergjit. Në këtë peshoi edhe ndihma Hungareze, dhënë Gjergjit. (Shiko shën. Nr. 118 dhe 120).

168. — Gjashtëdhjetëvjeçar etj. — Dihet se në vitet e fundit (1464-1467) Skënderbeu përballoi trimërisht vështirësitë më të mbëdha të brëndëshme dhe të jashtme. Luftrat më heroike kundër komandantëvet të dëgjuar turq, si Sheremeti, Ballaban Pasha, dhe vetë Mehmetit të II, etj., janë zhvilluar në këtë kohë.

169. — Para perëndimit (vdekjes) së tij. — Si pas Bardhit, këtu vdekja e Skënderbeut del më 1462, gjë që s’është e vërtetë, siç dihet Shkënderbeu ka vdekur më 1468 (17 Janar).

170. — S’ishte kurorëzuar mbret etj. Korvini sillet si i kurorëzuar mbret më 1458. Duket se Bardhi këtu gabon.

171. — Bonfini (Andon). — Historian humanist, lindur më 1427. Vdiq në Budë rreth 1505 në oborrin e mbretit Matthia Korvini, i cili i pat ngarkuar të shkruajë historinë e Hungarisë. Për këtë vepër Bonfini kishte marrë titullin: «Hungaricarum rerum decades». Ka shkruar dhe vepra të tjera.

172. — Busbekvi. — (1522-1595). Diplomat, arkeolog, natyralist dhe shkrimtar, lindur në Flandër (Francë). Si diplomat ka qënë dërguar sidomos në Stamboll. Si natyralist me famë solli në Europë shumë bimë. Nga shkrimet e tij, të famëshme janë letrat mbi Turqinë, që konsideroheshin si historia më e mirë për Turqinë. Letrat mbajnë titullin: «A. G. Busbequi, legationis turcicae Epistolae IV». Këto ka parasysh Bardhi.

173. — Është për t’u vënë re indinjacioni i thellë i Bardhit në këtë rast, që e ndjen vehten të detyruar të mprojë Heronë e tij kundër princësh të panjohur. Bardhi shpreh këtu me madhështi adhurimin për «Heronë» kombëtar dhe krenarinë e thellë të tij kombëtare.

174. — Vulkogli — Duhet të jetë Gjergj Brankoviçi (Dhespoti), si bir i Vukut ose Bukut (— Vulkut, Bulkut) (Shiko shën. Nr. 110).

175. — Daino. — Është qytet i njohur Deja (italisht: Dagno-Danjo).

176. — Komnenët. — Familja e Komnenëvet në Shqipëri është familja e arianitëvet, e cila ishte lidhur me shtëpinë imperiale të Stambollit, të Komnenëvet. Perandori i parë bizantin nga Komnenët është Isak Komneni (shek. XI.), nga një familje bujarësh e pronarësh të mbëdhenj prej Thrake (nga fshati Komne, nga ka edhe emrin). Këto lidhje të familjes së Komnenëvet shqiptarë përmenden që në shek. XIII.

177. — Bartoldi (Lat. Bartholdus) Emri i plotë i tij është Gjergj Bartoldi (— lat. Georgius Bartholdus) (shiko shën. 205).

178. — Mbret i Hungarisë dhe Polonisë. — (shiko shën. 113 dhe 131).

179. — Jan Karol Saraceni. — Shkrimtar italian i shek. XVI.

180. — Jakov Gordoni. (1541-1620). Skoces, bënte pjesë në shoqërinë e Jezuitëvet. Ka shkruar mjaft vepra, të cilat kanë më tepër interes theologjik.

181. — Cezar Kampana (1540-1606). Italian, historian. Është i njohur sidomos për dy vepra historike universale të tij, (e para në 4 libra dhe e dyta në 26 libra). Në kohën e tij këto vepra quheshin si vepra model dhe i jepnin Kampanës nder e famë të madhe.

182. — Ematia. Është emri i vjetër i krahinës së Maqedhonisë, që përfshinte krahinat e sotme të qytetevet: Edesë, Veria, Njausha, bërthama e shtetit të mëvonshëm të Maqedhonisë. Pastaj Ematia u quajt në tërësi Maqedhonia. Tek Barleti Ematia (lat. Aematia) është Mati, jo Maqedhonia, (shiko F. Noli, «Historia e Skënderbeut», f. 50-51, v. 1921).

183. — Ferdinandi, i biri i Alfonsit, miku më i mirë i Skënderbeut. (shiko shën. Nr. 209).

184. — Këtyre ua zunë vëndin etj. Ferdinandi këtu flet për Skënderbeun me qëllim që të ngrehë lart e më lart personalitetin e tij, duke patur parasysh, ndoshta, krushqinë e Epirotasvet me shtëpinë mbretërore të Maqedhonisë (Olimbiadën, gruan e Filipit etj.). Por Skënderbeu dhe paraardhësit e tij s’kanë të bëjnë me Maqedhoninë.

185. — Vetë perënditë. — Nuk është puna, siç dihet, për paganizmin politeist. Me këto fjalë, që Barleti ja vë në gojë Skënderbeut, dëgjohet influenca e neopaganizmit të rilindjes mbi të (= Barletin).

186. — Papa Pius i II-të. — (Lindur më 1405 dhe papë prej 1458-1464). I njohur për ne lidhur me historinë e Skënderbeut, vdekja e papriturit të cilit dëmtoi përpjekjet e Skënderbeut. Ka qënë humanist i nxehtë dhe adhuronjës i antikitetit. Ka shkruar shumë vepra me karakter të ndryshëm (poezi, komedi, mbi edukimin e fëmijëvet etj.). Vepra më e mirë e tij është: «Commentarii», d.m.th. Kujtimet, në 12 libra, një lloi autobiografie lidhur me ngjarjet e kohës së tij.

187. — Jan Antoni. — Është Duka i Tarantos Jan d’Anzhu, nga familja frënge e Anzhuinëvet, armik i Ferdinandit, pra dhe i Skënderbeut. Skënderbeu e dërmoi në luftën e Ursarës më 1462. Jan Antoni pas kësaj shkoi në Francë e s’u kthye më.

188. — Stefani, mbreti i fundit i Boshnjës etj. — Është fjala për Stefan Tomasheviç (1461-1463), mbret i fundit i Boshnjës. Ky u zu rob nga Turqit dhe u vra. Bashkë me të bie nën Turqit edhe Boshnja. (shiko dhe shënimin Nr. 98).

189. — Sabeliku (Sabelicus — 1436-1506). Historjan humanist, italjan. Emri i vërtetë i tij ka qënë Merkanton Koçi. Ka shkruar shumë vepra historike, që i kanë dhënë emër, si «Historia e Venecisë, prej themelimit të Romës etj.», në 33 libra si dhe «Rapsoditë e historivet», një farë Historie Universale në 92 libra.

190. — Francisk Sansovini (1521-1583). Lindur në Romë, por jetoi në Veneti, i rrethuar me nderime të mbëdha nga senati. Ka botuar shumë vepra. Nga vepratë historike dy ja kushtoi historisë së veprimevet turke në Europë.

191. — Lazar Soranxi (shek. XVI-XVII) Një nga burrat e shquar të familjes venecjane Soranxo (Surantius, Superantius), poet, jurist dhe historjan për perandorinë turke (otomane). «Otomanida», që citon Bardhi, është vepër e tij historike për Turqinë.

192. — Princët Atestinë. — Janë princët e familjes Atestine, nga qyteti Atestë, pranë Padovës. Kjo familje është e famëshme për degëzimet e saj (p.sh. Guelfët e Gjermanisë, Hannover e Anglisë etj). Pigna, pra, shkruan edhe historinë e kësaj familjeje shumë të vjetër (prej 996) që, ishin përhapur në qytete të ndryshme të Italisë.

193. — Armëpushim për një vit. — Në të vërtetë, siç dihet, Skënderbeu, para nisjes për në Itali në ndihmë të Ferdinandit (1461), bëri paqe me Sulltan Mehmetin për 10 (ose 3) vjet (Prill 1461). Por kjo paqe u prish shpejt.

194. — Insubrini. D.m.th. të Dukës së Milanit Francesk Sforca, aleat i Ferdinandit. Me Ferdinandin është edhe Papa. Insubrinët, historikisht, ishin popullsi kelte, e vendosur në Itali që në shek. V. para erës së re me qendër Milanin. Prandaj duka i Milanit quhet «Insubrin».

195. — Aleksandër. — Domethënë si Aleksandri (i Maqedhonisë), trim si Aleksandri. Skënder është transformimi i fjalës Aleksandër, (Aleksandër = ai që i spraps burrat, trimat).

196. — Fitorja e Huniadit pranë Moravës. — Domethenë pushtimi i Nisës, pranë Moravës, më 1443 (shik. shën. Nr. 120).

197. — Armatum. — Duhet të jetë gabim shtypi, (në vend të Arnautum = arnaut = Shqiptar).

198. — Arbanozium (lat. arbanosium). Duhet të shohim këtu trajtën Arbanoi-Arbën, Habroi etj.

199. — Petro Bembi (lindur në Veneti 1470). Filolog humanist, i dëgjuar në kohën e tij. Ka shkruar vepra letrare dhe një histori të Republikës Venecjane, në lib. XII.

200. — Tuberoni, dalmatas. Historjan i shek. XVI. Ka shkruar «Commentarii» etj., për historinë e periudhës 1490 gjer më 1522, në 11 (XI) libra.

201. — Jan Baptista Marini (1569-1625). Poeti italjan, me vepra letrare të shumta të kohës, si vepra enkomiastike në vjersha, rima, vepra në prozë etj. Është nga përfaqësuesit kryesorë të «marinizmit», d.m.th. të artit barok (ana e konceptualizmit) në letërsi, të artit për art, të pasur në figura, hiperbola etj. por të varfër në përmbajtje, të «artit bosh».

202. — Margarita Sarroki (vdekur në Romë më 1618). Në fillim dashnorja dhe më vonë armike e egër e poetit Jan Baptista Marinit. Grua mëndjemprehtë dhe me kulturë të gjerë. Poeteshë e kohës, ka shkruar: soneta, letra erotike etj. Por ajo e ka lënë të pavdekshëm emrin e saj në historinë e letërsisë me poemën e saj prej 23 këngësh për Skënderbenë, me titullin: «La Scanderbeide», d.m.th. «kënga e Skënderbeut». Trimëritë e kryetrimit tonë, duket, i a kanë prekur zemëren e mëndjen kësaj gruaje e ky fakt është interesant.

203. — Jan Janov Rici. Duket që është poet italjan, bashkëkohës i Margarita Sarrokit. Me mbiemrin Ricci njihen mjaft dijetarë italjanë, sidomos piktorë.

204. — Tebani. Quhet kështu Herakliu (Herkuli), i cili, sipas mithologjisë greke, ka lindur në Tebë nga Amfitrioni (ose Zeusi) dhe nga Alkmena. Skënderbeu vihet këtu përballë e krahas herojvet mitikë.

205. — Gjergj Bartoldi (Bartholdus). Nga sa thotë edhe Bardhi, person i rëndësi i kohës, shkrimtar. S’kemi mundur të specifikojmë mirë detyrën e tij (praepositus) për mungesë informatash mbi jetën e tij.

206. — Jan Tarkognati (lindur nga fundi sh. XV. vdiq më 1566). Historjan italjan. Ka kryesisht vepra historike, por edhe përkthime dhe poezi të veta. Vepra historike kryesore e tij është: «Historitë e Botës», në 2 vëllime, që konsiderohen si përpjekja e parë e një historie universale të përbotëshme.

207. — Ta sillnje luftën në Itali etj. Do me thënë korespondenca zhvillohet në Itali, ku ishte hedhur Skënderbeu në ndihmë të Ferdinandit.

208. — Frëngjvet u përket mbretëria e Siqelisë etj. Në Itali kryqëzoheshin shumë ashpër interesat e Frëngjvet dhe Aragonasvet. Jan Antoni është Anzhuin (francez), kurse Ferdinandi aragonas (spanjoll). Shprehja e Jan Antonit tregon me forcë këtë antagonizëm për Siqelinë. (shiko shën. Nr. 212).

209. — Alfonsi (1416-1458). Është mbreti i Aragonës me emrin Alfonsi V, i Katalonjës (me emrin Alfonsi IV) dhe i Napolit, me emrin Alfons i I. Në Napoli erdhi i thirrur nga mbreti i mëparshëm i Napolit, Jani i II, kundër mbretit të Francës Luigji i III, i cili donte gjithashtu ta shtinte në dorë Napolin. U njoh mbret më 1442, d.m.th. një vit para kthimit të Skënderbeut në Shqipëri, dhe gjer ditën e fundit të jetës së tij, siç dihet, ka qënë miku më i mirë i Skënderbeut. Ferdinandin, të birin e tij e martoi me një princeshë të Tarantos, ku sundonte Jan Antoni, i cili, pas vdekjes së Alfonsit, kërkon të pushtojë Napolin, d.m.th. të nxjerrë jashtë Italisë Aragonasit. (shiko shën. Nr. 187 dhe 208).

210. — Pontifiku cakton mbretërit etj. Pontifik do të thotë: «prift që flijon mbi urë». Në Romën e vjetër përbënin klasën më të rëndësishme të priftërinjvet. Kryetari i tyre quhej Pontifex maximus. Me vendosjen e krishterimit Pontifex maximus (dhe shpesh vetëm pontifex = pontifik) u quajt Papa i Romës, si kryet e Kishës, ose, siç thonin, «episcopus episcoporum». Papa konsiderohej gjatë mesjetës si përfaqësuesi i Krishtit mbi tokë, prandaj, pa bekimin e tij, mbretërit nuk quheshin të autorizuar për të mbretëruar. Ekskomunikimi ishte armë e tmershme në duart e papës kundër mbretërvet të pabindur. Shëmbëllat janë të shumta në histori.

211. — Se sa flitet për to. Ndoshta Skënderbeu bën alluzion për pjesëmarrjen e Frëngjvet në luftrat kryqësore, që bëheshin, gjoja, për të mbrojtur «Vëndet e Shënjta» (Jeruzalemin) nga islamizmi. (shik. sh. Nr. 55).

212. — Armik i Galëvet etj. Anzhuinët, gjatë historisë së tyre, kanë qënë në marrëdhënie herë miqësore dhe herë armiqësore me shtëpinë mbretërore të Francës, herë vasalë të kësaj, herë më vehte, sipas rastit. Kështu p.sh., Anzhuinët i ngjiten shtëpisë mbretërore të Francës në sh. XIII, marrin pjesë në pushtimin e Siqelisë nga Francezët nën Karlin e I (1266) etj., kurse Jani III, më 1356, i ngreh në dukatë më vehte etj. Nga fundi i shek. XV Anzhuinët i aneksohen për gjithëmonë mbretërisë së Francës. Skënderbeu tallet me shijë me anzhuinin Jan, që kërkon të zërë vëndin e Alfonsit, por që s’ka këllqe. (shik. shën. Nr. 187).

213. — Nga Zoti etj. Në aleancë e përkrahje të Ferdinandit është edhe Papa (Pius i II) e kjo mund të krijonte përshtypjen se e drejta është me Ferdinandin në këtë luftë. E vërteta është se si Ferdinandi, si Jan Antoni luftojnë për interesa të tyre, si sundimtarë në një vënd të huaj. Por lufta e Ferdinandit dhe ekspedita e Skënderbeut në ndihmë të tij është plotësisht e drejtë — vetëm, po të merret si një luftë kundër një dobësonjësi të frontit të rezistencës kundër ekspansionit turk, gjersa Skënderbeu kishte ndihmë nga mbretërit e Napolit. Ne mendojmë se Skënderbeu në esencë këtë mendon në këtë rast.

214. — Lumi Lethë. Sipas mitologjisë greke, nga lumi Lethë pinin ujë të vdekurit për të harruar jetën e mëparshme, kur do të futeshin përsëri në trupa të tjerë (= metempsikozë). Në të vërtetë, është një shprehje figurative e vdekjes. Ad literam kuptimi i fjalës lethë është baras me kuptimin e fjalës «harresë». Grekërit thonin lumi i lethës jo lumi Lethë (= jo si emër i përveçëm). Bardhi tregohet edhe në këtë rast një ironizonjës plot shijë.

215. — Gjesti bujar i Pirros etj. Këtë gjest e përmënd edhe historjani Dionis Halikarnasi (Libr. XIX, 18) me këto fjalë: (Flet Pirroja): «Si mbaroj së foluri, mbreti u kënaq fort me fisnikërinë shpirtërore të Fabricit, e zuri për dore e i tha: «Tani nuk më vjen çudi më, pse shteti i juaj është i dëgjuar dhe pse ka një fuqi aq të madhe sundimi, kur paska burra të tillë. Unë, të them të drejtën, në fillim nuk desha të bëj asnjë lloj marrëveshje me ju. Po tani që Perëndia deshi të piqemi e të njohim fuqinë e virtutin e njeri tjetrit, jam gati të bëj paqe dhe, që të filloj unë i pari nga filantropia, për të cilën më fole më sipër, po ja fal qytetit tuaj gjithë robërit pa të holla». Skënderbeu e përsërit këtë gjest bujar dhe Bardhi krenohet për këtë.

216. — Jenicerë, spahij, sanxhakë, pashë. Jeniçerët thuhet se u krijuan në kohën e Orhanit (1326-1359) me propozimin e vezirit Çanderali. Jeniçerë (= ushtëri e re) ishin ushtarët më besnikë e më të egër të Sulltanit, të cilin e njihnin si të vetëmin baba të tyre. Spahij = Kalorës, sanxhak = kryetar i një sanxhaku ose i ushtërisë së një sanxhaku (= bejlerbeu).

217. — Kastrat — Kastriotë. Të njejtin mendim shpreh edhe F. Noli, 285 vjet pas Bardhit. (shiko F. Noli «Hist. e Skënderbeut» faqe 56, botim i vitit 1921).

218. — Raguza. (= Dubrovniku). Ka lojtur një rol me rëndësi në gjithë historinë mesjetare. Më 1526 vihet nën sovranitetin e sulltanit, duke i paguar një tribut vjetor e duke gëzuar privilegje të mbëdha. Fuqia detare e saj ishte nga më të mëdhatë dhe në shek. XVI-XVII, d.m.th. edhe në kohën e Bardhit, pati lulëzimin më të madh.

219. — Skënderbeu në Raguzë. Domethënë në vjeshtë të vitit 1461. Dihet gjithashtu se Gjon Kastrioti, i ati i Skënderbeut, ishte nderuar me titullin e nderit të qytetarit të Republikës së Raguzës.

220. — Turk — i krishterë. Bardhi nuk bën dallimin midis turk, që tregon kombësi, nga muhamedan, që tregon besimin fetar.

221. — Kefalias ose Qefalias (nga kefali — kokë), d.m.th. kryezot.

222. — Ta bëj në të ardhmen. Premtimi i Bardhit tregon dëshirën e tij për të ndriçuar nga çdo anë e mundësi çështjet e historisë së popullit të tij. Bardhi është një patriot i flaktë e mëndjegjerë.

223. — Familja e Flav Engjëllit. Bardhi e shënon «augustissima familia Angelae Flaviae». Duket se është familja e princit shqiptar Andrea Flav Komnen Engjëllit, nga dera Engjëlli. Është, pra, fjala për një familje shqiptare të lidhur me shtëpinë imperiale të Komnenëvet të Stambollit. Nga historia dihet se Dinastia e Engjëjvet të Stambollit rridhte nga një familje prej Azisë së Vogël, e lidhur me krushqi me familjen e Komnenëvet. I pari perandor i Stambollit nga dera e Engjëjvet është Isaku i I Engjëlli (shek. XII). Themeluesi i despotatit të Epirit ka qënë Mikail Komnen Engjëll Duka. Kështu llagapet Komnen dhe Engjëll thuhen së bashku edhe për familje shqiptare, që lidheshin me Komnenët e Stambollit.

224. — Dashuria e pabesueshme etj. Dihet se populli dhe ushtëria e dalë nga gjiri i tij e donin shumë Skënderbeun dhe vetem në bazë të kësaj dashurie Skënderbeu u bë heroi i pavdekshëm i Kombit të tij. Por këtu duhet vënë edhe një herë re fakti se Bardhi gjykon me një mëndjeprehtësi të thellë, duke mos i hequr sytë nga populli, kur jep përgjigjet e fundit.

225. — Antonomasi. Figura është shumë e bukur, tregon fuqinë dhe vigjilencën e Skënderbeut për ruajtjen e Atdheut dhe tmerin e armiqvet prej tij.

226. — Mbi të gjithë etj. — Është shprehja më e theksuar e Bardhit për besimin që ka në fuqitë mendore dhe shpirtërore të popullit të tij.

227. — Dalmacia, mbretëria më fisnike etj. Dihet nga historia se Dalmacia, nga gjithë mbretëritë sllave të Jugut, ka qënë më e shquara. Bardhi thotë një të vërtetë historike.

228. — Birucat e Boshnjakëvet. Në krahasim me Dalmacinë, historia e Boshnjës është tepër inferiore nga çdo anë, ekonomike, politike, kulturale etj. Këtë ka parasysh Bardhi dhe me këtë e mbyll polemikën e tij të paëshirshme dhe ironizimin gjithmonë të qëlluar të kundërshtarit të tij mëndjemadh e pretencios.

Shënime


	
Tjara — fjalë persiane = këtu mitër episkopale. ↩︎



	
Si të thoshim me proverbin popullor: «Gjithë të mirat s’venë bashkë», ose: «Gjithë viset kanë vese». ↩︎



	
D.m.th. me 1633, kur Bardhi studjonte në kolegjin e Loretos. —
Sh. p. ↩︎



	
Shiko hyrjen. — Sh. p. ↩︎



	
D.m.th. Nishit — shiko shën. 18. — Sh. p. ↩︎



	
D.m.th. të pamvarur nga perandori bizantin, absolut. — Sh. p. ↩︎



	
D.m.th. princi Gjergj Juanoviçi dhe Konti Tomko. (Shiko diplomën
të plotë faqe 32-38) — Sh. p. ↩︎



	
D.m.th. bir i Stanishës. — Sh. p. ↩︎



	
D.m.th. si pushtues — Sh. p. ↩︎



	
Shiko shënimin Nr. 57. ↩︎



	
Shiko shënimin Nr. 33 dhe 71. ↩︎



	
D.m.th. te Gregorajt. (Shënim 65). ↩︎



	
D.m.th. te Gregorajt (shi shën. 56). Krajl = Rex = Bazileus. —
Sh. p. ↩︎



	
Marku mban, pra, emrin e gjyshit. — Sh. p. ↩︎



	
«Male parta cito dilabuntur», është fjala e urtë latine, që ne
e themi zakonisht. «Harrami hallall s’bëhet». — Sh. p. ↩︎



	
Është një nga rastet e shumtë, ku duket në mënyrë të theksuar
mungesa e konstruksionit të fjalëvet dhe e kuptimit të
mendimevet, për të cilat flet Bardhi. Sh. p. ↩︎



	
Barleti, Lib. II, faq. LXI, Botimi 1537. ↩︎



	
D.m.th. Ushtëria e Skënderbeut. ↩︎



	
Skënderbeu sa po e kishte formuar ushtrinë e tij, një vit pas
kthimit të tij në Shqipëri (1443) — Sh. p. ↩︎



	
Skënderbeu, siç dihet, ja premtoi ndihmën e kërkuar
Vladislavit. — sh. p. ↩︎



	
Nga një dukatë. — Sh. p. ↩︎



	
Vërë re se më lart, sipas Tomkut, Huniadi u kap nga Gjergji në
luftën e Kosovës. (Shiko shënimin nr. 100) — Sh. p. ↩︎



	
Shiko shënimin nr. 86. ↩︎



	
Në origjinal sillet: Acomathes Basa, që do të thotë Ahmet
Pasha. ↩︎



	
Me kuptimin e shërbëtorit, inferiorit (Lat. Servus). Sh. p. ↩︎



	
Është fjala për Ahmet Pashë Gjedikun, që Bardhi e shënon Gentik
— Sh. p. ↩︎



	
D.m.th. Shqipëri. Sh. p. ↩︎



	
D.m.th. përveç Nisës, qytete më të vegjël. — Sh. p. ↩︎



	
Në origjinal ka: paraprind, gjysh, që duket jo e drejtë (Shiko
shën. nr. 23). ↩︎



	
I referohet Goikut. — Sh. p. ↩︎



	
Më drejt duhej të thoshte: i princit dhe kontit. — Sh. p. ↩︎



	
D.m.th. i Stanishës — Sh. p. ↩︎



	
Të Shqiptarëvet dhe të Sllavëvet. (Shiko shën. Nr. 1). ↩︎



	
D.m.th. se Juanisi ka qënë zot i Ohrit dhe i Kosturit. Sh. p. ↩︎



	
D.m.th. se prindi i Skënderbeut s’ka sunduar Kosturin dhe
Ohrin. — Sh. p. ↩︎



	
D.m.th. Pladika — Sh. p. ↩︎



	
Shtim i përkthenjësit. — Sh. p. ↩︎



	
D.m.th. vdekjes. Vërë re figurën e bukur, madhështore dhe të
trishtuar. — Sh. p. ↩︎



	
D.m.th. ushtëritë turke, që mbillnin rrënimin në botën e
krishterimit. — (Sh. p.). ↩︎



	
D.m.th. të Gjergj Margnaviçit (Shiko faqe 33) — Sh. p. ↩︎



	
D.m.th. Jan Huniadi — Sh. p. ↩︎



	
Me marrëveshje, traktat miqësie — Sh. p. ↩︎



	
D.m.th. të Lek Zaharisë. — Sh. p. ↩︎



	
Meriton të vërehet dyshimi i justifikuar i Bardhit për
autenticitetin e këtij dokumenti. — Sh. p. ↩︎



	
D.m.th. nga mbretëria e t’et. — Sh. p. ↩︎



	
Barleti, Lib. II faq. 55-56 (Edicioni i vit. 1537) Veç të
tjerave, letra ngreh në qiell lavdinë e Skënderbeut. — Sh. p. ↩︎



	
Barleti, Libr. II. faq. 40 (Bot. 1537 — nga fjala e Skënderbeut
në mbledhjen e Leshit) — Sh. p. ↩︎



	
D.m.th. Skënderbeu e quan Krujën si atdhe të veçantë. — Sh. p. ↩︎



	
Në kuptimin shpirtëror. Papa quhet «atë» shpirtëror i të
krishterëvet Vetë fjala «Papë» do të thotë babë, atë. — Sh. p. ↩︎



	
D.m.th. të Sulltanit. — Sh. p. ↩︎



	
Këta formojnë, siç dihet, vetëm gardën mbretërore të
Skënderbeut, (praetoria cohors — Barleti). Sh. p. ↩︎



	
Sulltanit. ↩︎



	
Papa Pius II. — Papa është me Ferdinandin. — Sh. p. ↩︎



	
Më 1466, Qershor. — Sh. p. ↩︎



	
Shqiptar (turqisht arnaut). — Sh. p. ↩︎



	
D.m.th. në të njëjtin vit me Margarita Sarrokin. — Sh. p. ↩︎



	
Rima, në shqip nga prof. V. Bala. ↩︎



	
Në origjinal ka «praepositus», titull i përgjithshëm, që nuk
specifikon detyrën. Shiko shënimin përkatës (Nr. 205). — Sh. p. ↩︎



	
D.m.th. Murati i II, i cili mori peng Skënderbeun më 1421,
bashkë me tre bijtë e tjerë të Gjon Kastriotit. — Sh. p. ↩︎



	
Shënimi duhet të jetë i Papa Piut II. Duket, pra, se Papa Piu
riprodhon nga mëndja e tij, d.m.th. letra s’është, ndoshta,
origjinale, nga dora e auktorit. — Sh. p. ↩︎



	
Frëngj ose Galë është po një gjë. — Sh. p. ↩︎



	
D.m.th. Kruja — Sh. p. ↩︎



	
D.m.th me armë të dërguara nga Alfonsi. Skënderbeu i thekson
Antonit në këtë mënyrë aleancën e tij të ngushtë me Alfonsin. —
Sh. p. ↩︎



	
D.m.th. se, kur Skënderbeu i përgjigjet Jan Antonit, lufta
është në vazhdim. — Sh. p. ↩︎



	
Vërë re ironinë e qëlluar të Bardhit. — Sh. p. ↩︎



	
Banorët e Pultit (Pulatit), Pultasit. — Sh. p. ↩︎



	
Banorët e Asit. — Sh. p. ↩︎



	
Marrëzi muhamedane (muhametica deliria) quan Bardhi «tepërimet»
muhamedane në përgjithësi, të kuptuara jo vetëm në anën morale.
— Sh. p. ↩︎



	
Vërë re këtë mendim të rëndësishëm të Barletit. — (Shiko
hyrjen). — ↩︎



	
Kush është ky? — S’kemi mundur ta identifikojmë — Sh. p. ↩︎



	
D.m.th. në Analet e Raguzës. — Sh. p. ↩︎



	
D.m.th. Muhamedani shqiptar (shiko shën. Nr. 220). ↩︎



	
D.m.th. Jan. — Sh. p. ↩︎



	
sllave — Sh. p. ↩︎



	
D.m.th. sllav (shiko shën. Nr. 72) ↩︎



	
Bardhi shënon në originalin: «Culcedra e Arbenit» dhe këtë e
shpjegon latinisht: «Draco Epiri», që do të thotë «dragoi i
Shqipërisë». — Sh. p. ↩︎



	
Do thonim sot: «Sa nadiri nga zenithi». — Sh. p. ↩︎



	
Palma — dafine: metaf: fitore. — Sh. p. ↩︎



	
Purpuratë — të veshur në të kuq. Quheshin kështu oborrtarët e
mbretit. — Sh. p. ↩︎



	
D.m.th. mitrën episkopale dhe shënjat e tjera episkopale. — Sh.
p. ↩︎



	
Vërë re këtu ironinë e pamëshirshme prej mjeshtri të Bardhit. —
Sh. p. ↩︎








Apologjia e Skënderbeut
u shkrua nga Frang Bardhi dhe u botua më 1636.



Ky botim elektronik u përgatit nga vullnetarët e Fletoreve dhe u përditësua më 25 shtator 2026.

Versioni më i ri gjendet gjithmonë te fletoret.com/frang-bardhi/skenderbeu.

